text:
我想問狂野時x4 主角用個架車叫咩名.老爺車?
發問:
此文章來自奇摩知識+如有不便請留言告知我想問狂野時x4 主角用個架車叫咩名.老爺車? 我想.點解個d 很耐既車會甘貴.. 因為好貴..? 但系我感得好廢..點解要用個架? 老爺車吳系好廢既咩? 點解次次個d勁車都系老爺車黎
最佳解答:
你係指 Fast and Furious 4 入面 Dom (Vin Diesel 演) 嗰部車. 呢部車係六十七十年代, 通用汽車旗下 Chevrolet 嘅 Chevelle SS. 六十年代係美國汽車業嘅黃金時期. 當時未有石油危機, 而世界其他地區嘅汽車設計同生產都仲係落後於美國. 所以美國車廠可以唔理世界其他地區嘅市場, 剩係設計適合美國多又直又闊嘅路去跑嘅大CC 大扭力大馬力 Muscle Cars. 呢D車通常後面懸掛都唔係獨立避震, 而引擎嘅 block又用上極堅固嘅物料做成, 可以抵受大量改裝後嘅壓力. 嗰時D引擎動不動就三四百匹, 加上後避震嘅設計, 所以走 drag 就最啱. 老爺車唔一定廢嘅. 當時嘅車結構上較簡單, 維修改裝都好容易. 老爺車, 買少見少, 唔見一架呢個世界就少一架, 好普通嘅經濟理論, Supply and Demand. 你 supply 少, demand 高, 市價就會貴. 你認為係廢, 但其他人可以當佢係寶, 一個上咗年紀嘅人嘅回憶. 你可以諗吓, 你而家十幾歲未有得買車, 但好鐘意一架車. 可能到你四五十歲時想買番呢個回憶番嚟, 所以到時呢架老爺車都會買少見少, 都可能會好貴. 始終都係做戲啫. 美國戲用番美國車去迎合美國人嘅情意結好人之常情. 正如你真係認為一部廿幾年嘅 AE86 可以贏到新車嗎? 就係咁簡單.
其他解答:


c: text/html

text:
「長大」
唔經唔覺郭大少已經出咗世六個月,而佢出咗世之後真係無停過,忙到真係上網同睇電話嘅時間都無,用我老婆成日講個句,連廁所都冇得去!雖然係忙,但係最開心嘅就係見到佢一日一日咁長大,同健健康康咁成長.你話自己湊仔唔辛苦就真係呃你嘅,當然無工人同家人幫手嘅情況下仲更加忙多幾百倍.不過細路仔真係大得好鬼快,真係咁就六個月.
「開心」
以前好多人話小朋友大得好快,有可能你話唔信.但係當你有咗小朋友之後,你就覺得啲人無講錯.對我嚟講,郭大少好似啱啱出世無耐,但係斬下眼就已經半年.初初嗰個細細粒,好鬼易湊果個小朋友依家越嚟越重手,越嚟越頑皮.不過由出世到依家,佢都係一個好精靈同好開心嘅小朋友.而佢個名都係希望佢開開心心,快快樂樂.咁就半歲了,有時唔捨得佢大得咁快!
「生活」
因為郭大少嘅來臨,我哋一家人完全因為佢而改變晒以前嘅生活習慣.所以依家好少關注出面發生嘅嘢,就算係都要深夜先至有時間.所以唯一仲堅持做嘅就係寫文,不過有時都係匆匆忙忙咁做一啲紀錄.依家做任何嘢都係為咗老婆同個仔,希望佢哋開開心心,自己辛苦啲唔緊要,因為只要見到佢哋兩個開心,乜嘢都拋諸腦後.佢哋快樂比任何嘢緊要,所以當大家講聲唔好意思,因為真係長好多時間放咗係家庭入面,敬請原諒!

robotstxt: allowed

filter: keep


text:
日期 ﹕七月十四日至十五日
行程 ﹕=> 小樽 => 香港
食完美味嘅海膽,我哋就揸車返小樽.途中經過余市郡,路邊有好多車厘子直賣嘅攤檔,我哋本來就好鍾意食車厘子,所以買咗盒千幾円嘅佐籐錦車厘子嚟試下.我哋急不及待喺車上面開嚟食.雖然係貴D,但真係好好食,D味道爽口帶清甜,物有所值.
返到小樽,我哋就喺運河附近逛街,買吓嘢,食吓嘢.
晚上,我哋去咗出拔小路嘅一間天婦羅專門店食晚餐.間舖頭好細,只係可以坐到八個人左右.
我哋叫咗一個天婦羅定食同一份炸天婦羅.兩款天婦羅食物嘅材料有D唔同,總括有蝦,蟹鉗,賴尿蝦,魚同什菜.試咗第一口天婦羅,我哋兩個都即刻話好好食.天婦羅一D都唔油,外層好薄,但好爽脆.裏面嘅材料好新鮮,唔似係炸過嘅食物,真係好好食.當中最難忘嘅係賴尿蝦,味道好特別,好好食.雖然我哋已經有D飽,但都忍唔住再叫多一個天婦羅定食.
食完飯之後,我哋去咗睇運河嘅夜景,影吓相.
第二日,係我哋行程最後一日.一早就去咗三角市場食嘢,搵咗間網上有人介紹過嘅舖頭.叫咗八角魚刺身,帶子同海鮮飯.但結果令我哋好失望,淨係可以用好普通嚟形容,可以話係我哋成個旅程最差嘅一餐.
之後,我哋起程返札幌.只需個幾鐘嘅時間,我哋就到達機場附近.還完車之後,喺機場食個午餐,買吓嘢,就已經夠鐘上機.
就係咁,十二日嘅北海道行程完結.真係好唔捨得北海道,希望可以好快再嚟過﹗


text:
我記得之前同大家講過東京嘅鎮館之寶 — 小爪水獺,而海獺就係水獺亞科入面嘅其中一屬,可能有好多人都分唔清水獺同海獺,不過相信你哋都會一致認為佢哋都係超級可愛超級醒嘅小動物!除咗佢哋成日會用對手仔遮住對眼之外,佢哋喺水上瞓覺嗰陣竟然會拖住其他海獺仔,究竟點解可以同同伴咁溫馨,就等我今日話大家拆解呢個謎團…
(海獺仔:吓!做咩無啦啦爆我大獲呀!)
有啲人去水族館睇佢哋嗰陣都或者會留意到佢哋瞓覺痴埋一齊手拖手,由於時間關係,我亦都喺網上搜羅咗啲相同你哋分享一吓!
嗱!是咁的,生活喺海洋嘅海獺平日如果就咁喺海上面瞓覺嘅話一定會隨住水流而漂到去唔知邊度,比著係你哋瞓醒唔知喺邊度都驚啦是咪先!正因為咁,好醒目嘅海獺平日瞓覺一定會將啲海草綁喺自己身上,由於啲海草嘅根喺海底,佢哋浮喺水面就好似扣住咗安全帶,咁醒目嘅海獺大家係咪估佢哋唔到呢~
不過喺水族館裡面,始終冇海草喺度,醒目嘅佢哋慢慢就學識同同伴互相幫忙,一眼瞓喇喎~梗係即刻伸隻手仔出嚟問隔離嗰個有冇興趣一齊瞓啦!(左面嗰隻已經落足力㗎喇,不過右邊嘅海獺仔好似唔係好領情啵…)
(日本東京原宿)養咗 9 隻兔兔嘅一家人!— 一同走入 Ra.a.g.f Rabbit Café
(韓國首爾弘大)活潑浣熊仔陪大家歎咖啡 — 맹쿤 Raccoon Cafe
(日本愛媛縣青島)愛貓者天堂!日本海上一個名副其實嘅「貓島」
(日本東京六本木)世界上第一間可愛刺蝟咖啡店 — HARRY Cafe
(日本宮城縣白石市)過百隻唔怕人嘅可愛狐狸仔聚居 — 藏王狐狸村!
Photo:Kapiyon Twitter,Pinterest
Video:Youtube


text:
紐迷週記:又見藍星 | The Outsider
不敵諾定咸森林三連敗之後,紐記喺聖誕快車開車之後又迎來三連勝,紐迷又坐過山車,返咁上下球齡嘅球迷一早就已經習慣晒,年輕啲嘅要適應下,唔會年年都好似上年咁平穩一路輸到尾……
三連勝嘅比賽我就唔多講,贏伯明瀚搞到人哋換教頭(其實唔係好關事)之外,贏韋根,保頓艾爾賓都叫無驚無險,再以一分力壓白禮頓上榜首.之後三場先有27號主場對錫週三,除夕就主場再對森林,最後2號就作客布力般流浪.三場波如果森林無排4423,真係唔怕佢哋囉……
其實寫到呢度,真係可以寫句今週無事,下週再談!但係今次想同大家講下球衣贊助嘅問題.網上流傳紐記下季好大機會轉贊助,除左心口贊助由財仔轉返本土啤酒之外,連帶球衣贊助商由puma轉UA.老實講句,個流傳圖片款式不俗,配上紐卡素多年前嘅贊助真係份外親切,呢粒星真係由細睇到大,代表住好多紐卡素人嘅回憶.而由財仔手中「拯救」出嚟,我估遠喺中超踢波嘅柏比斯施斯都叫好!
由puma轉UA,唔知UA俾左幾多錢出嚟呢?其實紐卡素球迷對贊助商都有莫名嘅歸屬感,兩三年前財仔入侵心口,就有部份球迷自資出品屬於球迷嘅球衣,用嘅球衣就係極有感情嘅adidas.我最初睇紐卡素嘅時候,仲係著asics有Andy Cole嘅年代,伍晃榮報新聞添.到舒利亞年代,就係adidas年代喇.呢個年代嘅波衫好多獨家款,好似真路拿著住喺左路連扭幾個,外觀似欖球衫嘅棗紅,軍藍色橫間球衣,真係好多年都無出過一件咁正嘅波衫.Puma年代真係中規中矩,無好特別嘅亦無好特別醜樣嘅.嚟緊UA會點呢?我哋就拭目以待喇.
#陳沖 #紐迷週記 #TheOutsider


text:
「咖啡」
飲咖啡係唔係就代表你係中產,講真見仁見智啦,不過飲咖啡係有咖啡嘅文化,而唔係是是但但搵一間連鎖咖啡店就得!係香港其實要搵一間好嘅咖啡室真係有啲難,有時真係要專程去嗰間舖頭就係為咗一杯咖啡.係外國其實係一種享受,尤其天朗氣清嘅時候,因為可以一邊做嘢,一邊飲咖啡,一邊享受陽光.而好多時唔洗特登搵咖啡室,因為如果唔好飲嘅話基本上一定無人幫襯!
「個人」
我唔可以話識咖啡,只係飲得多有自己嘅個人喜好.其實咖啡同紅酒一樣都係好個人嘅嘢,所以就算好多人覺得好飲嘅你或者覺得唔好飲,好見仁見智.而家香港越開越多精品咖啡店,而我哋一班經常流連咖啡室嘅人慢慢有一個咖啡店嘅名單.因為大家所追求嘅再唔係一般連鎖式嘅咖啡店嘅咖啡,而係咖啡店嘅咖啡豆以及咖啡調配師對咖啡嗰份熱誠!
「連鎖」
好啦咁點解我唔去連鎖咖啡室?好簡單,因為好多都唔好飲,而且所謂嘅咖啡調配師只係打份工,毫無熱誠可言!如果有得揀我當然打死都唔會去幫襯佢哋!而家香港個三間連鎖,除咗星星嗰間我會去多啲之外,太平洋真係只會係毫無選擇嘅情況下去幫襯佢!而我最喜愛嘅咖啡室係由一位好年輕嘅調配師同朋友開!佢係香港好多地方都有,不過始終佢調配出嚟嘅咖啡係唔同啲!係邊?中環士丹利街!


text:
其實我係幾欣賞Ben_sir嘅,因為原本喺普通人嘅眼中,中學大學教書嘅老師教授個個就好似係象牙塔嗰度痞左唔知幾耐嘅鋪塵老古董咁.但喺突然間有一個咁跳脫嘅阿Sir走出黎用廣東話俗語同粗口嘅典故,去令到大眾更加容易入口,更有興趣去明白返廣東話其實係非常之有趣,同埋有佢嘅保存價值,係筆者樂見其成嘅.
Tommy 仔可以話係非常之有獅子山精神嘅香港代表人物,同香港樂壇興衰並濟.由e-kids三子出道,出過熱門嘅情歌,試過比人話爭人錢冇還,又整個MV向G-Dragon致敬,其實佢係樂壇花費嘅努力同埋承受嘅壓力係我哋一般凡人想像唔到.但係喺大部分人心目中,依然都係擺脫唔到佢地嗰個「會考加埋三個唔過5分」同「老MK」嘅印象.
OK,如果你話你睇緊嘅係A片,fine,係嘅,如果真係啲劇情唔錯而嗰個女優係你鍾意個類型,身材又好L正嘅話,其實睇多一次,又或者睇多N次都無可厚非.因為套甜片只係你嘅手段去從而達到你嘅目的,就係左青龍,右滑鼠.本人表示極為體諒.但試問你入去戲院睇一套好感動嘅戲,例如近排上映嘅Coco咁,我斷估你唔撚會再入去j Coco掛?
其實我開頭同佢一啲都唔熟,只係知道佢爸爸幾有錢,但一早已經唔係到,一直以黎都係由阿媽湊大佢,所以份人比較斯文,但係男仔堆入面個個都講女講波笑呵呵嘅時候,阿政就好似一股超然世外嘅清流咁,自不然會俾人誤會為hehe之流,基本上無咩事,大家都唔會打擾佢,生怕自己被當係「劍擊學會成員」.
當冬天個個都要攬住條頸巾嗰陣時,你有一個肥仔男朋友企係你隔離,就好似多咗一個紅外線電暖爐咁,連手襪都唔使買.再者,即使去到AIA個嘉年華嗰度,見到人哋條仔出盡九牛二虎之力先擲到個淘寶都唔使40雞人民幣嘅垃圾大公仔嗰時,雖然你個肥仔男朋友乜撚嘢都擲唔到,但係你可以以近乎勝利嘅眼神睥睨企係你隔離嗰條MK妹,然之後緊緊咁樣攬實你個男朋友,嗰一刻嘅滿足感簡直非筆墨所能形容.
每次一提起新加坡,大概你只會諗起肉骨茶同喇沙再加埋一成不變嘅沉悶生活.但最有趣嘅係,好多人又好鍾意拎香港同星洲比較「人地新加坡發展得幾好呀,啲GDP一路咁升緊,你睇下我地香港回歸之後呢……」其實坦白講,一個地方同一個國家有無可比性先?好啦,咁言歸正傳,都係講番女先.
有趣嘅係,每當一堆「成功人士」講起自己幾有「獅子山精神」嘅時候,佢地面上流露嘅神采,據天功為己力嘅語氣,確實係幾教我地喱代人歎息.因為我地明白一個輝煌時代,一個絕佳時機嘅重要性.越南柬埔寨啲童工雛妓夠唔夠勤力?夠!怕唔怕蝕底?唔怕,因為佢地無得選擇自己嘅人生.佢地有無「獅子山精神」?梗係有!但各位看倌,你地覺得佢地嘅將來美好嗎?
望住窗外前幾分鐘仲係烏蘭巴托廣闊茵茵平原,轉眼換成波光粼粼嘅海岸線,一幕幕仿如置身千與千尋入面,離奇而玄妙.忽地耳畔傳來一陣結他聲,你一步一步朝住結他聲走去,直至見到一個女仔嘅身影,一件navy_blue嘅hoodie加一條老牛再配一對新平衡,一綹秀髮旁落半掩面.「可唔可以俾我繼續欣賞美妙嘅音樂?」一個唔小心chok左個李奇腔出黎添hihi,心裡暗暗自屌一聲,佢望左過黎笑一笑,然後繼續彈結他.


text:
真係好易賺.
我呢生人只係做過兩次GEL甲.
第一次係結婚,做左一星期就要remove左佢啦.因為自己太唔習慣有野頂住手指,做野唔方便.
第二次就係半年前(﹖)見到人地d甲做得好令好自然,又忍唔住去試下.不過唔過兩星期又去拆左.
今次終於試下自己黎!
經過log on,門口擺左個檔係做指甲嘅.其實已經擺左好耐架啦,不過我好少去留意.果日唔知做咩走去八八卦卦,d姐姐又好鬼nice喎,唔覺意就畀佢sell左我坐低試下先咁啦.
聽佢講成件事都可以喺屋企做,幾百蚊連埋盞LED燈帶返屋企自己做.可能果期覺得塊面已經玩都冇野好玩啦,所以就想睇下指甲有咩新意啦!個姐姐係咁倚同我試左隻手指尾,又用左我呢期最like嘅深棗紅色,好有X’Mas嘅氣氛!最重要係,個姐姐真係簡簡單單咁就做到出面GEL甲嘅效果!
哇,心動了♥
我都係第一次聽到指甲做拋光,ok,我知道呢件事係好common,我係第一次聽,ok﹖但拋完後又真係好令喔♥♥♥!就係上面果舊紫色膠,簡單咁磨磨下刷刷下,十隻指甲就閃令令發光的一樣!好開心喔!睇落好似好健康咁.
返到屋企即刻拎返N年前買落嘅指甲銼出黎用,覺得自己好女人.一邊做就諗返起細個見阿媽指甲長長,我以為人人天生大個左d指甲都係咁的,原來係要花過心思才有架.
我冇刻意去留長指甲,不過查左GEL甲就唔會去剪佢,只會用個銼去磨短佢.慢慢就會留長架啦.哈哈,我都係初初學人玩,所以D指甲好短.不過未玩指甲前我係好鍾意短指甲的.因為做野方便好多,又唔怕抓到小朋友.
但係今時今日,叫自己小心D咯~~~
今次我試左白色閃令令的顏色:)
好開心呀:)
查完後我已經覺得有經置身白色聖誕嘅感覺啦^^
希望佢地陪到我過聖誕啦!(聖誕前唔好崩呀唔該!^^)
I am feeling so Christmas now♥♥♥


text:
(譚仔阿姐示意圖,梗唔會係當事人)
點解Jason仔咁耐冇上水?梗係走去收風啦!呢單新聞,真係千真萬確.
江湖傳聞某間珠寶鐘錶行個老細諗住趁退休前啤殼撈多筆(如果唔知咩叫啤殼的話,咁你就要睇渾水嗰本《殼股財技》)本來班廢老食盡舔盡你就吹佢唔脹嘅,但係個核數師同間公司砌數嘅時候,發現小部分股權轉換咗畀一個不知名嘅女人身上.
好死唔死個會計師識個廢老嘅老婆,就梗係通曬水啦,個老婆搵私家偵探查佢,結果發現呢個不知名女人原來係個老公公司附近間譚仔嘅阿姐.係呀,你班廢青仲食緊譚仔,人哋有錢嘅已經將譚仔阿姐私有化咗,犀利.
個老婆嬲嘅係跟咗佢幾十年,一蚊都冇話畀佢.但係呢個譚仔呀姐竟然有股權,心理一定唔平衡,聽聞仲鬧緊離婚,而家所有嘢都hold起曬.
但究竟個譚仔阿姐有幾巴閉,可以令到一個有錢佬著迷呢?原來呢個三十幾歲叫阿梅嘅譚仔阿姐住響天水圍,仲有個仔讀緊小學,佢老公係做中港運輸司機嘅.個老公搵得又唔多,咁咪要出嚟做譚仔阿姐囉!不過呢樣都唔係重點,重點係阿梅佢最拿手嘅係住家菜.
老老實實講句,Jason仔覺得男人就係一種咁犯賤嘅動物,當你搵到好多錢嘅時候,你就會突然身痕想食住家菜.而同你共苦咁多年嘅女人諗住守得雲開見月明可以舒服下啦,點知條麻甩佬就同其他女人舒服.
Jason仔覺得,其實愛情都不過係一種投資,投資就永遠涉及風險.有人贏突,自然有人輸到渣都冇.引用春嬌救志明講嗰句:「你有幾好食,自己心知肚明啦.」餐餐食住同一碟餸你都厭,好心就睇開啲,滾完識返屋企咪得囉.


text:
將軍澳綫
將軍澳綫係港鐵營運嘅鐵路線,連接香港東區北角嘅北角站,同新界西貢區將軍澳嘅寶琳站同埋康城站,屬於城市軌道交通系統.呢條線大部分車站都係喺將軍澳新市鎮,所以就叫做「將軍澳綫」.截至2009年,全綫總共有8個站,係香港地鐵第二短嘅線;當中有4個係轉綫站(北角站,鰂魚涌站,油塘站,調景嶺站).另外,只係得寶琳同康城站喺地面,其餘都喺地底.將軍澳綫列車一列8卡,喺路線圖中以紫色代表.延續港島綫嘅傳統,喺2002年新建成嘅車站月台都有退休地鐵建築師區傑棠毛筆題嘅大字站名.
將軍澳綫北角至寶琳段喺2002年8月通車,康城支綫喺2009年7月通車.
路線圖[編輯]
由上圖可見,港島綫同將軍澳綫喺鰂魚涌站呈直角,所以做唔到跨月台轉乘,所以喺北角轉車都可以.
車務資訊[編輯]
- 服務時間:由朝早6點至到第二日凌晨1點
- 班次:
- 繁忙時間:每 2.5 分鐘一班(北角 寶琳 每 2.5/2.5/5 分鐘一班,北角 康城 每 10 分鐘一班)
- 非繁忙時間:(北角 寶琳 每 4-5 分鐘一班,調景嶺 康城 每 12 分鐘一班)
- 列車行駛速度:時速最高可達到80公里
- 載客量:每部列車有8卡車廂,每卡車廂可載客312人
歷史[編輯]
呢條線嘅計劃,主要係服務將軍澳新市鎮.香港行政會議喺1998年10月20號批准興建將軍澳綫(當時稱為將軍澳支綫),並喺1999年4月24號正式動工興建.工程歷時三年,油塘站率先喺2002年8月4號啟用,將軍澳綫行走油塘至北角,取代觀塘綫過海去香港島,同時觀塘綫嘅終點站由北角改為油塘,畀乘客先熟習新嘅轉車安排.將軍澳其餘嘅油塘至寶琳路段喺同年8月18號通車,觀塘綫亦改以調景嶺站為終點站.
將軍澳綫係兩鐵合併前,地鐵第一條無任何路段起喺橋面上嘅路線,佢嘅車廠就喺地面.寶琳站雖然起喺地面,但路段被隔音屏障完全覆蓋.地鐵聲稱呢個係由於寶琳站附近嘅樓宇密度比較高,為免列車行駛時嘅噪音影響附近嘅民居,所以將車站範圍冚晒.不過,有意見認為咁樣做會防礙路線繼續發展.而由寶琳站至坑口站嘅一段,路軌由路面轉往地底,上蓋建成地鐵車站沿線最長嘅平台花園.
將軍澳綫嘅路段唔係全部都係新起嘅,鰂魚涌站同東區海底隧道原屬觀塘綫喺東區海底隧道路段延伸,正式通車使用已超過10年.喺將軍澳綫計劃發展時,為紓緩鰂魚涌站轉綫通道嘅擠塞情況同未來嘅將軍澳綫乘客量需求增加,地鐵公司決定喺現時嘅北角站月台南面起多兩個月台,並將觀塘綫由鰂魚涌站暫時延長至北角站,直至將軍澳綫工程完成後一併列入將軍澳綫.
喺將軍澳綫啟用後,觀塘綫總站由香港島嘅北角站改去將軍澳嘅調景嶺站.原來嘅北角站同鰂魚涌站改屬將軍澳綫,列車喺離開鰂魚涌站同東區海底隧道路段之後,唔再前往藍田站,改行一段新嘅鐵路路段前往新嘅油塘站.現時連接東區海底隧道至藍田站嘅路段用作車務調動時之用.
鰂魚涌站同北角站之路段改動之後亦成為將軍澳線同港島綫嘅轉線站.搭觀塘綫嘅乘客前往香港島需要係油塘站轉將軍澳綫列車,再喺鰂魚涌站或北角站轉港島綫.所以通車初期,由於好多乘客都重未習慣繁瑣嘅轉車過程,以及將軍澳綫嘅列車班次太疏,一度引起混亂.不過,隨住調景嶺站同將軍澳站附近嘅大型屋苑紛紛入伙,將軍澳綫嘅客量大幅攀升,情況得以大大改善.另外,新世界發展旗下嘅城巴為針對油塘站啟用後對北角至銅鑼灣居民需求,特別喺8月推出海報吸引觀塘,藍田區居民改搭619巴士線以取代地鐵前往北角至灣仔區.
- 將軍澳綫第二期
將軍澳綫嘅將軍澳車廠,位於將軍澳南地區,嗰度有大型物業區域發展,叫做日出康城,並喺嗰度加建康城站,已於2009年7月26號啟用.工程喺2006年展開,全程路軌長3.5公里,車站面積35,000平方米,建造成本8.3億元.
將軍澳綫會喺繁忙時間行兩條路綫:北角至寶琳,同埋北角至康城,列車將由7月20日起以「3+1」形式,即係每3班往寶琳站嘅列車就有一班往康城嘅列車提供服務.
非繁忙時間將設有來往調景嶺站同埋康城站嘅穿梭列車,而唔會有列車直接來往北角站同康城站.乘客要喺調景嶺站或者將軍澳站轉穿梭列車前往康城.
新嘅行車模式喺7月20號開始實施,初時去康城嘅列車喺將軍澳站清客,到咗26號正式延長去康城.
用車[編輯]
現時全線以8卡列車行.現時將軍澳線嘅列車全線採用韓製Rotem列車(K-Stock).
2002年,地鐵公司發現Rotem列車唔能夠即時適應兩套新舊列車系統,為確保將軍澳綫能夠如期通車,最終令13列韓製列車改行觀塘綫,並重組英製列車嘅車卡排列,將大部分喺1989年從英國都城嘉慕(第2C代車卡)同埋喺1995年買入嘅GEC Alsthom製車卡(第3代車卡)調去將軍澳綫行.
經過多年嘅系統改善,韓製Rotem列車喺2010年4月初正式返將軍澳綫繼續服役.但由於只得13抽列車,唔夠應付繁忙時間嘅需求,因此港鐵不時會由觀塘綫抽調3抽英製列車行將軍澳綫.
- 英國製列車車廂編組註解:
- AXXX - 有駕駛室負責操控嘅動力車廂
- BXXX - 操控嘅動力車廂動力推動卡
- CXXX - 附集電弓嘅電力車廂
- DXXX - 拖卡
- Rotem電動列車註解:
- A3XX - 有駕駛室嘅拖卡
- B3XX/B8XX - 動力車廂
- C3XX/C8XX - 有集電弓嘅動力車廂
未來發展[編輯]
- 天后至上環延綫
- 內文: 北港島綫
根據《鐵路發展策略2000》嘅北港島綫計劃,將軍澳綫將會由現時嘅北角站伸延至現有嘅天后站,並接駁港島綫天后至上環一段;而港島綫柴灣至炮台山一段改為同東涌綫連接.然而,由於交通需求未足以起北港島綫,計劃嘅完成時間已被押後至2016年以後.
不過,根據另一個北港島綫嘅方案(「交匯」),將軍澳綫可以喺添馬站同東涌綫交匯,可以唔影響而家港島綫嘅運作.


text:
雖然我投咗 popvote ,但本來我無諗過呼籲大家去投 popvote ,雖然 telegram bot係安全,但依家民意好清晰,仲投 popvote 嚟做乜.只不過,依家竟然有契丹黑客走上嚟攻擊 popvote ,但又未至於癱瘓投票系統,我覺得係另一個可能,我呼籲大家儘早投票,因為可能係中聯辦想利用 popvote 搞假民意,如果係嘅話都幾弊.
popvote 變成中聯辦扭曲戰局嘅最後希望
要了解突然有hacker浪費光陰對 popvote 有興趣,要了解呢幾個嘅戰局變化,包括林鄭月娥點解唔敢出現一啲群眾為主嘅活動,同曾俊華構成強烈反比.
呢兩日林鄭月娥完全唔敢展開任何輿論攻勢,因為依家係一街都係游擊隊,有兩個問題上,林鄭月娥遇到周圍都係冷槍,一個係我搵出嚟嘅居歐權議題,到依家林鄭月娥仍然未有任何正式聲明回應我嘅睇法,係咁叫啲澳門同香港嚟五毛嚟搞事,當然呢個問題係法律問題,會絕對連繫到未來嘅官司,所以佢唔敢開槍.跟住佢同高級公務員嘅關係問題,先來楊立門問題,跟住係蘋果日報嘅匿名信,跟住係《明報》報嘅謝曼怡問題,再嚟劉細良以前政府高官身份放槍,呢個問題上係一街都係狙擊手,林鄭月娥繼續喺呢個位正面衝突又係死.仲未計天水圍放飛機事件嘅關公災難,係咁多不利因素下,依家中聯辦係證明唔到,林鄭月娥係一個合適嘅人選,唔通真係咁樣叫習近平硬食呀?唔係嘛.所以中聯辦,一定要搵方法去證明,林鄭月娥係得到香港嘅民意支持,其他嘢都係薯片陣營營造嘅幻象.而 popvote ,大家都唔想理嘅 popvote 成為最後救命草,只要中聯辦搵身份證號碼generator,以及一堆太空卡亂撞,由於依家投票人數少,就好容易造馬造到係林鄭月娥得到好大支持,咁樣中聯辦就可以交差,順理成章叫果四百幾張「鐵」票投俾林鄭月娥,解除威脅.
要破中聯辦呢個陰謀,唯一方法係參與 popvote 呢個遊戲,一方面大大增加投票基數,另一方面,如果有身份證俾中聯辦「generate」咗偷票,都可以查到邊啲仆街做.
基於捉hacker嘅原因,大家都係去陪戴妖癲多一次咁多.


text:
何沛謙 離任通訊局主席一職,佢離職之前其實爆咗大鑊,佢講得好清楚,佢支持 HKTV 發牌,但連行政會議就連通訊局都說服唔到,由於何沛謙同翟紹唐一樣,都係相對講道理嘅大狀,所以梁振英搵咗大梁粉王桂壎入去做通訊局主席,確保佢啲又狗又賤政策,喺林鄭月娥年代可以延續落去.
HKTV 唔能夠發牌有否涉及公職人員行為失當
同TSA一樣,梁振英做決定果陣,如果會損害共產黨利益,一定幾無道理都要硬去.我相信 HKTV 唔發牌本身,都係涉及中共嘅重大利益,呢個同TVB嘅股東組成有關.
點解梁振英可以俾本來由中共直接控制嘅亞視死亡,因為2015年有「中國梅鐸」之稱黎瑞剛入股,黎瑞剛入股TVB唔係一般入股咁簡單,喺黎瑞剛入股前,TVB賣晒TVBS所有業務俾番王雪紅,因為台灣法律唔准有共產黨資本控制台灣嘅主要電視台.換言之,喺2013甚至2014年,中國政府已經想買TVB落嚟,咁TVB嘅控制市場地位一定要維持,如果俾王維基 HKTV 有牌,王維基唔係黨嘅人,甚至準確啲講,佢唔係江澤民啲人,點可以俾呢條友玩落去,所以政府故意發牌俾九倉可能已經無力再戰嘅奇妙電視,以及一開始根本唔想攞牌,但點知最後要攞牌兼攞頻譜嘅PCCW,亦即係大家睇到嘅ViuTV.
由於 HKTV 未能發牌,係直接涉及共產黨嘅利益,要保住共產黨利益嘅嘢,只能做,不能講,所以梁振英話知你全香港上街示威,都唔俾 HKTV 牌,反正中共可以派啲左膠上大台騎劫,然後任由件事慢慢die down.果然劇本一如共產黨所寫,而依家TVB赤化到爆,但海外華人又無得揀,除非改睇華語節目,中國共產黨消滅香港文化嘅陰謀亦可以達成,呢樣嘢我早喺2013年10月17日香港《蘋果日報》都講過.
依家要分析香港政治,一定要計埋共產黨果啲錢銀利益,依家嘅共產黨就係一個刮錢黨,刮骨黨,同中國國民黨過往喺台灣做嘅一模一樣.當你知道利之所在,就明點解啲政策可以咁野蠻,中國人為咗錢,可以乜道理都唔講,呢個係同中國做生意嘅人應有嘅常識.


text:
貴賓室入邊嘅size係超級細,因為啲人拉喼入去,所以有好多位俾人阻住晒.結果我係要坐電腦位嘅.
Category: 國泰貴賓室
飲杯嘢先上機啦:國泰航空台灣桃園國際機場貴賓室
地點:機場1號離境大堂4樓 環境 國泰冇幾耐之前,喺台北桃園機場開咗一個貴賓室,所有嘢都好乾淨同好靚.貴賓室入邊嘅設計就好似香港嘅貴賓室咁樣用黑色同埋以木為主題.貴賓室入邊嘅座位數目都非常之多,所以完全唔擠迫.貴賓室都分咗唔同區域,最入邊呢就有一個酒吧,我就喺酒吧嗰度叫咗啲飲品同埋雞尾酒. 食物 貴賓室入邊嘅食物有好多都係你叫佢佢先至整,例如有點心同埋台灣牛肉麵.所有食物都非常之好味!呢一度叫野食嘅程序就好似我入咗間快餐店咁樣.首先我就去叫餐,之後佢哋就會俾我一個提示器.當食物一準備好,呢部機呢就會震同埋閃燈,跟住我就會去返食品部攞返熱辣辣嘅食物啦. 飲品 第一杯嘅雞尾酒我叫左(Cathay Fantasy), 嘩真係難飲到呢又甜又奇怪.所以我嗱嗱臨有叫左第二杯無酒精嘅飲品,佢個名叫做 (Cathay Delight).呢杯飲品嘅材料呢就包括有奇異果汁同埋椰汁感覺好Fresh好好味.除咗係呢個貴賓室入面飲到呢一杯飲品之外,其實你喺國泰嘅商務艙或者頭等都可以飲到呢杯飲品. 總結 我好享受係呢個貴賓室入邊嘅時間,我好肯定呢一個地方係我入過咁多間貴賓室入面都算係數一數二架啦.如果有機會我一定會返嚟呢度享受一下.


text:
旺角可以話係香港人嘅美食世界,無論係本地特色小食定係由一眾過江龍主理嘅異國美食,一樣可以喺旺角搵到.今次我就行行吓旺角搵到呢間比較少見嘅韓國料理:吉列牛加忌廉咖喱烏冬?仲要係首爾弘大嘅人氣美食?雖然對於怕油膩嘅我嚟講好似好肥膩咁,不過唔試過又唔知道會點,一於去試吓喇喂!
今次我就嚟到 Kobekyu 吉列牛忌廉烏冬專門店,既然稱得上係專門店,試問又點少得兩大主角呢?雖然餐牌食物唔算多,不過物以罕為貴,簡單就是美嘛.今次我就揀咗呢個二人餐,皆因有齊吉列牛同埋忌廉烏冬兩款美食,仲有兩杯汽水添.價錢$248未計加一,除返開每人$124,價錢都算合理.
首先嚟到嘅就係吉列牛定食,包括吉列牛丶白飯配飯素丶味噌湯丶芝麻醬伴豆腐同蕃茄丶芥末沙律醬同埋由牛骨同蒜蓉煮成嘅獨家醬油.呢間餐廳採用嘅獨家醬油,簡直一試愛上呀!
每件吉列牛都預先切成一口 Size,就算女仔食都唔怕會食得冇儀態,夠哂細心.旁邊會有小熱爐俾你煎吉列牛,只需幾秒就可以.店員會細心講解定食上每樣食物同埋介紹點樣食,例如客人可以喺吉列牛上面搽啲日式芥末,又可以點芥末沙律醬或者獨家醬油,可以話係錦上添花.
而且吉列牛唔會炸得太過酒膩,又唔會有太多脆漿,即使再翻煎都唔會覺得油膩,絕對係出乎意料之外!如果想單叫呢份定食都可以,價錢係$148.
終於等到白雪雪嘅忌廉咖喱烏冬,身為咖喱迷嘅我真係期待咗好耐喇!麵上白雪就係稀身嘅忌廉,一用筷子撥開就睇到咖喱烏冬,配料有雜菜同雜菌,當然唔少得牛肉粒啦!
微辣嘅咖喱配上軟滑嘅忌廉,食落一啲都唔覺得油膩,而且仲有陣陣嘅忌廉香味添,各位靚女都可以盡情食!如果你淨係想試呢碗烏冬,盛惠$78.不過既然一場嚟到,我會推介大家食二人餐,因為可以一次過試哂兩款招牌美食,實在太滿足喇!好味程度已經吸引到我下次再嚟食過,因為真係一啲都唔覺得油膩,而且款式夠晒特別,可以一戰!
Kobekyu 吉列牛忌廉烏冬專門店
地址:旺角彌敦道 726 號 17 樓


text:
細緻嘅反光位,用色大膽又非常豐富嘅背景處理…只能講呢份亞軍嘅填色作品實真係非常出色,之不過點睇都唔似係出自3歲小童之手喎.
近日有網民上傳一幅幼兒填色比賽嘅得獎作品,由於作品顏色填得太靚太細緻,一睇就知唔係3歲小朋友嘅作品,因此引來網民熱烈討論,指呢個比賽唔應該叫幼兒組,係應該叫家長組先啱!網民紛紛表態,指家長干涉令比賽已經失去原有嘅意義;亦有好多網民話,呢份作品好多大人都未必畫得到,而3歲小朋友,可以填色唔出界已經好叻.更有人分享自己3歲仔仔嘅填色作品,話要對比下有幾大差別添!
有人可能會話:「咁可能小朋友有繪畫,又自幼習畫呢!」我地就參考咗網上部份比較出色嘅兒童畫作,好似呢幅就係幼種園中班作品:
而一般坊間興趣班嘅幼兒畫班貼堂作品,較靚嘅作品就係咁:
屋企個小朋友隨便油顏色可能就係咁:
唔好淨係比較香港兒童嘅畫作啦﹗睇下外國嘅小朋友又點,呢幅係巴西五歲男童的作品:
其實小朋友學畫畫係有佢嘅規律,由18個月開始,至到9歲嘅小朋友對於畫畫係有3個學習階段嘅:
塗鴉期
18個月至3歲嘅小朋友,筆下嘅畫以線為主,一般無具體形象.但其實呢個係小朋友繪畫嘅真實體現.
象徵期
3至5歲嘅小朋友開始可以創作自己嘅圖形符號,並開始命名.由於呢個時候嘅小朋友,只會關注到事物特點,作品偏向直覺象徵化,佢哋嘅畫會同實際事物有差異.
主觀情感表達期
5至9歲呢個時期,係小朋友學習兒童畫嘅黃金時期,係佢地兒童思維最活躍時期,佢哋係呢個年紀開始可以表達到自己想法,觀察力變強令佢哋開始更著重於細節嘅刻畫,並有明顯寫實傾向,6歲後嘅小朋友將可以憑記憶,將所見所聞加以概括並重組表現.
雖然有部份天才兒童對顏色及圖象觸感特別敏銳,被人稱為天才畫家,但呢啲只係非常少數.而且目前年紀最細嘅天才職業畫家,年紀都有5歲,而且畫亦唔係走寫實風格.不過事實係點就留畀大家自己去判斷,只不過無論點都好,比賽呢啲嘢,都係公平競爭好,否則對其他認真製作嘅小朋友就太唔公平啦!
圖片及資料來源:《Wawawa Wai》Facebook Page,網絡


text:
2014年9月24日星期三
有11號咪無咁勞氣 - 方卓如
2014年9月4日 - 信報
好多人誤會親建制人士一定冇受任何中港矛盾影響,生活喺comfort zone,不知民間疾苦,何不食肉糜.所以佢哋對香港變成唔係香港毫無切膚之痛,講說話一啲都唔以香港利益出發.篩選又ok,割地又ok,總之就係收咗jetso,捫住良心講嘢.
我唔排除有啲喪心病狂嘅人,但係咁樣以偏概全就會誤判,其實呢班人裏面身受中港矛盾痛苦嘅人不知幾多,隨時多過要同人爭奶粉嘅屋邨媽咪.做生意嘅,唔使講,佢哋受內地人氣,被內地人昆嘅機會,大過佔中三子一萬倍.佢哋每日接觸唔同嘅大陸老闆,個個據稱都有錢過自己幾十倍,雖然計資產淨值隨時唔夠一個太古城有樓嘅中環打工仔.但你咪理,總之佢未爆煲或被拉前,佢都係有錢人,你同佢做生意就要睇佢面色.
你問吓中環,嗰啲精過鬼嘅香港老細有幾多人畀大陸人呃走半份身家?佢哋想追番都追唔到,佢哋受中港矛盾嘅禍害直情傷到入肉.但佢哋唔會佔中,生活得好鬼積極,主動派會諗點樣唔再受騙,超級主動派就會諗點樣呃番佢哋轉頭.
中環打工嘅中產精英,每日都係中港矛盾.佢哋每天都是幻海奇情,香港人少吓一個,少吓又一個.成間公司,由以前講英文,到後來講廣東話,直至最近要講普通話.有冇睇喪屍片?當身邊人逐漸變晒喪屍,自己就要諗辦法求存,尋找其他生還者.中環中產每天都活在求存的環境下,壓力唔大過學民思潮?佢哋未必會佔中,反而會繼續諗計,點樣升得快過隔籬個北京人.
吃喝玩樂就冇中港矛盾?你以為啦.有錢人出海玩船,咁大個海,本來自由自在.但係有批內地人,特登揸隻船嚟西貢以東嘆世界.佢哋隻隻都係驅逐艦,專驅逐守規矩的船隻.有錢船長一樣鬧佢哋鬧到上天,但佢唔會佔中,佔中冇用.船長會做嘅,就係發奮練船,要快過驅逐艦.
佔中未必係多數人,但想香港似番香港嘅肯定係大多數.學民思潮代表唔到佢哋,建制入面邊個夠吉士出嚟頂,夠薑話香港要似番香港,如果有個咁嘅人,先篩後投先至無咁多人覺得有問題.正如選美會如果11號有得畀人投,就唔使大家咁勞氣啦.
訂閱: 發佈留言 (Atom)


text:
有幾個行業,成日都俾人搵著數,一知你做呢啲職業,就扮哂老友話:「幫幫手啦,唔係唔俾面掛?」推又推唔到,做又得雞碎咁多錢,甚至冇錢收.
日前有化妝師在社交網站出文,指為新娘完成十多個小時工作後,對方拒絕繳付尾數及超時工作費用,引起網民討論.
其實最易被搵笨行業,又點只化妝師,好似之前有單HIT爆的「港媽向攝影師搲sponsor」事件,請一個freelance攝影師到一個PARTY,幫45個家庭影相,酬勞就係幫佢like同 share作品.
問心講,香港唔少人鍾意貪小便宜,呢啲人本身唔係冇錢,但下下都要攞著數.小編自問面皮唔夠厚,真係好難做出呢啲要求.所以最好方法就係避開唔好做呢啲職業.究竟邊啲行業最易被搵老襯呢?小編閒閒地都數到以下八個:
空姐
大家講起空姐,可能只會諗起佢地可以周圍飛周圍玩好開心,但其實有苦自己知.之前歐元,日YEN,澳紙都跌都好鬼平,突然就好多三姑六婆,唔熟的朋友會打電話,叫你幫個手買名牌袋,化妝品,生果,蜜糖,乜乜物物,應有盡有.
空姐係飛機企咗成十幾個鐘,都攰都爆,想返酒店休息下都唔得,仲要幫人做埋代購走水貨.仲要回程時一抽二抽,搬啲唔係屬於自己的野返屋企,有時太攰截的士,真係連的士錢都蝕埋呀.最慘仲係返到屋企要逐個打電話,三催四請問佢地幾時要返啲物品,有時仲要送貨上門俾佢地,最後只係換來一句唔該.淘寶用順豐速遞由深圳黎香港都要加幾廿蚊啦,依家老遠由歐洲,日本,澳洲運野返來,但就連餐飯仔都冇,都咪話唔陰公.
社工
社工特別係做駐校,根本唔會有時間休息.除咗要輔導學生,仲要經常處理埋學生家庭問題,正宗「乜都關你事」.單單係處理學生個案,又花咗駐校社工唔少精神,時間.而佢哋亦要統籌其他活動,會議,講座等等,個案輔導只不過係眾多工作其中一環.長時間無休息,壓力大,人工除開分分鐘低過最低工資.
攝影師
呢個行業真係十分高危,單睇樓上的例子都知啦.更多時候係,好多人結婚,都係拍下膊頭,叫朋友幫手影緍妙相,最後係咁易封番一百幾十蚊利是作報酬,但就搞足你成日,呢啲老友真係要認清楚啦.
老老實實,攝影師唔係淨係按個快門就搞掂;先唔講技術,攝影器材全部私伙,又鬼死咁重,出去外影孭住係身,好多時都搞到腰骨痛,仲有執相嘅時間同心力呢?攝影師絕對唔係個輕鬆嘅行業.影VIDEO的攝影師,仲要講求SENSE,剪片要的時間更多,收你個幾千蚊真係唔係白收.
I.T人
作為I.T人,最怕比親戚知你識電腦,大至砌機,寫program,小至賣電腦,安裝寬頻等等.因為當佢部電腦一有少少問題,就會即刻搵你幫佢修理. 無論係上唔到網,中咗毒,RUN得慢定係條線鬆左,全部都關你事.
你唔好以為唔聽佢地電話就得,因為佢地轉個頭就會whatsapp send張圖比你,話你知有乜問題.已讀不回?哈,藍TICK後十分鐘你就會收到你呀媽電話,問你做乜唔應呀姨媽,再加多句「親戚一場放工得閒咪去幫下手囉,我會留飯俾你架喇!」
收工冇嘢做就要幫你整機?仲要整完一句唔該都冇,加多句你整得咁慢,咁唔PRO架!除左爆粗之外,實在比唔到其他任何反應……人地外面整機佬上門檢查發現冇乜問題都收你幾舊啦,更何況I.T人唔係整機佬.
你識寫網頁就仲大鑊,得閒就會有朋友懶Friend咁,問你可唔可以幫佢地手平平地整個公司網頁.簡單整當然冇問題,不過做落就多多意見,又話張圖 唔夠靚,仲話要加購物車等等特別Function.最後計完,朋友價八折左都要幾萬元,但最後有人夠膽講,佢「畢直」其實預兩,三千元,當堂O咀.
清潔工
清潔工出名人工低,工作性質又惡頂!特別係有麻煩人專搞破壞,不幸遇上無公德心嘅人,隨便拋棄垃圾,真係替清楚工人感到辛苦.而且佢哋打工場所通常黑暗潮濕,臭氣熏天,又多污泥垃圾,教人點頂?
有時甚至係工作範圍以外嘅地方,有垃圾都要叫埋你去清楚,真係唔洗收工咩!
化妝師
化妝師同攝影師一樣咁高危,而且一樣係親戚結婚最易出事.首先話呢啲喜事,一世人一次叫你「收順啲」,跟手多多要求,要你半夜三更到達新娘屋企唔在講,仲要一日換五,六個妝,唔難嘅妝都唔叫你化.
但化妝品又唔自己出,話自己個啲唔啱化新娘妝,最後仲要加多句畀個機會你練習下咋.真係正式洗人唔洗本呀!
Sales
Sales同空姐都有同樣的煩惱,小編有個朋友係某C字頭賣袋嘅名牌店做SALES,佢同小編呻每年一到清倉減價,啲三姑六婆就會叫佢買袋,用盡佢個員工quota.仲要唔會去鋪頭拎,係都要揀啲佢哋自己方便嘅時間叫你做埋呀四拎畀佢.最嬲嘅喺佢哋啲袋唔係全部自用,有幾個係幫朋友買,真係一打膠唔使找.
司機(的士/小巴/貨VAN)
如果你做司機,最怕啲住附近嘅親戚.平日返工放工會whatsapp問你開工未,會唔會有時間「順路」兜一兜佢返工放工.而「順路」嘅範圍又好闊, 只要唔過海就係順路.有時SHOPPING買野買多左,又會叫你有冇時間車佢返屋企,當然啦,到步之後,又要你幫手擔擔抬抬,搬啲野返屋企.而小編聽過最 過分嘅係叫個揸小巴嘅親戚,車成家人去沙灘BBQ,而一家人係包埋狗仔!
其實香港做司機真係好慘,養架車連油錢,停車場都好貴,尤其是貨VAN司機,睇GO GO VAN的收費,由官塘入元朗都係150蚊左右,扣埋油錢真係唔賺得幾多,仲要得閒兜埋你啲親戚朋友,搵返來的錢隨時白做.


text:
觀塘的沙爹王
小弟起牛頭角返工,以前經濟能力仲未好似而家咁差嘅時候,日日中午都同老闆加同事一齊出去食飯.行到觀塘郵局前一條街, HSBC 對面有一棟商住樓宇,下面開左好多食肆,其中一間係沙爹王,我地都經常幫櫬.
唔好以為沙爹王真係專門食沙爹(我以前真係以為咁,大大話話都俾佢呃左十年) ,入面菜式我諗沙爹佔 1/4 都冇,不過大部分都係東南亞嘅風味,例如咖哩,白咖哩,冬蔭公等等.沙爹王提供左好多套餐,有辣有唔辣,有米有麵.如果你唔想要套餐,都可以自己散叫,全部價錢都幾平民,龍蝦湯都係 $12,魚翅撈飯都係 $3x.起佢地咁多樣食物入面,我最喜歡食嘅,並唔係佢招牌菜,亦都唔係精算套餐,而係自選配搭嘅麵食:清湯牛肉米線.
所謂清湯,只係唔辣同埋色水幾清澈.味道方面,一D都唔淡,你可以睇到有好多牛肉嘅纖維起裡面,入口肉味都幾濃,幾甜架.佢地嘅牛肉,水準都唔係太統一,有時好軟滑,有時就好韌.跟住碗麵上檯嘅,仲有一少碟自加配料:青檸同埋生嘅紅辣椒粒.呢個,就係我鍾意佢嘅地方.唔好睇佢少少一碟配料,佢可以令到個面昇華去第二個境界.好多同事都問我點解去沙爹王叫清湯,其實,我都係為左呢一少碟野.
原本一碗平平冇奇嘅清湯牛肉米線,加左辣椒之後,香味撲鼻.同平時食果D辣嘅米線唔同,因為果D米線隨左辣椒,仲有其他辣味嘅調味料.調味料雖然係香,但係完全唔可以同淨係落辣椒嘅麵相提並論.落完辣椒,記住落埋果半個青檸去碗麵度,令碗麵散發出清新嘅青檸味,食落口少少香辣,少少麻,少少酸,好醒胃的.
注意: 嗜辣者對呢個食物唔好抱咁大祈望,因為辣椒分量少,落晒去碗麵度都係微辣,可能滿足唔到你嘅要求.
沙嗲王
地址:觀塘裕民坊34-36號1樓
電話:2304-1879
消費:$30 起


text:
今年年頭做咗一件好愚蠢既事就係1月1日去三門仔影日出.好似旺角咁多人,終於俾人踼到腳架.不過就影咗人生第一次星軌.星軌日日有,搵日冇雲同唔好咁滿月就得.不過原來冇雲係好難,日日陰天等咗好耐先等到.今次去遠小小既大尾篤,再遠搵車走會好麻煩.
現場一邊好黑,星好清,另一邊光害頗大,啲星好高吓.開個星夜行一照, Too bad,正北對正光害嗰邊.冇辦法都要硬幹.一來冬天冇銀河,二來我發覺我部機影一粒粒星始終noise係太大.照舊都係影咗個地景先,一來唔駛驚途中出現意外,二來可以用細小小光圈同低啲Iso影.跟住影個天,真係超勁光害,用翻上次既Iso 400, F1.8, 30秒一張爆晒.你可能會覺得咁咪好囉,可以再減Iso.事實係一減Iso啲星會暗咗.由於星係郁緊,只要曝光時間長過粒星移動一個身位,再長既曝光時間都唔會令星軌變光,而只會劃出更長既星軌.最後我係將曝光時間縮短至15秒.寧可影多一倍相翻去夾.15秒其實都好光吓,但加吓對比,拉吓curve該會差不多.
再提提先影地景既好處,就係個天狂加味精,搞到鬼五馬六都可以有個正常既地景,當時個天其實好淺色,搞到咁地面係好古怪的.人算不如天算,明明朝早一粒雲都冇,影影吓竟然成天都係雲.义滿電都係嘥心機,影咗20分鐘就被迫收工 @@


text:
Thinking, Fast and Slow 快思慢想
(提示: 本書繁體中文版譯者係洪蘭, 請大家小心!) – Editor 有幾個ideas都係作者原創,先前冇聽過,如two systems, prospect theory, two selves,而且唔難明好易明白,例子都好生活化 我都係睇英文版,聽講中文版譯得好差 – by Mr.WUB 我自己覺得如果你睇專門啲,例如神經科學/心理學就會覺得本野比較casual(我個人口味),對於興趣一般既人,本書還是不錯的 Btw其實如果作者係英文人,最好睇返原文 中文幾乎一定譯唔返原味 不過英文唔好既巴打可以試睇,作者唔係啲懶有文化既人,啲英文算易 – by 田北宋 two.system 唔係psycho 一向有咩 – by 寶寶不乖 好似不嬲有呢個諗法,但係佢作左system 1同2 呢個名 – by Mr.WUB 99%內容一早有(當然一部份係作者發現先) system1/2只係marketing 同類科普書一早有, 仲深入多少少, e.g.william ponderstone嗰本, Judgment in Managerial Decision Making 認同上面巴打評語, 個人認為哩兩本仲好啲 (少啲吹水, 多啲分析) – by 通街都係處 其實都唔算係psycho, 呢類應該計入cognitive science? 但呢種寫法入門啲易入口啲, 未必好深入, 但事實普通人亦都唔一定要明得好深既 仆佢個街以前睇journals d academic writings 寫到一舊舊, 之後睇返呢d覺得好無奈 – … Continue reading Thinking, Fast and Slow 快思慢想


text:
中學時喺女枚校讀書, 因為無所謂嘅要喺「男性面前要有儀態及矜持」嘅自覺, 我同我嘅好朋友, 經歷左一個開心又無憂嘅中學時光.
作為女閏蜜, 我地喺地鐵站互相等待,一齊行上山番學,一齊去廁所,每個Lunch一齊食,一齊放學,一齊補習,一齊幻想靚仔偶像係自己男朋友…… 就咁樣, 渡過左中學時期幾個寒暑.
有一年, 我戀愛, 又失戀喇; 好閏蜜並無好似其他人一樣好好安慰我, 只係喺我身邊冷冷咁問唔明點解要為個衰人傷心, 甚至帶點嘲笑.原來, 真正嘅好朋友並唔會講過多安慰嘅說話.因為某個時候, 安慰反而變得虛偽.當時我就學識, 朋友嘅真正義並不只喺妳需要嘅時候陪住妳, 仲要喺適當嘅時候鬧醒妳.
我以為我地嘅友情係「情比金堅」,會「白頭到老」.但原來友誼同愛情一樣, 無聲無息間, 兩個人都可以漸行漸遠.預科時, 因為大家嘅學校唔再一樣, 我倆好似淡出對方嘅生活圈子.我地無爭吵,無誤會, 但就係靜悄悄咁消失喺大家嘅世界.
好久不見後嘅一次聚會, 我發現我地唔再好似以前一樣所不談, 我開始去揣摩好閏蜜對我說話嘅語氣, 避重就輕咁講出我嘅感覺.原來我地長大喇, 番唔到去以前喜怒哀樂都可以表露嘅年紀.
其實我有好多次主動想要跟好閏蜜好好重聚, 但「大家都忙」彷彿已經成為推倒約會嘅藉口.久而久之, 我都失去左主動邀約嘅動力.我記得, 中學時我曾經承諾, 我要搵伴娘嘅話, 好閏蜜永遠係我不二人選, 而佢曾經都同我講同樣嘅說話; 但今日我重提呢句說話時, 好閏蜜卻話唔會搵我, 因為我會搶走風頭.可能係佢一句戲語, 但小時候嘅承諾已經除住時間慢慢變成一句玩笑話.
或者除住年紀同環境唔同,身邊 出現嘅「朋友」都會有所改變, 「好閏蜜」呢個位置亦會由唔同人去除代.但係「好閏蜜」曾經帶俾我愉快嘅回憶, 一齊經過嘅青春經歷, 卻係一世唔會變調嘅人生插曲.
如果妳現時身邊嘅好閏蜜, 仍然係你小時候嘅同一人,咁就一定要好好珍惜.因為妳唔會想體驗到, 見證一段好友情慢慢變味係一種點樣嘅滋味.


text:
曼徹斯特演唱會恐襲,警方捉到疑凶,係利比亞難民第二代 Salman Abedi ,英國警方喺佢住所搵到大量炸彈,並且進行咗定向引爆.問題係,點解 Salman Abedi 呢啲難民第二代,往往成為咗DAESH呢班人渣嘅吸收對象.
Salman Abedi 嘅行為唔難理解
某程度上,呢啲回教極端分子嘅行為,南洋人多少了解,因為移民嘅第二代,其實好容易中計.一如好多上世紀五,六十年代中咗毛澤東伏嘅華人,都唔係果啲第一代賣豬仔果啲人,而係喺當地長大嘅第二,三代.因為佢地往往因自己嘅移民身份,受到種族歧視,跟住果啲極端分子就描繪一個「理想嘅祖國」,「理想嘅天堂」,然後一個頭盅埋去接受果啲極端思想,跟住就變咗變態佬嘅打手,或者自己變埋變態佬.上世紀,就大批新加坡,馬來西亞同印尼嘅華人中伏,呢個世代,就成堆喺歐洲住嘅回教難民第二代中伏.
當然,要防止類似 Salman Abedi 出現,係一個重要課題,特別果啲祖國幻想係好得人驚.如果喺歐洲嚟講,防止喺學校出現種族歧視就係重要課題,點解英國經常出現呢啲狂徒,除咗英國因殖民帝國緣故,本身收咗成堆回教徒之外,英國過往嘅種族同階級歧視,都往往係恐怖分子溫床,果種社會文化可以好得人驚.可能要由細就要教曉佢地係歐洲人,唔係中東人,同埋要同呢班友講清楚,點解當初佢地嘅父母嚟到歐洲.同樣係南洋華人,點解我好清楚必須同共產黨或中國一刀兩斷,但有啲南洋華人子弟好可能係左膠左到傻,因為我好清楚自己嘅歷史淵源,英國係救咗我一命,但左膠,對自己身世一無所知,或有認知錯誤,所以就會認賊作父.新加坡喺八十年代,故意搵咗梁立人編咗套電視劇《霧鎖南洋》,就係講明自己嘅歷史,斬斷所謂「華人認同」.好明顯,西方國家喺呢方面係經驗不足,可能最經驗老到果個,係本身有一定英國人人類學修為嘅新加坡.
回教又係另一個禍患根源,大家睇印尼鍾萬學嘅遭遇就明,如果我係西方國家,應該下定決心,鏟除沙地阿拉伯嘅神權皇室,沙地阿拉伯周圍輸出狹隘回教信仰,無呢班仆街皇室成員點會有DAESH.當然,呢啲嘢西方國家嘅人唔敢講.新加坡會用宗教和諧法,隨時拉咗啲麻煩回教教士,其實係有一定道理,有啲宗教分子,就係唔明呢個世界必須政教分離嘅道理.


text:
中國人嘅思維有時真係好好笑,以為派架 遼寧號 耀武揚威,可以令香港年青人以為中國好勁.點知呢次 遼寧號 狂噴黑煙,不單污染環境,而且更加暴露咗 遼寧號 喺戰略同戰術上諸多弱點,如果中國真係以為自己好X勁可以打海戰,睇怕輸得慘過1894年黃海海戰.
遼寧號 點可以噴黑煙
噴黑煙呢樣嘢,對軍事史愛好者嚟講,堅係笑咗,因為1894年黃海海戰,大清帝國嘅戰艦燒劣質煙黑煙太大,所以日本海軍可以睇到大清帝國海軍動向,謀定而後動慢慢打.喺一百幾年前,軍艦都知唔可以大煙,否則一旦打起嚟,好容易被敵方發現行蹤,以中國依家嘅財力,係無理由仲係俾引擎燒重油,唔係無錢燒柴油,而係根本中國係掌握唔掂遼寧號嘅動力系統.點解歐盟投資咁多錢,迫啲車廠提升柴油引擎排放水平,除咗係環保考量,亦係軍事上有著數嘅行為,因為歐盟依家柴油引擎嘅效率大大提升,呢啲技術喺軍事上係有價值,大家可以見到,Volvo,Benz,MAN,Scania呢啲商用車大廠,全部有做軍用車輛,佢地全部有自己嘅引擎技術,中國?依家東風商用車都要同歐盟國家合股.
航空母艦呢樣嘢,點解呢樣嘢真係可以震懾到其他國家,因為呢個反映一個國家軍隊嘅綜合戰鬥力同技術能力,美國同法國嘅綜合能力無庸置疑,法國戴高樂嘅獨立自主政策,係有一定嘅基礎,包括法國嘅核反應堆技術(無人否認法國佬呢方面能力,包括核能監管),美國更加唔駛講.日本,英國,俄國全部都係一至兩項技術嘅領先者嚟.印度佬你話佢航空母艦都係嚟自俄國都好,但印度佬有無搞到咁膠呢?印度始終係民主國家,印度可以喺歐盟國家買到航空母艦所需嘅柴油引擎,唔係仲係用緊俄國自己都用到爆炸果啲引擎,中國一日唔找1989年天安門大屠殺果條數,你想歐盟國家賣呢啲技術俾你,你返去發白日夢,同樣喺以俄國廢艦做基礎,中印海上會戰結果會點,唔打都估到喇.仲要印度海軍傳統,實際師承英軍.
震懾港獨,震你老母就可能有嘅,呢次中國係叫自暴其短,由1894年到依家,中國人嘅思想水平根本無提升過就係.


text:
本來我喺巴黎既最後一日諗住去Angelina飲熱朱古力, 但因為鐵路罷工既關係搞到我要提早去機場而冇去到.睇另一篇blog介紹而家中環ifc都開左Angelina既分店了, 應唔應該去試呢?之但係本來去Angelina飲熱朱古力係我去巴黎既must do之一黎架嘛
上回講完法國菜, 今次就講下其他菜式同零食.今次重點要講既係我從來未食過黎巴嫩菜.味道係偏向辣同好多herbs.好遺憾地唔知點解我手機影完張相竟然冇左! 其實我唔係好知點叫碟野, 因為佢一碟野入面放左好多野, 我記得有薯仔, 雞肉, 芝士, sour cream, 雞心豆蓉, 飯…所有野好靚咁排喺一隻大碟度令到個presentation好靚, 而且真係好大碟.重口味如我就覺得好得意好好食不過我估唔係人人都中意嗰種味道.
喺Google搵到張相類似架可以click呢度入去睇下, 成碟野就係咁大堆頭不過我食嗰碟個presentation係靚好多好多老闆仲要好好心機咁砌碟野仲要用啲雞心豆蓉畫成兩撇喺碟既兩邊!!!
↓ 我就係去呢間食我人生第一次既黎巴嫩菜.位置喺15區, 細細間雖然我去食時唔使等位(因為太夜)但不斷都有人入黎買takeaway.
跟住呢就係食呢個土耳其烤肉三文治, 超多肉超大件仲要啲肉都幾juicy(我揀左雞肉, 另外仲有牛肉選擇).加埋啲薯條真係飽到上心口.
↓ 呢個雪糕 (其實我覺得佢似雪芭) 旅遊書都有介紹, 間野叫Berthillon, 喺聖母院附近 (但我去嗰間唔係書介紹嗰間舖我買嗰間好似係一間cafe咁).唔知點解一見到呢隻火紅色我決定要試呢隻味, 原來係rose & strawberry真係啱晒我最中意試玫瑰味既野.結果佢個味道真係偏向玫瑰味多好多完全食唔係士多啤梨味.我比OK啦不過超中意佢係火紅色! 另外白色嗰隻係柚子味反而係好食好多.本來想試埋另一間周圍都有舖頭既Amorino雪糕 (好好奇想睇雪糕姐姐點筆到啲雪糕成朵花咁), 但一係就飽得滯食唔落一係就落雨凍得滯所以最後都係冇食到.
最後我要講既就係呢個orangina汽水! (係喎我呢個trip真係食junk food多過正餐).佢好似橙汁咁有果肉但係有汽! 其實我都好懷疑佢係咪真橙汁不過佢絕對唔係OJ或者芬達咁! 連我呢個少飲汽水既人都一飲上癮! 而家諗起都想飲呀!!! 我知其實香港係有得賣不過我估一定好貴啦.
除左以上講既野我仲食左好多野既分別係喺13區食PHO不過我唔食牛既關係我碗粉就冇乜咁特別囉但個湯係幾好飲.喺cafe食早餐食奄列都只不過係一個普通既奄列但就見識到一個full set早餐原來真係可以有好多野食.
咦寫完之後先發現, 其實我都唔係真係食左好多野咋喎…下次凍啲既時候去我要食蠔!


text:
以往政府嘅宣傳片,自彭定康走後,係一年比一年低,近年梁振英政府啲新聞片,簡直係垃圾級數.只不過, 曾俊華 呢次選戰啲宣傳片,好多眼前一亮,而 曾俊華 為反擊林鄭月娥而出嘅解釋財金政策宣傳片,喺解釋0-1-1措施部分,解說之清楚,簡直係近年罕見.如果政府新聞處啲片,有 曾俊華 啲選戰宣傳片咁簡潔有力,你班泛民真係死得.問題係,點解梁振英政府治下,啲宣傳片都可以咁垃圾.
曾俊華 可以擺脫梁粉制肘做番自己
曾俊華 嘅宣傳片拍得好,一方面係因為可以擺脫新聞處好多官僚制肘,呢樣好重要,因為新聞處有好多傳統思想框框,令好多嘢唔敢創新,而依家選戰,拳拳到死,仲框死自己就輪到自己死,所以可以突破.但另一方面,我睇邊個管新聞統籌專員都有一定關係.
近年港府嘅新聞統籌專員叫馮煒光,馮煒光同一眾土共啲宣傳有幾難,其實你日日睇講人港地啲嘢就明,除咗俾梁振英同一眾梁粉變態佬自我陶醉之外,根本係一無是處,特別一係扮潮,成日濫用KO呢個字,除咗反映佢地係心理變態,我睇唔到其他嘢,一係不斷重覆黨八股,要睇黨八股,文匯大公都夠難頂喇,仲睇你政府新聞處咩.所以,依家政府新聞處縱使有好多專業人士,但都係空有一身好武功,無法發揮效用,我識唔少新聞主任都做到抑鬰咁滯.政府新聞處有時有啲高登反斗行為,暗中玩你個政府,其實都係因為新聞主任職系都多人都頂梁粉唔順,政府喺Digital marketing上輸清光,其實同班拒絕與時並進兼不受歡迎嘅梁粉有密切關係.
呢次 曾俊華 呢套宣傳片,不單為日後新聞主任造成好大壓力,因為如果拍唔到呢個效果,呢班新聞主任會被上司鬧死,如果 曾俊華 上台還好,如果係林鄭月娥上台,我估班新聞官真係被摔到死都似,可以準備交辭職信.就算係泛民,日後拍宣傳片,都要好似呢套咁簡單易明,唔係成日都係滿口意識形態優先嘅口號,或者一啲娘到無朋友嘅graphic同畫面,呢方面,何秀蘭同一眾左膠嘅表現尤其惡劣,涉及美感嘅嘢,唔該你班左膠唔掂好過掂,呢方面,我絕對係好「法西斯」.


text:
《動物朋友》係上一季動畫嘅黑馬,我都係最近先走去補番-係喺佢創造咗奇蹟之後(即係喺資金同人手緊綴嘅情況下,而且題材比較奇特,但係最後BD銷量極好.),好奇心驅使我睇吓究竟係發生咗咩事.睇完十二集,確實係有一種畀清風吹過嘅舒暢同滿足呢.坊間已經有唔少人分析咗《動物朋友》爆紅嘅原因,所以與其客觀去分析,倒不如等我講吓自己欣賞《動物朋友》嘅地方,分享吓《動物朋友》點樣畀到呢種清新嘅感覺我.
如果要總括《動物朋友》嘅特點,我會話係「簡單就是美」.雖然唔係話簡單就一定會成功,但係當唔少動畫都係追求𡁵複雜同有深度嘅時候,咁簡簡單單就會成為清泉.另外,有時過份簡單會令到一部作品變得膚淺幼稚,沉悶無味,而我覺得《動物朋友》喺「簡單」呢一點上拿捏得唔錯.佢減走咗好多繁絮嘅枝節同傳統,保留到重要嘅核心,去蕪存菁,最後嘅得出嚟既結果既簡單,又有趣,仲畀到人一種完整,完滿嘅感覺.
--以下有劇透--
第一樣要讚《動物朋友》嘅就係佢簡單而且到位嘅劇情同世界設定.《動物朋友》雖然係輕輕鬆鬆又一集,但係佢並唔係一部冇明確終點嘅日常番.一路睇《動物朋友》嘅時候,我發覺自己一直都喺度期待住個終點,好想睇到謎底被解開嘅一刻.基本上,我哋觀眾同主角小鞄嘅處境係一樣嘅,都係無端端,冇頭冇尾冇原因咁畀人抌咗喺一個奇特嘅Safari Park入面,所以我哋可以同小鞄產生到共鳴.觀眾並冇收到額外嘅資訊,冇旁白,冇另一個視點,冇背景資料,小鞄見到嘅嘢就係我哋見到嘅嘢,所以觀眾其實係同佢一齊喺度解𡁵迷嘅.
表面上,對小鞄嚟講,最大嘅謎團就係究竟自己屬於咩物種.但係對觀眾嚟講,我哋當然估到小鞄係人類啦;所以最令我困惑同感興趣係,究竟呢個世畀係個點嘅世界?係點嚟?係發生咗咩事?製作團隊就係簡單直接咁捉緊呢個謎團,照住適當嘅節奏將佢解開,然後喺結局畀到一個完滿嘅解釋畀觀眾.呢種係還原基本步,將最基本嘅嘢做好佢.喺十二集動畫入面,編劇冇再疊加新嘅謎團上去,冇將謎團發到好大去搞,亦都冇將旁枝末節加喺謎團度,就只係專心處理呢個謎-點解會有一個冇人嘅奇特safari park喺度?對我嚟講,呢個謎圑就好似天藍怪嚿石頭咁,係《動物朋友》呢套動畫嘅靈魂.如果唔係有呢個謎貫穿喺成季動畫之中,咁每一集嗰啲小劇情,動物朋友同小鞄之間嘅互動都會變得索然無味,失去意義.
咁《動物朋友》係點樣處理呢個謎團呢?我覺得有幾點係值得題及吓嘅.每一集《動物朋友》雖然係獨立嘅單元,都係講小鞄同藪貓點樣幫其他動物朋友解決問題,但係好多時呢啲小劇情係同個謎團有關.譬如第二集要修理巴士,第三集要去山上面嘅咖啡室幫架車嚿電池差電.呢啲任務其實係加深緊觀眾對個迷團嘅感受,係間接畀多少少資料大家去估究竟件事係點.
譬如當我第一次睇到有架荒廢巴士時,我會諗:「哦,原來作者係想喺故事度埋一個謎團.咦,好似有啲嘢喎,唔係想像中咁簡單,咁幼稚.」然後又會令人進一步諗到:「究竟點解有架荒廢嘅觀光巴士呢?點解冇人?發生咩事?」第三集去到咖啡室又係一樣,你會明白成個世界原來唔係荒野,而係一個經過精心設計嘅場地,有各種設施喺度.第四集見到條人造隧道又係令人印像深刻.無論劇情又好,場景又好,都明顯但間接咁提醒觀眾係有一個謎團喺度.除咗每集劇情牽涉個謎團之外,劇入面有好多小事,對白都會挑動觀眾嘅好奇心.譬如點解lucky beast剩係同小鞄講嘢呢?點解會話人類「絕種」呢?點解會動物朋友會唔知人類實際上發生咩事呢?點解lucky beast間唔中會出現第二把聲呢?等等.
成套動畫由一至第六/七集係解答喺小鞄嘅問題,就係佢要搵到自己係咩動物.由七集打後就係解答𡁵我哋嘅問題:啲人去咗邊呢?去到動畫中段,亦都多咗以動物朋友嘅對話內容間接揭露更多有關謎團嘅嘢.再去到尾段,就係有未來小姐嘅錄音同錄影片段更加清晰咁揭示謎底係點.呢度都會見到有個舖排,開頭係好間接隱晦咁畀大家估多啲,到大家已經投放咗心神落個謎團度,後期就慢慢,逐啲逐啲咁將個答案揭露出嚟.
去到最後,編劇冇固弄玄虛咁整啲open answer出嚟.結局真係解答返晒由一開頭開始建立嘅種種疑團.所以我作為觀眾睇完係有種完滿嘅滿足感.(對比起好多改篇自輕小說嘅動畫做左一季之後個結局好似唔嗲唔吊咁…) 作者亦都喺某啲位故意留留白,等觀眾有少少想像空間.譬如點解之前藪貓會同過未來小姐一齊嘅探險呢?我會估係暗指藪貓曾經畀天藍怪食過,所以佢先會冇咗呢段記憶;而且先會聽到把佢把聲後流淚.除此之外,有關劇情設定講多一點,就係其實成個故事個世界設定係好聰明.「冇人嘅世界」同「荒廢嘅樂園」,其實就呢兩樣個元素,將佢哋放埋一齊本身已經係好引人入勝.
講吓劇情以外嘅野.《動物朋友》有一樣嘢係我覺得都幾特別,就係人設其實係非常簡單.除咗藪貓,小鞄同lucky beast之外,其餘角色幾乎冇背景,冇過去,冇連貫,老實講係好平面嘅角色.甚至其實藪貓,小鞄同lucky beast嘅性格喺頭十集都相對係好簡單.都係嘻嘻哈哈又一集(唔完全係嘅…不過大致上係).亦都好特別嘅係,《動物朋友》嘅角色某程度上係脫離咗一啲近年動畫角色既有嘅定型,表達出嚟嘅性格係相對中性同平淡.對白亦都係好簡單,講嘅野好似天真嘅細路咁,好似乜都好好奇咁,乜都好開心咁.亦都近乎冇內心戲,冇獨白,冇明顯嘅深入情感.呢堆特點係咪一定好呢?其實未必㗎喎,但係放喺《動物朋友》度就唔知點解好似夾得到咁.或者都係因為啲角色本來係動物嘅關係,本身就冇人類咁複雜,所以觀眾接受到佢哋有呢種傻吓傻吓,呆萌嘅感覺.除咗人物性格設定,人物作畫都同其他動畫有少少唔同嘅感覺.《動物朋友》嘅角色唔可以靚嚟形容,佢哋個樣真係畫得好簡單.但又唔可以話用頹形容,因為每隻動物朋友其實都好有特色,係照住真實動物嘅特點去創作.另外,以全女班嘅角色,但係唔賣肉,唔賣䚍,唔賣身材,我覺得呢種情況係好少喺近年嘅動畫度出現.始終好多時作品係要靠啲樣貌娟好,身材火辣,加上賣肉嘅女角嘅周邊產品去賺返一筆.喺呢一點上,《動物朋友》都畀到一種與別不同嘅感覺畀我.
正因為成套動畫大半都係有種簡單愉快嘅平淡,所以最後兩集嘅大扭轉絕對係畫龍點睛.其實第十集已經舖排𡁵少少.當藪貓聽到未來小姐把聲,佢係不由自主咁流眼淚,而當時劇情冇喺呢一點上多加發揮,但係已經明顯係有一個轉變.到咗最後兩集,氣氛明顯沉重咗,講到友情同犧牲嘅主題.小鞄犧牲咗有得避難嘅機會,願意去同動物朋友處理難題;藪貓為咗救小鞄,一下打走小鞄然後畀天藍怪食咗;Lucky beast為咗救大家,願意喺開船引天藍怪,然後整沉架船同歸於盡;小鞄為咗救藪貓,用火把去引開天藍怪,然後最後遇難.對我嚟講,成套劇最深刻嘅一幕莫過於小鞄側面望鏡頭(藪貓嘅方向),微笑住咁講:「多謝你,要好好..」然後畫面一黑,佢畀天藍怪成隻腳掃走咗,之後直接播ED.呢段表達嘅手法完全顛覆咗我對成套動畫本身個印象.睇嘅時候都覺得係幾震憾.
喺最後兩集入面,成套劇一直冇出現嘅深入感情,好似壓縮氣體澎脹咁一下爆發出嚟,係完全想催人淚.頭十集幫小鞄,藪貓同Lucky beast喺輕鬆嘅旅程之中建立咗默契同友誼,亦都令觀眾產生咗對佢哋熟悉嘅感覺.對我嚟講,我係冇諗過第十一十二集會有明顯分別,我以為係會開開心心搵到謎團嘅答案就大團圓結局.但係原來編劇喺第十一,十二集係用呢啲之前建立咗嘅嘢一次過咁挑動觀眾嘅情緒.面對朋友嘅死而無能為力,面對唔捨得朋友嘅離去,面對要忘記過去嘅友誼同經歷,面對犧牲自己救同伴嘅抉擇,呢啲全部都係想錐心嘅劇情.當然亦都有啲正面嘅感動位,譬如成套劇出現過嘅動物朋友因為受過小鞄嘅幫助,都一齊出現返去救佢;之後又見到小鞄學咗藪貓嘅爬樹去救藪貓,藪貓學咗小鞄第一集嘅摺飛機去救小鞄;同埋最後小鞄醒返,藪貓驚佢已經冇晒記憶,不過小鞄同藪貓講返一句:「請唔好食我啊.」「我先唔食你呢!」,對應返第一集開頭嘅對白,呢啲都係令我印象深刻啊.
最後要讚嘅係製作團隊嘅認真.佢哋真係有去研究過吓動物習性,然後將佢融入劇情度.有啲位幾令人會心微笑.譬如話見到otter玩石頭,水豚浸溫泉,動物普遍驚火,但棕熊唔驚火等等等等.最後仲推動到觀眾對真實動物嘅好奇心,呢點都係我好欣賞嘅地方.


text:
小小豬係一名不折不扣嘅「地鐵控」,佢真係可以背得晒各路線嘅站名,有時都真係令我有啲驚!小小豬由二月初開始,每日放學路經有關港鐵展廊嘅宣傳海報,佢終於忍唔住要求我帶佢地參觀,幾經辛苦終於book到,可以去參觀啦!
其實小小豬未同我講時我都一早知道有依個展覽,所以都想靜雞雞book左,之後俾小小豬一個驚喜.不過網上預約一直爆滿,每星期都好準時咁上網搶位般,好在終於我都係大半個月前預約到,book到嗰一刻真係超激動呀!
展廊嘅入口就係一幅由幾千張港鐵發售過嘅儲值車票而組成,「地鐵控」一見到就已經好興奮,其實唔止小小豬,我一見儲值車票都有少少童年回憶湧出嚟,因為有好多張我細細個時都有儲(大件事….又爆左自己那些年添)
入左展廊之後,首先就會睇到一列港鐵列車模型,每個模型旁都有詳細寫上列車嘅出產地及開始行走年份.另外,除左我地平日搭開嘅列車同迪士尼列車之外,仲有機場快線,輕鐵列車,九港通及輕鐵等.有導賞姐姐介紹,小小豬又知多啲啦
除左列車模型,場內仲播放港鐵發展歷史影片,「地鐵控」就梗係最鐘意,因為可以睇到各車站幾時開始運作嘛
之後我地就入去1:1港鐵模擬車廂,感受兩代車廂內嘅環境,模擬車廂就分為兩部分,首先就係1978-1998嘅車廂,我真係有點懷念那波波型嘅扶手呀~
除左參觀,仲可以玩VR GAME,小小豬話係摸擬搭緊南港島線,平日唔多玩VR嘅佢,就係因為港鐵關係玩左四次添~
有興趣嘅朋友仔可以去港鐵網站登記啦(不過….真係要計準時間去BOOK呀)
當我未嚟參觀時我都好擔心一小時係咪可以玩晒,始終港鐵地咁耐歷史,都應該幾多嘢睇,但以我個人嚟講,我又真係覺得好似展覽都唔算豐富,同埋地方又好似細左啲啲.如果可以展出埋歷年所推出嘅發售精品,或者可以多展出唔同列車嘅1:1模擬車廂,咁就應該仲正(我認我係有點貪心…哈哈哈).
不過以「地鐵控」嚟講,依度可以完全滿足到佢地,有得玩又有得睇,小小豬係依一小時參觀都不知幾投入,走嘅時候仲叫我快啲再上網登記,再帶佢嚟睇多一次呀!


text:
姑姐仔
呢個姑姐仔,佢係我親生Daddy個阿媽,即係我親嫲嫲,同另一個有婦之夫所生o既,所以,論血緣,都只係得一半,唔緊要,我3個細佬都係得我一半o既血緣關係,香港呢個同母異父,加拿大o個兩個同父異母.
我細個時好鈍,可能因為係獨生女,又父母離異,日日都係對住個賓妹,所以唔係屬於「活潑」o個類型.但係我姑姐仔細個時好百厭,教我玩空中飛人,玩氣槍,帶我去歡樂天地,帶我去佢同學屋企打機.o個陣我覺得佢似我家姐多過似我姑姐.
但係越大,我姑姐仔就越乖,我就越曳.可能因為姑姐仔入o左耶教.因為我當佢家姐多過當佢姑姐o既關係,我都跟佢返o左教會.人返教會我返教會,佢就越返越虔誠,我就越o黎越反叛.大個o左,佢成為o左一個 hardcore o既耶友;而我,就o係黑暗裡面將穌哥教我o既「愛人如己」,「愛仇敵如己」,「接納罪人」發揚光大.
作為一個基督好榜樣,我姑姐仔佢o係行為上真係高分到……好似一個法利賽人一樣.但係我份人不嬲都包容性好高,既然我當得佢係家姐,有時都會同佢傾下心事,攞下意見.佢其實好關心我,我要自修會考,係佢企出o黎支持我;我讀個超貴o既秘書課程,佢都有份供份學費.
但係最近,唔知點解,同佢越o黎越傾唔埋冷.
事源佢5月o既婚禮安排,我被編排為姊妹大隊長,幫手排schedule,做聯絡,設計遊戲等等.佢有咩要求,我都盡量配合.但係大佬呀!隊姊妹有咁多人,我一個人就話就你啫,唔通人o地就唔o岩時間出o黎幫手,又係我唔o岩?但係佢就偏偏要奪命追魂sms + 一大堆 blaming o既e-mails.我明白,籌辦婚禮會好緊張,通常個準新娘都會hur爆個準新郎,我只係不幸地成為被 hur o個個,因為姑姐仔唔敢發洩落佢未婚夫身上;反而,佢向佢未婚夫哭訴我唔幫佢!咁我俾你hur爆o左,我又可以向邊個哭訴?我都好想好想攬住 Daddy o黎喊,但係 Daddy o係加拿大未返o黎.到婚禮當日,整個 run down 都好順利,現場氣氛好好,大家有目共睹;但係,跟住端午節造節,姑姐仔竟然o係大庭廣眾話我唔幫佢!嘩!我俾面Daddy,因為佢10年先返o黎一次,所以o個次我都 "good" 一聲吞o左佢算數!雖然我同佢講過,幫埋佢呢次婚禮,我唔再係佢屋企人,佢朋友,我只係佢阿哥個女!不過事後我都諗呢D只不過係自己一時意氣所講o既說話.
然後,我同小勁準備婚禮,佢問都冇問過我同小勁係點樣復合,就打o黎講一大堆o野,大概內容都係偏見地認為我冇諗清楚等等……小姐呀,我26歲人,我有腦o架!我要唔要嫁俾一個人,我阿媽都未出聲,你想點先?!好,當你一番好意,我都話會諗o架喇,得o架喇……佢仲要講落去喎!我真係……(下刪一萬字)
跟住我就避o左呢個人.直至到7月同小勁講分手,我都費事同姑姐仔解釋咁多,淨係o係Skype同Daddy講就算.Daddy知道我大個女,自己識諗,冇再好似以前咁send個 e-mail o黎長篇大論咁說教,所以呢次我同佢溝通得完全冇問題,仲要佢幫我同嫲嫲&姑姐仔講,因為唔想同佢o地交待咁多,費事佢o地問長問短,然後又講一大輪偏見o既理論.
點知今次,我只不過o係Facebook講o左句o野,佢又試唔問清楚發生咩事就寫段essay咁長o既偏見「道理」.佢自己死都唔肯認佢理解錯o左我句o野講乜,仲要 send private msg o黎死撐話佢係特登,因為我唔覆佢o黎緊中秋節造節出唔出席喎~佢份人偏見到呢,佢竟然以為小白同 Lau Lau 係o個D只係識得附和我o既應聲蟲,觀音兵,狗公!唔知佢有冇「以為」埋EM係男人呢?
即係我唔係話鍾意做掛名基督徒先至成日咁大癲大肺,但要我好似佢hardcore到成個法利賽人咁自命行為清高,好似祭師咁淨係識得批評異己,Sorry,我真係做唔到.呢D係人o既問題吖?定係教會o既洗腦模式問題?我都係不予置評.
One response
-
重申, EM 是女人, 而外表絕對是一位美麗的可人兒喲, 哈哈哈哈哈)))
18 九月, 2009 (週五) at 00.4500Fri, 18 Sep 2009 00:45:47 +000047 (HKT)


text:
圖:香港政府一站通
最近週末有唔少活動,但講到最適合一班人一齊去玩返日嘅,就一定要數到由香港歷史博物館,香港玩具協會同香港玩具廠商會聯合籌辦嘅「香港玩具傳奇」展覽!唔單止門口就已經有近百個《星球大戰》白兵列陣畀大家打卡,入面仲有超過二千組唔同年代嘅玩具,大細路都會樂而忘返!不過行完又攰又餓,可以去邊度醫肚?等開飯仔幫大家搵下啦!
博物館社企茶餐廳 香城茶室
自問懶到完全唔想郁嘅話,呢間懷舊茶餐廳就最啱你,因為就開正喺博物館裡面呀!位於香港歷史博物館一樓嘅香城茶室由扶康會成立嘅社企營運,醫肚之餘又可以支持殘疾人士就業.懷舊茶餐廳格局下食物亦形神俱全,常餐唔係普通行貨,菠蘿油同西多士等茶餐亦有水準,記得嗌返杯有茶香又柔滑嘅熱奶茶.不過記得注意餐廳同博物館一樣逢星期二休息.
Happy Hour最啱法國菜 Scarlett Cafe & Wine Bar
圖:Yan~*
一班Friend玩完意猶未盡,行過嚟柯士甸路呢間餐廳延續Happy Hour咪得囉!餐廳樓底高又有個半開放式廚房,氣氛熱鬧輕鬆.想霸氣啲嘅不妨先嗌份1 Meter Board,名副其實用一米長木版奉上五款芝士,五款凍肉同一款法式肉醬,建議按淡到濃味嘅次序去食.而招牌主菜之一烤春雞亦係非常適合一班朋友分享嘅美食.
文青系Band Show餐廳 Cafe Hillywood
相反想靜少少傾下計嘅話,可以嚟呢間位於地牢嘅Fusion餐廳,雖然不定期會有Live Band Show,但音樂輕柔為主唔會太嘈.而且裝修係混搭工業風,又有藝術畫作擺設同門口一幅非常吸睛嘅紅鶴畫,嚟到餐廳都可以繼續自拍打卡啦.嘢食方面就推介招牌本尊海膽意粉,海膽同三文魚子加上掛滿忌廉汁嘅手造扁意粉,入口鮮味爆發.
水準海鮮西餐廳 LAB EAT Restaurant & Bar
圖:佐藤真子
另一邊嘅金巴利道可以搵到呢間相當有情調嘅西餐廳,最多食家推介佢地嘅海鮮,無輪係人少少想逐隻生蠔咁嗌定多人開心Share一份海鮮拼盤,質素同價錢都令人滿意.試埋黑松露野菌忌廉湯之後就可以食主菜,海鮮意粉,芝士焗原隻波士頓龍蝦等都各有特色.女士們可以留肚食甜品,而男生們唔好錯過呢度嘅手工啤酒!
正宗韓式炸雞 紅雞
雖然金巴利街素有「韓國街」之稱,不過今次開飯仔要沿住金巴利道嚟搵呢間韓式人氣炸雞店!無他嘅,皆因佢地嘅韓式炸雞比較正宗,外皮香脆而且最抵讃嘅係炸漿皮唔會太厚,而入面嘅雞肉仲Keep到肉汁,口味仲有原味,香辣汁,秘製蒜香汁,香蔥,甚至係古韓式任揀.另外仲有韓式小食,麵食,沙律等選擇.
日式新鮮浜燒食堂 秋田浜燒食堂
圖:cwng22
韓國菜唔啱?咁再行過嚟諾士佛臺就搵多呢間開咗無耐嘅日式浜燒食堂,浜燒者,海邊即捕即燒也.而呢間小店就由店員即席燒烤各款海鮮,小心聞到香味喺一邊不斷流口水!蟹味噌甲羅燒用蟹蓋燒香蟹膏,蟹籽,蟹肉同鵪鶉蛋,配搭威化餅一齊食滿嘴豐腴甘香.另外仲有刺身,沙律同小食,唔夠飽仲可以嚟一碗茶漬飯.
隱秘酥炸小食檔 百利來美食
圖:佐藤真子
呢間小食檔離香港歷史博物館唔算太遠,但要識喺後巷入面搵到呢間露天檔口先係重點!招牌椒盬墨丸唔單止炸得夠香脆,加埋惹味椒盬簡直無得輸.炸蟹子丸撈沙律醬食一樣好味,另外仲有黃金炸燒賣,煎釀三寶等小食.覺得炸物太邪惡嘅話仲有三絲蒜味冷麵,加多支鮮榨果汁或者自家制菊花茶,爽返哂.
最後想Chill返晚嘅話,仲可以去台灣掌門手工啤喺金巴利道嘅第一間境外分店嘆手工啤同台灣燒物,有啱嘅餐廳記得先Bookmark底喇!
「香港玩具傳奇」展覽
展覽日期:即日起至2017年5月5日(逢星期一,三至日)
地址:尖沙咀漆咸道南100號香港歷史博物館專題展覽廳
文:Cathy
開飯編輯推介:
2. 2月份好評餐廳十強
熱門文章推介:
隨時接收最新資訊
讚好OpenRice專頁!


text:
姓仲好聽的男孩名字有哪些呢?仲氏的公認祖先為仲子(名由,字子路,孔子的弟子).仲氏從第64代開始使用統一的輩份字,因此,全國的仲氏子孫的輩份相差不大,得姓始祖:仲堪.那麼姓仲的男寶寶叫什麼名字最好聽呢?姓名網為您分析姓仲好聽的男孩名字.
姓仲好聽的男孩名字
姓仲好聽的男孩名字》》
仲海生 仲雨璐 仲升 仲泓恒 仲玉圓 仲詠詩 仲明新 仲鑫 仲舵 仲錦順
仲全 仲榕 仲盈佑 仲天同 仲爾嫻 仲慶國 仲昭丹 仲立傑 仲敢 仲林鳳
仲妤軒 仲玨如 仲思沂 仲議勻 仲海天 仲靖元 仲子宣 仲柔月 仲冬子 仲張業
仲閎煒 仲涓 仲惠華 仲宇日 仲柳佼 仲嵐瀾 仲俊羽 仲子含 仲荏植 仲殊影
仲全 仲裎屹 仲德基 仲月菡 仲弘帥 仲冠瑋 仲文麟 仲智茗 仲言成 仲蔚偉
仲煜卓 仲上飛 仲筐淵 仲戊昌 仲鋇玨 仲瑋 仲夏 仲曉堂 仲奕揚 仲澗洇
仲承和 仲趣 仲文武 仲忠會 仲凌伍 仲林春 仲張焱 仲媚 仲昕昊 仲哲峰
仲凡林 仲冬菊 仲予曦 仲玄 仲融浩 仲傑輝 仲伊 仲英瑋 仲世烈 仲慶訾
》》還是沒有找到滿意的名字?不妨問問大師.
仲慧敏 仲淑鈺 仲國偉 仲海蚌 仲昵霓 仲順祥 仲瑋健 仲昌海 仲永毅 仲立志
仲鈞元 仲榮意 仲春華 仲桂柳 仲養群 仲州慕 仲國慶 仲隅 仲思甜 仲保鈺
仲舟逸 仲嘉鈺 仲展毓 仲馨陽 仲知曉 仲步鋒 仲寬皓 仲鑫煒 仲亭 仲欣承
仲全弟 仲多 仲風語 仲智維 仲永強 仲曉敏 仲海熹 仲嘉其 仲鶴憬 仲旃迦
仲佩佩 仲永林 仲誼 仲清源 仲新華 仲洪泉 仲瑞瀅 仲建明 仲廣哲 仲熔爍
仲夢園 仲往拜 仲敏駿 仲子釗 仲子濤 仲舔豫 仲威三 仲宣材 仲劍鋒 仲科峰
仲文斌 仲瀲予 仲信 仲傢榆 仲若恒 仲佳音 仲熙淪 仲博 仲軒 仲奕筠
仲志澤 仲俊軒 仲天項 仲方福 仲文娣 仲凡陽 仲泗駿 仲卓彤 仲旺 仲義城
》》還是沒有找到滿意的名字?不妨問問大師.
仲紫璇 仲洪勝 仲汶釗 仲泳積 仲澤良 仲雪健 仲超威 仲陽揚 仲雯茜 仲月星
仲西瑞 仲儒弘 仲航 仲澤精 仲航藝 仲長道 仲總瑜 仲問渠 仲謦憑 仲天昕
仲修江 仲忠閩 仲道遠 仲成 仲玫萱 仲南洋 仲沁潭 仲致廣 仲墨飛 仲發潤
仲美平 仲章勝 仲姝軒 仲炳盛 仲偉華 仲昊 仲煜芒 仲小川 仲嘉禧 仲子琦
仲一鳴 仲擁 仲永峰 仲毓奚 仲伊蔓 仲馨 仲杏蓮 仲宛璇 仲鼎 仲彥柏
仲哲宇 仲滔 仲運芝 仲小卉 仲賜和 仲墨林 仲洪瑋 仲佳淼 仲振湘 仲義昌
仲恩來 仲建勇 仲典耕 仲樂樂 仲森 仲承昱 仲婉璇 仲勝 仲與近 仲鴻翔
仲秀華 仲茗哲 仲梓蕊 仲洪飛 仲皓航 仲博欒 仲泓瑞 仲達華 仲妤兒 仲旖橙
仲宜忻 仲澤遠 仲興 仲辰 仲靜雯 仲恕珍 仲天歌 仲囡沁
》》還是沒有找到滿意的名字?不妨問問大師.
仲姓來源:
1,出自上古高辛氏,為黃帝的後裔,以人名為氏.黃帝有曾孫,號高辛氏,有“八才子”,號稱“八元”,與顓頊之子“八愷”齊名,高辛氏的“八元”中,有仲堪,仲熊兩兄弟的後代子孫,以祖上的名字的“仲”字為姓,遂成仲氏.
2,出自任姓,氏商朝開國君王湯的佐相仲虺的後代.仲虺,本奚仲之後,輔佐湯治理天下,立有殊勛.仲虺之後以祖字命姓,遂為仲姓.周朝樊侯仲山甫即其後.
3,出自姬姓,春秋時魯國公子慶公,字公仲,因亂魯而遭譴責.慶公死後,其子孫有由於避仇者,以其字為姓,稱仲氏.
4,出自子姓,以祖字為姓.春秋時宋國君主宋莊公之後.宋莊公的兒子字子仲,子仲的子孫字“仲”為姓,成為仲氏的一支.(責任編輯:八字免費算命網)


text:
近日瑞典國王有關嘅醜聞,真係膠到無朋友,瑞典國王有外遇只係小事,更大劑係瑞典國王經常幫襯同黑幫勾結嘅夜總會,同埋情報機構為保國家形象,不惜掩飾事實等行為,結果成個瑞典王室,當然係名聲掃地.
當你睇到連情報組織都要幫國王遮醜,而國王居然去黑社會控制嘅夜總會果陣,你就明《千禧》三部曲,究竟係點寫出嚟.
喺英國,相信王儲去黑社會控制嘅地方係無乜可能,因為英國除咗MI5,MI6外,有樣確保英國王室形象恰如其份嘅民間機構,英國嘅小報,英國人知道自己文化擅長叫虛偽,所以「英國式」內部監控係別具一格,小報揭人隱私係好乞人憎,但某程度上,亦阻止政界同皇室行為亂嚟,因為皇室同政界亂嚟結果就係被小報玩殘,你睇Private Eye老總Ian Hislop態度就知,佢對乜政客都唔信,態度極具批判性.所以明光社呢類組織,小弟無乜好感,佢唔知,小報都有佢嘅存在價值.
千禧三部曲作者Stieg Larsson係記者,仲要係瑞典《Expo》雜誌記者,呢本雜誌係專篤爆瑞典社會嘅衰嘢,或容我咁講,千禧三部曲反映,係作者平日喺採訪生活中見到嘅瑞典社會,上層結構充滿病態,只不過以往香港人無乜機會評估有可能有幾病態,而國王都去得夜總會尋歡作樂,情報機關咁都要護短,咁樣嘅國家,出現《千禧》三部曲嘅情節,係有可能.當然我相信,現實應該無小說咁誇,但可能性是存在.
後話:唔好以為英國小報老總都係媚俗之士,錯喇,英國玩膠嘅報刊,甚至小報老總都可能係牛劍出身,好似細個住過喺香港嘅Ian Hislop,就係牛津畢業.
Expo雜誌唔係小報,呢本雜誌係一本季報,專篤爆北歐果啲納粹同種族主義作為,由Expo Foundation出版.識瑞典文,可以睇呢度Expo雜誌


text:
31/10/2010 星期日
通常去得盤龍峽嘅團,因為車程都幾耐,大多數都係三日兩夜,不過由於我哋唔可以咁多人一齊放假,所以只可以做到星期六,日.就係咁我哋噚晚先到,瞓個覺今朝一早又要返出去嗱!不過走之前哩到都有個行程,係行山,由山頂行落嚟山腳.
出發前去餐廳食個早餐先!途經前一晚嘅露天表演場地呀!
今日餐廳係喺室外呀!所以好鬼凍呀!而早餐以自動形式,啲嘢食一攞埋位無耐就會凍晒.
唔好對哩間五星級酒店嘅早餐有期望,又係嗰句,食飽就算嗱!
哩到係服務中心,想浸溫泉,揼骨都係喺哩到安排.
哩個位置就係浸溫泉嘅地方,出面嘅位置好似水上樂園咁咖咋!我估啲水應該唔熱,埋面兩個池仔啲水就熱,幾大煙.
我咁鐘意浸溫泉,但返到嚟中國大陸嘅溫泉,我從來都唔敢去浸.首先驚佢處理啲水嘅手法,二係去用嘅人唔多守規矩,個個都唔會話涼乾淨先去浸,所以真係唔放心呀!
我哋嚟唔啱時候,唔好話花,搞條草睇吓都無呀!不過我都遇咗,所以都唔失望啊!
食飽就去頭先嘅服務中心等環保小巴車我哋上山項,每車只可以坐十六人,二百人真係有排排,所以又係先食飽先出發.我平時都係鐘意早, 所以我係第一批上山呀!
一上到嚟就首先見到幾個水車
環境好休靜舒服啊!
跟住就開始沿住樓梯由山頂行落山腳
都行得幾攰,但好彩沿途嘅風景都幾靚補返數.
我最鐘意哩張呀!
行咗成個鐘,終於去到下游地方嗱!
終點在望
完成咗行山行程,十點鐘就離開盤龍峽,中午去到七星岩食個晏同行公園.
哩個係咪叫七星湖呢?唔記得咗添!
對面係太陽島喎!
喺公園影返大合照,但二百人影咗都睇唔到邊個打邊個,所以我哋自己部門同屋企人單獨影返張.
最後一個行程係睇人整石硯
最後六點鐘返到順德食個晚飯,然後自費去酒家附近舖頭食大良薑汁撞奶,好好味呀!
雖然成個行程好似簡單,但我自己都覺得都唔錯啊!簡簡單單玩兩日都幾好啊!
.....完


text:
師太 寫:贍養費.唔可以話唔要.就算你有能力負擔小朋友所有使費.要寫一蚊都要.要法律上有個記錄.保障你同小朋友先.第日有乜變動.贍養費.都可加可減.
adele 寫:咁你諗住係自己去家事法庭攪定係搵律師?
其實會唔會暫時分開下睇下會唔會好一點
blue 寫:我同意其他茶客講
夫婦行到離婚E步, 就係變成陌生人
千萬唔好ASSUME 未離婚前佢OR佢屋企人對你係點好點好, 所以離婚後都會係咁.
我有D 擔心你一開始分開住, 佢或佢屋企有一年時間可以同小朋友落藥, 呃佢地話係媽媽唔要佢地, 結果之後小朋友唔肯跟你, 佢地因為咁唔肯安排轉校OR 正式搵律師時, 對方話係你先搬開, 自動放棄小朋友. ED 一年後先發現有問題, 好大件事架.
我覺得立心要離婚, 真係恨心D, 樓+小朋友跟自己先, 唔好太CARE 其他人點講, 因為將來佢地都係亂講野的.
要保護好自己, 先小人後君子.
heffalumpiglet 寫:仔女仍然好細,唔好天真佢以前對妳地幾好幾好,今日佢未揾到另一半會對仔女仍然好好,但如果有呢個人出現嘅時候,情況會180℃唔同.
寧願妳有防備好過突然斷水斷糧,妳要記著妳唔食仔女都要食都要返學.
多留錢比自己,女人仔帶小朋友有一定嘅辛苦,尤其是當佢地唔舒服嘅時候...
多上嚟傾吓,呢樹多人同妳分擔,總好過自己諗爆頭都諗唔掂.
祝福妳&仔女!
Jayelle 寫:
我諗都幾難仲會有女人咁蠢中埋去,其實佢地有咁上下大我覺得還好,最辛苦的時候已經過,同我會有姐姐幫手,都ok嘅,如果係咁我可能叫佢放筆錢入仔女戶口先
Sent from my iPhone using Tapatalk
heffalumpiglet 寫:大家傾咗先,大前題係為仔女穩定嘅生活,最緊要唔好有hard feeling,有拗撬就會令情況變困局.
之後妳會繼續返工嗎?
Jayelle 寫:
其實我宜家冇做野架,搵緊工,希望7-8月有工返,我問佢借錢6月去旅行佢仲話好,其實講錢佢真係好疏爽,係唔識專重人
Sent from my iPhone using Tapatalk


text:
立法會尋日召開答問大會,唔知係咪冇乜新意兼太沉悶,嚟撐場嘅個別行政會議成員就疑似大覺瞓,有部分在席嘅立法會議員就做其他嘢,包括睇片,玩電話喇,真係見盡議會百態.
答問大會喺尋日朝早十點半開始,起初大部分議員都坐定定,之後按捺不住開始攞電腦,電話出嚟撳.其中體育,演藝,文化及出版界馬逢國似乎聽到好悶,係咁上網左睇右睇,中間都似怕畀人見到,放低過吓電話嘅.殊不知,去到答問會尾聲,馬逢國都忍唔住攞電話睇片,睇完一套又一套,仲專登攞另一部電話墊底托住嚟睇添!
話說喺保險界議員陳健波提問時話香港人開心指數低,係咪要做多啲工作推動工作生活平衡,仲建議設立唔同假期,好似「充電假」,進修假等.特首林鄭月娥喺回應時就笑話飲食界議員張宇人聽到皺眉頭,仲笑唔知張宇人係咪聽到瞌眼瞓!其實身兼行會成員嘅張宇人已經好落力唔瞓,但就不時攞起兩部電話撳,仲疑似喺度玩接龍.
再睇上層公眾席多位副局長同政助都有出席答問會,坐定定聽會,但好多人都頭耷耷望電話.唔知係咪睡魔急Call,行會成員葉國謙同李國章就聽到疑似瞓着覺,合埋眼咁聽會,當去到議員熱烈討論律政司司長鄭若驊僭建事件時,佢哋即刻好醒神,坐直個人聽清楚講緊乜,而教育局副局長蔡若蓮就不停咁按眼,商務及經濟發展局副局長陳百里就合埋眼,睇嚟好攰咁喎.
卓妮


text:
趙紫陽嘅政治秘書 鮑彤 ,每年六四前都會接受傳媒訪問,畢竟佢真係為咗班學生受足咁多年苦. 鮑彤 今年嘅講法,係好清晰講出六四同港獨嘅關係,同時摑醒咗受熱普城病毒影響啲假本土派,以及依家主政支聯會班大中華膠. 鮑彤 唔喺香港,但佢比香港好多人都心水清十倍.
鮑彤 好清楚因果關係
政治無嘢係由石頭爆出嚟,好多嘢係有佢嘅因果關係,或者客觀社會條件,唔係某幾條蛋散嘅主觀意志可以轉移.呢個係共產黨人主要分析工具,你可以唔鍾意共產黨,但你要知佢地用緊係一套點嘅工具睇世界. 鮑彤 理解港獨嘅形成,因為佢知道中共為咗政權,喺度搞高壓,政治上一樣係作用力等於反作用力,跟住就係港獨形式.點解泛民班大中華膠,咁簡單嘅道理都唔明?所以一開始,係要團結港獨派,唔係同政權啲友一齊鬧港獨派,黃毓民呢條人渣可以有機可乘,背景就係泛民判斷錯誤.黃毓民畢竟係國民黨出身,國民黨無嘢叻,做仆街嘢最叻.國共合作,泛民呢班民族主義天真嬌會輸係正常,結果中共係拉一派打一派,你班友仲懵盛盛.
鮑彤 話中國會贏了土地,輸了人民,對中共,佢地聽唔入耳,因為佢地以為蘇聯式人口清洗同殖民可以行得通,或者台灣蔣介石式嘅清洗,都以為可以,事實上當然唔係咁,因為香港唔可以搞大規模屠殺,結果就係唔單只香港人憎中共入骨,亦會憎中國入骨(依家已經係),一旦兩者分家,或中國大亂,你諗吓會有乜結果,香港肯定變殺戮戰場,1911年喺革命軍控制區,大規模見滿洲人就殺嘅事,好大機會重演,唔多可能好似新馬分家咁,只係兩國政客間互片,而唔涉及到民眾.我之前主張新馬分家式港中分家,目的係減少傷亡,但依家已經係幾乎無可能,特別喺熱普城病毒蔓延下,混入果啲極端思想,一街都係啲羅伯斯庇爾,我真係唔知件事可以點搞落去.
鮑彤 比好多人都要清醒,佢睇到六四其實係港獨嘅因,佢亦睇到,香港好可能會出現乜嘢局面,只不過無畫公仔畫出腸,問題係,依家呢個瘋狂年代,有幾多個清醒睇問題?一係為食花生而9up,一係為自己嘅硬膠理念死頂,個世界陷入瘋狂狀態就係.


text:
(photo via cc Flickr user Eryne!)
經過上次,作為小宅女嘅你應該已經完成左基本打扮同埋識得點樣比位男仔示好,依家繼續探討男女基本攻防.
兩個人成為情侶嘅要素,首先當然係要互相鍾意對方啦!但到底咩叫鍾意,而點樣去觸發鍾意呢個感覺,我睇法係咁:大家對對方嘅條件大致上滿意,而經過一段「拍拖Rehearsal」之後,再次確立鍾意呢個感覺,要成為男女朋友,就係再加上結尾嘅收割儀式——例如表白.
你有無異議?無嘅話我地繼續.
先講第一步,條件要大致上滿意.咁你追得人,人地嘅條件你就一定滿意架啦!更重要嘅係你嘅條件人地滿唔滿意架姐!所以上篇嘅開首已經講左,整靚左自己先,我知樣同身材好大部份天生,而肥瘦都唔係一時間可以改變得好多,但打扮同言行舉止可以短期內改善嘅,唔該真係搞搞佢.
不厭其煩再講多次,衣著唔洗太over,搵個衣著好少少嘅女仔朋友教下路,你話你係宅女無朋友嘅,上youtube睇下啲有化妝嗰啲女仔,特別係同自己差唔多身型嗰啲女仔,上鏡嗰時大約會著啲咩,抄返個八,九成,醜極都應該唔會死得人嘅.
咁言行舉止呢?一句講晒,出黎見人嗰時,唔洗提醒人,其他人都會當你係一般女仔咁看待.以下有一個簡單測試方法,搵一個完全無利益衝突嘅男仔朋友,問下自己叫唔叫男人婆,八婆同姣婆.前兩者不解釋,而作為一個收放自如嘅姣婆,係唔應該比人睇穿.確定左三樣都唔係嘅話,基本上就通過考核.
點解我要強調「出黎見人」嗰時?因為要促成對方睇得上你,其實咁樣好夠架啦.話知你返到屋企一路捽腳指一路搣橙,啱啱交手唔洗咁快話晒自己啲缺點比人知.你想一個男仔睇起上黎正正常常,將心比己,你就會知道自己唔應該做啲咩.
但係,呢個世界上咁多人,淨係講令你大致上滿意佢條件嘅人咁多,咁係啲咩促成拍拖?
答案就係拍拖嘅預演,大家嘅交往去到一定程度,藉住互相示好嘅步驟,令到雙方的關係愈黎愈親密,留戀呢種親密,正正係鍾意對方嘅表現.喺呢度要留意,過程係循序漸進而充滿試探,俗稱Flirt 黎Flirt去,咩叫Flirt?我嘗試去概括——講/做啲超過左你地客觀關係應該講嘅野.呢一步男人多數做主動,而作為女孩子嘅你,需要嘅就係認清邊啲係男仔拋出黎嘅訊號,接住佢,然後鼓勵對方再做多啲.
我唔建議女仔主動出招,因為故事開頭已經講過,你是沒有長處的小宅女,唔好主動去做啲太高難度嘅野,你面皮又薄,比人無視一兩次你一定好頹.接Flirt就相對容易好多,起碼你知道人地有心同你玩,被無視嘅機會就會大大降低.
上集講到,你令到個男仔幫你做左某件事,你首先要衡量一下呢件事會唔會導致一對一嘅相處,如果會(例如你話有新戲上,佢直接約你睇戲),咁自動跳到約會篇(姐係下一篇),然後獎勵佢;如果唔會,你就要獎勵佢,等佢同你更加熟,你再提出下一個困難,佢幫你,獎勵,重複直至到佢約你為止.
點樣去獎勵一個幫你做過野嘅男人?
記住,絕對唔需要用對等嘅野去獎勵,幾多歲都係,男人幫女人,並唔會要求回報,佢只需要掌聲同鼓勵!我比個概念你,超人幫村民打走左隻怪獸,故事去到呢度,你作為村民點樣回報呢個超人?感性少少,真係崇拜下佢嘅能力,記住,士為知己者死,每個男人天生都有種英雄感,想人地依靠佢,想自己成為一個可以比人依靠嘅人……具體例子,圖書館凍到停屍間咁,佢忽然過黎買左杯咖啡比你,你要點做?表示下佢真係好幫到你,佢好細心……等等.如果面對面怕讚得太over嘅話就message先講啦,但如果你選擇左面對面好正經,啲多謝要留返訊息講嘅,唔該有咁甜得咁甜,推薦一個emoji icon比大家,有腮紅嘅笑樣,加喺講嘅野後面,普通一句多謝都會甜到漏.呢個真係居家旅行,溝仔必備利器.
佢幫完你一次,但係又無約你出黎,咁點算?
咁就要睇下你當時讚佢英明神武嗰時,對方嘅態度.如果一兩句you are welcome之類, 符號都無個嘅,咁可能人地對你無意思,不外乎佢已經有鍾意嘅人,或者你嘅條件唔入佢考慮之列.唔洗氣餒嘅,人夾人緣,唔一定係你有問題.若然你真係非佢不嫁咁嚴重嘅,咁基本關係建立左,大家傾多啲計先,再睇下佢願唔願意同你有講有笑囉.
第二個情況係,你讚完佢,佢肯認下叻,同你傾下計,咁你地嘅關係應該有變好,雖然佢未約你出黎,你可以打鐵趁熱,隔一小段日子再去提出你嘅困難.呢次嘅困難可以私人少少,可能係關於你感情嘅野,屋企嘅野,升學就業嘅野……人係好奇怪嘅生物,如果同對方有一定程度嘅溝通之後,無形中會跟左對方嘅節奏,你同佢分享自己嘅野,佢都會分享私人嘅野比你聽.如果去到一個程度,佢有啲私人嘅野得你知,或者佢唔再好似一般朋友咁傾計,真係向你透露自己內心嘅陰暗面,你就要好好聆聽,處理佢嘅情緒.無論你要講咩都好,一定要夠正面,而且表達兩個重點——其實佢係一個好有能力嘅人,而無論外面嘅人點睇,你一直都相信佢有日變得更好.
前面嗰句係哄佢,後面嗰句係加深你地兩個人嘅聯繫.
有樣野係無分男定女,人係需要被關心,只不過男人礙於面子同社會規範,唔可以將啲困惑擺面.如果一個男人肯將自己嘅私事同你講,而且表達左自己嘅睇法同情緒,呢種親密程度其實男人更加深刻,因為表達本身已經承擔左唔小嘅風險,你比到嘅反應正確嘅,佢約你嘅機會就愈大.
女仔同男仔唔同,可以做嘅事多數都係比個好嘅反應,從而搏得下一次機會,每個男仔都會想自己女朋友溫柔體貼,當然你有自己嘅特色係好事,一定會加分,但特立獨行嘅同時,都一定唔好忘記自己柔弱嘅一面,記住!有位就強調下佢嘅英明神武,比個概念男神,同你一齊,佢係可以發揮到自己嘅英雄感,情感上脆弱嘅部份,亦可以交比你處理,咁成功率自然會大大提高.
下篇將會講到,男神終於約會你,面對面嘅注意事項又有啲咩.


text:
感激 blog 友雪藍係七,一回歸紀念日報料,得知 7-11 代售 Sanrio 鐵盒糖第二彈,係一套 24 款當中,竟然有 Pekkle 份,一眾 Pekkle fans 先唔會錯過入貨既機會!係呢度,真係要多謝雪藍!
最初可能貨源唔多,搵左 10 間 7-11 都只係買到一盒,情急之下惟有廣邀親朋戚友幫手,結果原本以 12 盒為〝收購目標〞,最終有 16 盒既成績,超額完成!
望穿秋水,尋日終於都等齊 Pekkle 糖果盒〝回歸〞,可以一家團聚喇!
因為有糖係盒入面,驚會變壞,無奈忍痛要拆哂 d 包裝紙.就係拆開包裝之前,黎張前,後幅對比照先.
拆左都有好處既,就係盒底個 Pekkle 公仔一樣係超得意既...
16 盒既糖拆哂出黎既下場.... 就梗係入左垃圾桶啦!係佢地為左 Pekkle〝壯烈犧牲〞之前,都幫佢地留番個〝倩影〞紀錄低佢地既〝功績〞先!
其實一見到個糖盒,已經覺得熟口熟面,記得之前既 Pekkle products 當中,都有同樣用過呢種『突變』既設計手法,相信各位 Pekkle fans 應該一 d 都唔會覺得陌生啦!
相同既設計分別係 2003 年出品既杯墊,同埋 2004 年出既檯墊.
將佢地擺埋一齊比較下,係唔係好似失散左既兄弟呢?
杯墊同檯墊都係 Grandsmart〔即係 Trendyland〕既產品,而呢個糖盒就係一間叫〝Multizen Asia Limited〞出既,咁究竟係佢地買左 Grandsmart 既 design 再出呢款糖盒?定係當年係呢間公司幫 Grandsmart design 既呢?
不過無論如何,對於我地呢班 Pekkle fans 黎講,源自邊度根本都唔重要,最重要係乜野 products 都要預埋 Pekkle 份姐...


text:
雖然 Manis 呢本 catalogue 同 Gift Gate 嗰本一樣,將已經推出咗市場嘅貨品翻炒再刊登,不過 Manis 就比較有『良心』,因為就算係翻炒嘅物品,都係 2012 年之內推出,斷唔會好似 Gift Gate 咁,將 2011 年已經推出咗嘅精品都印埋喺最新產品目錄入面.
以下呢頁嘅暖水袋同暖手包,都係今個月推出咗嘅貨品.
Pekkle 暖手包
呢頁就係全新貨色,好靚嫁!唔知幾時會推出呢?期待中...
Pekkle 雙層保溫陶瓷杯連矽膠杯蓋.... 好靚呀!深藍色,『字母湯』嘅設計... 望住個杯就不期然令我唸起 2012 年 Sanrio Gift Gate 嘅入會禮物,應該係相類似嘅款式,當時我話希望個杯有 Pekkle 份,估唔到會『夢想成真』喎.... 必買呀!!
Pekkle 矽膠杯蓋,呢款產品 Manis 之前都已經推出過好多其他公仔款,但係偏偏就冇 Pekkle 份,其實之前 Pekkle 都有過一款綠色矽膠杯蓋,不過當時係唔可以獨立買,要同個陶瓷杯一套咁買,而呢次唔單只可以分開買,仲係我至愛嘅藍色,所以買嘅機會都好大...
仲有就係今個月頭先買咗韓國製嘅多用途抺布.
最後就係賀年用品,Manis 已經有好多年冇推出 Pekkle 嘅賀年用品,過去都比 Sanrio Gift Gate 搶哂正版 Pekkle 賀年用品市場,今年終於都推出番... 雖然都只係得一款... 唔緊要,一步步嚟,總好過冇嘛...
Pekkle 『龍馬精神』大揮春
睇完 Gift Gate 嘅 catalogue 令我好失望,不過知道 Manis 會推出以上嘅 Pekkle 產品時,又即刻開心番哂喇~~


text:
「一個人受到挫折,或多或少會找個藉口掩飾自己.其實慕容燕,慕容嫣,只不過是同一個人的兩個身分,在這兩個身分後面,躲藏着一個受了傷的人.」
慕容嫣因為黃藥師酒後嘅一句胡言亂語,而錯信對方真心愛上自己,於是成就左慕容燕嘅出現.慕容燕同慕容嫣,其實代表住內心嘅一種掙扎.慕容燕反對慕容嫣同黃藥師走埋一齊,因為佢知道真相會令慕容嫣傷心欲絕;慕容嫣反而堅信自己係黃藥師最愛嘅女人,似乎留一片餘地俾自己去FF一個好結局.
或者大家心裡都住過一對姓慕容嘅兄妹.可能大家都睇得太多偶像劇,以為奇蹟會降臨喺自己條感情線上,夾硬將一廂情願嘅事實翻譯成「99%機會係一廂情願,即係有1%機會係兩情相悅啦」.然後經過一番沉澱,又認清返個事實係如何.好可惜,呢兩個步驟已連接埋一齊成為一個不斷出現嘅圈套.
慕容燕/慕容嫣最後化身成獨孤求敗,對住自己嘅倒影練劍.咁究竟佢有冇逃離頭先提及到嘅圈套呢?好難答,只可以肯定嘅係呢個局面係由個圈套引致而成.只有自己嘅影子可以永遠陪伴自己,成為同自己練劍嘅好對象.同樣地,對大家而言,只有自己最懂得如何珍惜自己,所以唔再怕孤身一人.
今日我同朋友講左句「習慣左孤單,就唔會覺得孤單係孤單」,可能一個人孤單嘅時候,比起戀來戀去可以接收更加多嘅愛.可能慕容燕/慕容嫣痛恨自己得唔到黃藥師嘅愛,先將自己塑造成獨孤求敗,為自己奉上愛.


text:
2007年12月25日星期二
2007年12月24日星期一
2007年12月20日星期四
2007年12月19日星期三
熱帶氣旋(Tropical Cyclone)係一種低氣壓天氣系統,喺熱帶或亞熱帶海域(例如太平洋,北大西洋,印度洋)形成,佢嘅能量自水蒸氣冷卻凝固嗰陣放出嘅潛熱.移動就主要係受到科氏力同其他大尺度天氣系統嘅影響,最終會喺海上消散,轉化做溫帶氣旋或者登陸後喺陸上消散.登陸嘅熱帶氣旋可以造成嚴重嘅財產或者人命傷亡,係由天氣引發嘅天災之一.不過熱帶氣旋亦係大氣循環其中一個組成部分,將熱能由赤道地區帶去高緯度.
熱帶氣旋嘅環流受科氏力影響而圍住中心旋轉.喺北半球,熱帶氣旋沿逆時針方向轉,而喺南半球就順時針咁轉.
喺西北太平洋,一啲比較強嘅熱帶氣旋叫颱風,而喺東北太平洋同北大西洋就叫颶風.廣東話入面,受熱帶氣旋吹襲俗稱打風.
2007年12月18日星期二
2007年12月14日星期五
阿道夫·希特拉(Adolf Hitler,1889年4月20號—1945年4月30號)喺1933年直到佢死為止係德國總理,由1934年開止直到佢死為止係德國嘅「阿頭」(Führer).喺佢做總理同埋領袖嗰陣,佢俾人非官方咁樣話係德國嘅「獨裁者」.希特拉由1921年開始亦都係國家社會主義德國工人黨(Nationalsozialistische Deutsche Arbeiterpartei,即係納粹黨)嘅領袖.
希特拉喺德國第一次世界大戰之後嘅危機嗰陣得勢.佢用咗宣傳同埋有說服力嘅演講,佢關注咗中產同埋草根階層嘅經濟需要,並且有一種民族主義,反猶太主義同埋反共產主義嘅味道.喺創立咗一個重新架構過嘅經濟,一個重新武裝過嘅軍隊,同埋一個極權統治嘅政權之後,希特拉採納咗一個向外擴散嘅壓迫性外交政策,嚟擴張德國嘅生存空間.咁樣,當德國佔領咗奧地利同埋捷克一啲土地,同埋入侵咗波蘭之後,就觸發咗第二次世界大戰.呢啲地方大部分後嚟都俾人併入咗大德意志帝國(Großdeutschland Reich)嘅範圍裏面.
雖然納粹德國同埋軸心國喺顛峰時期佔領咗歐洲大部分國家嘅地,佢地最後都俾聯軍打敗咗.打完仗,納粹德國總共殺咗大嘅一千一百萬人,包括屠殺六百萬猶太人.
喺戰爭嘅末期,因為柏林俾蘇聯紅軍佔領咗,希特拉同佢老婆喺地下室裏面自殺.
2007年12月12日星期三
2007年12月11日星期二
足智彩(HKJC Football)係依家香港唯一合法嘅賭波途徑,由《香港賽馬會》(Hong Kong Jockey Club)嘅《香港馬會足球博彩有限公司》(HKJC Football Betting Limited)做莊,收足球賽果嘅投注.
除咗喺馬會投注站落注,賭友亦可以用電話">電話或者互聯網,或用馬會嘅投注直駁機落.
足智彩(玩法同簡介)
過八關投注方式
又叫「歐洲盤」或「標準盤」.玩法係要買中贏波嗰隊,或者和波.彩金按賠率計.
可以過關咁買,最多過八關;有啲特定嘅場次設中場或即場投注.(中場或即場投注暫時只有電視直播嘅賽事先有提供) (主客和)(Home Away Draw)
玩法同主客和一樣,不過係要買中上半場完場連埋補時入面嘅主隊領先,客隊領先或者暫時和局.彩金按賠率計.
可以過關咁買,最多過八關;特定嘅場次至有得賣.(暫時一般嘅賽事都會開,留意馬會公佈) (半場主客和)(First-half HAD)
就球隊嘅強弱而開讓幾多球做盤口,分「讓球主客和」同埋「讓球」(俗稱「亞洲盤」),以馬會公佈嘅讓球盤口做準,盤口嘅叫法係「讓幾多球」同埋「受讓幾多球」.彩金按賠率計.
讓球主客和,係要買中喺讓球整數下賽事嘅勝方或和局而派彩;以下面嘅模擬盤口為例:
- 強隊(-1) 對 弱隊(+1),即係強隊讓咗一球俾弱隊,假若最後賽果係1:0強隊贏,喺強隊要減一球嚟讓人嘅情況之下,賽果就會設定做0:0,因此一定要押注和局先至有彩金,唔係就輸,如此類推.
讓球(亞洲盤)就冇得買和局,只可以買主隊或者客隊贏,盤口亦唔一定係整數.若果計算過讓球盤口嘅結果出現和局,投注嘅金額係可以退回部份或者全數,行內稱之為「走盤」.以下面嘅模擬盤口為例:
- 強隊(-0/0.5) 對 弱隊(+0/0.5),即係話強隊要讓零球同埋半球俾弱隊(術語叫「讓平半」,如此類推;「平」即係平手),因為其中有兩個讓球盤口出現,所以個投注金額就會一分為二.假若個原本賽果係0:0和局,強隊要減零即仍然係和局,咁一半投注嘅錢就可以走盤,而另外一半盤要減半球嚟計,因為入球數係冇半球,只係想攞個中位數嚟做指標,咁弱隊加半球已經係超越咗零嘅正數,故此會當成弱隊勝出;用以上哩個例子,如果用兩百元買弱隊贏嘅話,咁一百元就會退返唔駛輸,另外一百元就會乘以弱隊嘅賠率嚟收派彩;而如果原本賽果係弱隊贏0:1或更多嘅話,咁直頭可以收哂兩個盤嘅派彩,即係買幾多乘幾多;如此類推.
設過關,最多過八關. (讓球主客和)/(讓球)(Handicap HAD/Handicap)
要買中全場賽事裡面雙方總共嘅入球數字,由「零球」至到「七球或以上」一共有八項選擇.彩金按賠率計.
設過關,最多可以過八關. (總入球)(Total Goal)
會設個中位數嚟釐訂入球數係大定係細;馬會喺球賽開波前預設嘅中位數就係2.5球,即係全場總入球嘅數目係兩球或以下的話咁就係細(小),總入球如果係三球或以上就係大,如此類推.有時遇到一啲強弱懸殊嘅對賽,或者研究過隊伍過往嘅得失球多與少,甚至有其它特別因素出現嘅話,咁中位數就會因應情況而有所調整.
至於中場入球大小都係買全場嘅大小,但就只有喺中場休息時嘅十五分鐘先會開售,個中位數亦會因應上半場有冇入球同埋入咗幾多球嚟再重新釐訂;有啲好重要或者廣受關注嘅賽事,仲會開設埋即場大小,可以喺比賽進行期間落注,賠率同埋中位數亦會因應比數同埋賽事變數而不時浮動.彩金按賠率計算.
設過關,最多可以過八關;某啲特定嘅場次會設中場投注.(中場投注暫時只有電視直播嘅賽事先有提供) (入球大細)(HiLo)
以入球嘅總數嚟投注單數或者雙數.如果嗰場賽事係冇入過波,咁結果係0,就視佢為雙數.彩金按賠率計算.
設過關,最多可以過八關. (入球單雙)(Odd Even)
過六關投注方式
要買中全場賽事裡面,雙方嘅正確入球比數係幾多比幾多.暫時係有卅一個選擇,包括十三項主隊勝嘅結果,五個和局嘅結果,同埋十三項客隊勝嘅結果.彩金按賠率計.
設過關,最多可以過六關;某啲特定嘅場次會設中場同埋/或者即場投注.(中場或即場投注暫時只有電視直播嘅賽事先有提供) (波膽)(Correct Score)
要買上半場嘅主客和,以及全場嘅主客和,總共會有九項選擇,彩金按賠率計算.
舉個例:場波嘅上半場係和局,但係全場結果就主隊贏咗,咁就要買「上半場和,全場主」(又可簡單啲叫「和主」)先至贏錢;如此類推.
設過關,最多可以過六關. (半全場)(HaFu)
要買中賽事裡面最先入波嘅攻方球員.投注選擇大致可以分為以下三個類別:
一定要買中以上嘅選擇先至有得派彩.如果揀中嘅球員並冇出場,或者攻入咗第一個波之後先出場,又或者未有首名入球嘅時候賽事話要腰斬,咁就可以得到退款.唔理揀嗰個球員係正選定係後備換入而最終雙方都冇入波,或者喺入第一個波之前就俾人換離場,就係當輸.彩金按賠率計算.
註:因為馬會多數係跟據嗰隊波一貫嘅出場主力而編排球員名單,但如果馬會提早收到嗰日嘅出場陣容,(哩度用足球員雲尼斯杜萊嚟舉個例)發現原來 101 號嘅雲佬嗰日係冇喺出場陣容之中,咁佢首名入球裡面個名就會被剔除,101 哩個編號就會變成冇效;開頭買咗佢嘅投注者係會獲得退款.
設過關,最多可以過六關;只有某一啲特定嘅場次先有得買(多數係有電視直播,同埋係熱門球隊嘅賽事).
名單裡嘅球員:馬會提供嗰場對賽球隊嘅主隊同埋客隊球員名單,多數係會按前鋒中場及後防哩個次序嚟編號,而 1 字頭就係主隊嘅球員(例如 101,多數係主隊嘅前鋒,如此類推),2 字頭就係作客隊嘅球員.留意,編排時係唔會知道嗰場波嘅球員係唔係正副選抑或唔喺出場陣容之中.
名單以外嘅球員:因為馬會提供嘅球員名單有限,唔喺選擇裡面嘅球員會被歸入做「主其他」或者「客其他」.
冇首名入球:如果嗰場賽事冇人入波,或者淨係得烏龍球,就計為「無首名入球」. (首名入球)(First Goal Scorer)
固定過關
以馬會指定嘅八場賽事嚟互穿主客和過關,玩法同主客和過關一樣,但係就一定要全數過哂關(即係只有八串一),一條飛亦都唔可以複式咁落注,想要多個選擇就要分開嚟買.過關嘅人除咗可以贏到咁多關賠率同投注額相乘之外,仲可以贏埋特設嘅額外彩金.(可參考上面嘅「主客和」)
按主客和嘅賠率嚟派彩,另外再加過哂咁多關嘅額外獎金(暫時停售,直另行通知). (套餐主客和)(Section HAD)
以馬會指定嘅六場賽事嚟互穿半全場過關,玩法同半全場過關一樣,可以複式咁買(可參考上面「半全場」).過到五關半都有安慰獎派彩.如果之前冇人中,彩池會繼續滾落下一口嘅六寶半全場.
同中同分彩池嘅派彩形式,設多寶獎同埋安慰獎. (六寶半全場)(6 HaFu)
以馬會指定嘅兩場賽事嚟互穿波膽同半全場混合嘅過關,投注者係要買中頭關嘅上半場同埋全場嘅正確比數分別係幾多比幾多,加埋尾關嘅上半場同全場正確比數係幾多比幾多(可參考上面「波膽」).如果之前冇人中,彩池會繼續滾落下一口嘅孖寶半全膽.
同中同分彩池嘅派彩形式,設有多寶獎. (孖寶半全膽)(Double HaFu Score)
(冠軍)(Champion)
:
1.荷蘭 -> 9分
2.羅馬尼亞 -> 2分
3.捷克 -> 4分
4.波蘭 -> 1分
睇到荷蘭以9分成為 嘅首名出線隊伍,投注者要喺分組賽完成之前落注買中佢,先可以贏得彩金.如果賽程進行緊時有一隊波嘅分數已經大幅領先,咁馬會可能喺分組賽未完之前就會將哩個組別封盤唔再接受投注.彩金按賠率計算.
馬會亦有得買一啲大賽喺分組賽時嘅小組首名出線隊伍,玩法叫做小組首名.有啲大賽例如世界盃咁,會有好多國家或者隊伍參加,要喺眾多隊伍之中搵出最後可以入圍嘅精英打強隊賽,角逐最後錦標,就要先進行分組淘汰賽;淘汰賽一般係會分好幾組進行,由三組至八組唔定(視乎賽事嘅規模),而每組通常會有四至六隊球隊去互相對賽嚟攞分數爭取入圍資格,當隊伍經過分組淘汰賽而最後能夠以最多分數或者較好對賽成績成為嗰組嘅第一名,哩隊球隊就係小組首名.以下假設一個例子(已完成分組賽嘅成績): (小組首名)(Group Winner)
**注意**:
哩個同小組首名類似,不過除咗要買中分組裡面第一名出線嘅隊伍之外,仲要買中埋第二名隊伍先可以贏得彩金;用返上面 做例子,當中嘅荷蘭隊因為積分最高而成為咗 哩個分組嘅第一名(小組首名),而捷克隊就因為分數較次而成為第二名隊伍,於是投注咗小組一二名 嘅荷蘭第一名,捷克第二名就可以贏得彩金嘞.
用返上面例子,當 裡面嘅某兩隊球隊開波嘅時候,咁成個 嘅小組首名同小組一二名都會暫停受注,直至嗰場波打完為止;不過其他冇打緊嘅比賽小組就仍然可以買. (小組一二名)(Group Forecast)
哩個項目係要預測邊一位球員喺一整段賽事入面成為嗰項錦標嘅入球最多球員,就可以分得彩金;舉個例,投注者如果喺西班牙甲組足球聯賽開季前或者進行緊嘅時候買咗皇家馬德里球員雲尼斯度萊係西甲嘅神射手,而到整個賽季完咗之後得出公佈哩個殊榮係由雲佬奪得,咁就可以得派彩.注意嘅係,計算係要跟據球員要喺同一個錦標裡面嘅總入球數最多,其它錦標就要喺另一個組別度分開買,即係西甲還西甲,雲佬代表皇馬或者佢個人嘅其它入波(可能係歐洲聯賽冠軍盃或者其它錦標嘅入波)係唔會被計算.法定時間後射十二碼決勝負嘅入波係唔計嘅,至於邊啲錦標賽事會開神射手盤就要睇馬會嘅公佈.彩金係按賠率計算. (神射手)(Top Scorer)
馬會開設足智彩嘅初時,其實仲預備咗一個叫做特別注項嘅投注項目嚟作不時之需,至於內容據聞要睇馬會覺得有咩受到關注或值得開盤而臨時加設,有可能係世界頂級球王喺某場波嘅入球數目,又或者某場波入面有冇烏龍波,甚至係入第一個波時球員用身體嘅咩部位…等;不過以上都只係假設,因為到現時為止馬會係未動用過哩個投注項目,所以哩度提出只作為參考. 投注方式與彩池
『劃飛』: 到投注站自己劃飛嘅時候,會睇到主隊係會用 "1" 嚟代表,而客隊會用 "2",打和就會用 "X" 嚟代表.
『混合過關』: 馬會已經增設咗「混合過關」,有一啲投注方式係可以互相串連嚟過關;例如可以:三串一,頭關揀主客和,次關揀波膽,三關揀首名入球,如此類推;要注意某啲投注方式最多只可以過六關,例如波膽,首名入球……哩啲,如果條飛係有哩啲投注方式嘅話,就算中間搭住可過八關嘅投注方式,咁成條飛最多都只可以過六關.仲有一樣要提醒嘅係,同一場賽事係唔可以同時選擇兩種投注方式,即係話買第一關第一場想要主客和,第二關又係要第一場,但係想要波膽……哩啲並唔係叫過關,千萬唔好誤會而走去同投注服務員理論.
『法定時間』: 所有嘅投注只會計算場賽事喺九十分鐘法定時間連埋補時裡面嘅結果,加時或者最後要互射十二碼分勝負……等哩啲係唔計嘅.
『賽事取消或腰斬』: 如果場波遇到突發事件而臨時取消,又或者中途腰斬咗,咁派彩嘅安排就要等馬會公佈為準,不過如冇問題嘅一般嚟講,單注會退飛,過關就當1賠乘落去.如果係投注咗半場主客和,只要賽事唔係喺上半場完場前腰斬,咁唔理下半場有冇繼續踢都可以獲得派彩.
『最低投注額1』: 所有嘅投注方式同埋彩池嘅最低投注額,係會跟據馬會嘅唔同投注渠道而有所唔同,唯獨馬會設定讓球(亞洲盤)嘅最低投注額暫時係港幣$200-.另外,唔理最低投注額係幾多,都可以用單注,複式或者過關形式嚟令到投注總和達到最低注額嘅要求.用讓球做例:若果投注過關3串7(三關七注飛),每關揀一個選擇咁計,係可以用每注 $30- 嚟投注,得出嚟嘅總注額將會係 $210-,咁就可以達到讓球最低注額 $200- 嘅規定,如此類推.
『最低投注額2』: 投注「六寶半全場」同埋「孖寶半全膽」彩池嘅最低投注額係 $10-,但若果組合過後嘅總投注額係超過 $100- 嘅話,就可以用每注 $5- 嚟投注.
『電視直播與受注』: 依家如果有電視即時直播嘅賽事,馬會一般都會開即/中場投注,但係有時某場賽事有電視直播但係馬會冇開任何盤或者冇開即/中場投注,可能因為賽事與足智彩策略嘅衝突問題或者未開始做嘅賽事介別,例如本地波,意乙,中超……等,咁有冇得買哩啲嘅爭議都係要以馬會公佈為準.
『即場/中場』: 當球賽打緊嘅時候,除非有指明係有中場或/及即場投注,否則關於嗰場波嘅所有盤係唔會或暫時唔會接受投注.
『賠率變動及派彩』: 因為所有馬會投注方式嘅固定賠率會因應變數而不時咁變動,所以喺官方網頁或者電話投注查詢而得到嘅賠率只係提供參考,至於派彩嘅賠率將以投注嗰時所定嘅賠率為準;另外所有派彩嘅總數係包括埋投注嘅本金.
『聲明』: 以上所有嘅嘢只係作為簡單嘅介紹,詳細嘅事項就要以馬會官方出嘅投注細則為準.
- 強隊(-0/0.5) 對 弱隊(+0/0.5),即係話強隊要讓零球同埋半球俾弱隊(術語叫「讓平半」,如此類推;「平」即係平手),因為其中有兩個讓球盤口出現,所以個投注金額就會一分為二.假若個原本賽果係0:0和局,強隊要減零即仍然係和局,咁一半投注嘅錢就可以走盤,而另外一半盤要減半球嚟計,因為入球數係冇半球,只係想攞個中位數嚟做指標,咁弱隊加半球已經係超越咗零嘅正數,故此會當成弱隊勝出;用以上哩個例子,如果用兩百元買弱隊贏嘅話,咁一百元就會退返唔駛輸,另外一百元就會乘以弱隊嘅賠率嚟收派彩;而如果原本賽果係弱隊贏0:1或更多嘅話,咁直頭可以收哂兩個盤嘅派彩,即係買幾多乘幾多;如此類推.
2007年12月10日星期一
靚蝦王(Fairy King Prawn)係一隻香港賽馬,1999/2000年到2000/2001年成為香港馬王,1999年到2002年期間連續3年被香港馬迷選做最歡迎嘅馬.佢係第一匹喺海外贏一級賽嘅香港馬.
贏過
安田記念 (日本一級賽1600米) 2000年6月4號
香港短途錦標 (國際賽事,表列賽1000米) 1999年12月12號
董事盃 (香港一級賽1600米) 2001年1月14號
紫荊短途錦標 (香港一級賽1000米) 2001年1月26號
主席短途獎 (香港一級賽1200米) 2001年4月22號
主席獎 (香港一級賽1200米) 1999年5月8號
跑馬地錦標 (香港三級賽1200米) 2000年10月11號
國慶盃 (精英班1400米) 2001年10月1號
無線電視盃 (第一班1200米) 1999年2月27號
2007年12月9日星期日
2007年12月8日星期六
《千王之王2000》(The Tricky Master)係喺1999年出品嘅香港搞笑電影之一.
制作
喺澳門嘅路環監獄裡面,有個囚犯俾成大班人排住隊問佢攞賭錢貼士,就連看守警官都佩服佢嘅賭術,令到人人畀面,佢就係人稱「千王之王」嘅黃師虎.
而喺香港一間學校裡面,臥底梁寬正喺度暗中保護緊大地產商何生個女何千金,點不知喺樓下同佢照應嘅阿頭千面人俾一班綁匪挾持返轉頭,仲連何千金都劫走埋,好彩「瀟洒威武」嘅梁寬及時阻截,最後將幾個綁匪一一收拾,成功救返何千金;不過佢已經厭倦做低級臥底嘅生活,要求千面人俾佢做大案件,喺阿寬嘅苦苦哀求之下,千面人終於俾咗一單大案佢跟,就係要佢做嗰個人稱「肉面飛龍」嘅大老千法拉利嘅臥底,盡量收集犯罪証據,等警方可以夠料緝拿法拉利歸案.
阿寬喺沙灘遇到一個絕色尤物初戀,問到初戀嘅電話號碼之後就自己喺度發白日夢,點知俾法拉利嘅得力手下火龍同埋肥豬王捉住玩到陀陀擰,原來法拉利係借阿寬嘅出現嚟過橋去呃個有錢女嘅錢,而法拉利亦都收咗阿寬做佢嘅手下.夜深人靜,喺法拉利嘅大宅入面,阿寬一個人四圍巡,點知俾佢發現一個黑影閃過,追到電腦">電腦房用電筒一照,哩個黑影原來就係日頭喺沙灘遇到嘅美女初戀小姐;初戀正喺度下傳緊法拉利嘅犯罪証據,阿寬就同佢傾起上嚟,喺傾談中知道原來初戀都係俾法拉利迫害嘅一群,點知傾傾吓俾其他打手發現咗,於是阿寬詐諦被初戀挾持,兩個人逃離咗法拉利嘅追捕,但係初戀嘅肩膊就中咗一槍.
返到阿寬屋企,初戀挑咗粒彈頭之後就留喺房休息,點知哩個時候阿寬個女朋友PIZZA買咗宵夜上嚟,想提阿寬第二日要過澳門飲姐夫嘅生日酒,但係阿寬怕喺房嘅初戀會令到PIZZA誤會,於是作頭作勢帶咗PIZZA出去.
喺澳門某間酒樓嘅貴賓廳裡面,黃師虎個老婆WASABI正喺度好忙咁招呼緊親朋戚友,PIZZA就襯機會介紹咗男朋友阿寬俾佢家姐阿WASABI認識.冇幾耐成班人突然起哄又獻花又拍手,原來黃師虎到咗;佢入門口嘅情況可謂十分巴閉,除咗有一班擁躉沿途跟住歡呼之外,佢嘅左右兩邊仲貼身企咗個類似護法嘅人,就連WASABI點吓佢老公都俾保鑣聾五一腳踢到飛開,想o錫吓個老公都要咀咗個護法先,再由護法咀返黃師虎.不過踢爆咗原來哩兩個護法係監獄嘅獄警,因為特別原因先至俾坐緊監嘅黃師虎出嚟赴宴,之但係就唔可以同任何人有任何接觸.席間因為阿寬表示最痛恨老千,當眾挑釁黃師虎,點知俾黃師虎大肆侮辱返轉頭,最後搞到雞毛鴨血咁離開.
返到屋企之後,阿寬唔記得咗初戀小姐仲喺度,終於俾PIZZA發現咗,就嬲爆爆咁離開;初戀用美色勸掂咗阿寬一齊夾計對付法拉利,佢先詐諦俾阿寬綁住,然後帶咗返法拉利屋企,當係俾阿寬捉到佢;阿寬襯法拉利迫供緊初戀嘅時候,乘機走入電腦">電腦房下傳犯罪証據,而且通知埋佢阿頭千面人,叫佢快啲趕嚟緝拿法拉利.阿寬襯千面人未到,就想去救埋初戀,佢撞咗入房時見到張床嘅被單下面有個女人係咁嗌,就即刻衝上前隔住張被打咗個男人幾拳,點知一掀開張被見到個男人原來係大有錢佬阿孖成哥,原來佢同佢老婆嚟咗法拉利屋企作客,喺間房度搞嘢.阿寬搵極都搵唔到初戀,而哩個時候千面人帶住成班警察嚟到法拉利大宅,只見法拉利氣沖沖咁出嚟,仲否認佢識得阿寬,而孖成哥就係咁投訴.返到差館,阿寬下傳返嚟帶有電腦病毒">電腦病毒嘅光碟令到成個警局嘅資料銷毀哂,搞到俾千面人勒令即時停職.
阿寬一離開差館,即刻俾十幾人追斬,好彩跑到去路口嘅時候,駕住電單車嘅初戀及時趕到載咗佢走.去到初戀屋企,初戀即刻攬住阿寬喊,搞到阿寬一頭霧水,跟住表示想同阿寬交歡叫佢快啲除衫除褲,阿寬一時興奮,一個人喺廳度大跳脫衣舞,點知成個過程俾人用攝錄機偷拍哂,仲干擾埋電視台頻道作即時直播,等人人都睇到佢嘅醜態;當佢發現自己上咗電視嘅時候,初戀喺房走出嚟用電擊棒將阿寬電暈,跟住俾人載咗去大馬路踢咗佢落車示眾.
阿寬因為哩件事深深咁受到打擊,PIZZA見佢意志咁消沉,就勸佢去搵姐夫阿黃師虎學返幾招,然後再去對付法拉利同埋初戀,以報恥辱之仇.
阿寬喺澳門搶人手袋,諗住借犯罪俾人捉入監,然後拜黃師虎為師,點知入到去監獄嘅時候,原來黃師虎已經服刑期滿放咗監,搞到喺監獄度俾班囚犯大肆淫辱.
黃師虎喺屋企大開賭局,仲玩乜贏乜,就連同細路仔打遊戲機都唔放過;哩個時候阿寬帶住一臉痛苦咁出現,黃師虎知道佢嘅來意,於是就借故係咁閃,而佢老婆WASABI就勸黃師虎幫阿寬,最後黃師虎俾阿寬嘅誠意打動而收咗阿寬為徒.雖然已經拜咗師,但因為要喺短時間之內要學到有能力對付法拉利報到仇係一件唔容易嘅事,於是阿寬直頭叫黃師虎出山,黃師虎開頭點都唔肯,後來同意打賭如果阿寬呃得到佢就親自出馬對付法拉利.阿寬同WASABI幾個出哂奇謀怪招都呃唔到黃師虎,後來法拉利嘅助手火龍帶住幾個手下嚟到黃宅,開槍打傷咗黃師虎之外仲炸咗佢屋企,於是黃師虎決定出山去搵法拉利算賬,仲突然轉性要送鑽石俾佢老婆,嚇到WASABI大叫救命.
黃師虎叫阿寬不斷重覆咁睇一段電視新聞,係報導有關於兩個有錢佬鄭一筒同埋諗伯失蹤咗成個星期,搞到股市大幅下滑嘅消息,叫阿寬可研究吓哩段新聞有咩竅妙,跟住傳呼阿寬約佢夜晚去法拉利屋企會合.
嗰邊廂,初戀出現喺一間會所嘅卡拉OK貴賓房,房裡面等緊佢嘅就係大有錢佬李孖成,佢襯住李孖成毛手毛腳嘅時候一腳將孖成踢暈,然後裝入紙皮箱叫人運走.出到去會所門口時,見到一個好似黃師虎嘅人喺佢面前經過,佢上車之後就即刻打手提電話">手提電話匯報俾法拉利知,點知講講吓黃師虎突然插咀,於是法拉利就叫初戀帶黃師虎去見佢.
黃師虎見到法拉利,兩個人客套咗一輪就提議打台灣麻雀,而且要一舖定輸贏;黃師虎憑住佢高超嘅千術,贏咗一億幾港紙,跟住仲相約幾日後開一場億元大賭局,每人預備五億做籌碼,喺限定時間之內鬥贏得多,邊個贏最多錢就可以贏哂對方嗰五億元,仲要立紙為據;哩個時候阿寬幾個嚟到,黃師虎就叫阿寬代佢簽哩份合約.
黃師虎推測到嗰三大富商係俾法拉利綁架咗,想借賭局分散注意力,等股市跌到得返三四千點嘅時候就乘機搵大錢,於是佢漏夜潛入法拉利屋企特登俾人捉住,終於俾佢見到三大富商,一齊被困喺密室一個大監牢裡面.
哩一晚法拉利屋企人頭湧湧,除咗好多嚟睇賭局嘅賓客之外,仲有嚟自賭業聯盟嘅幾位代表做監場,監察賭局嘅進行.阿寬同法拉利開始賭局嘅同時,WASABI同PIZZA就喺大宅四圍搵黃師虎嘅下落,卒之俾佢哋搵到個密室,正當制服咗個守衛想開鎖救人之際,初戀突然出現,於是三個人打起上嚟,最後都成功救咗黃師虎同埋三大富商出嚟.至於賭局方面,阿寬一直採取消極嘅態度應付,就係為咗等黃師虎喺限時之前出現,可以贏返轉頭,不過雖然黃師虎及時出現要求接力完成賭局,但係就因為公平嘅原則而受到國際賭業會長嘅阻止.
經過一輪嘅爾愚我詐,黃師虎同阿寬最後都贏到哩場賭局,仲粉碎咗法拉利喺股壇上獲利嘅卑鄙行為,俾假扮荷官嘅千面人繩之於法.
2007年12月7日星期五
2007年12月6日星期四
2007年12月5日星期三
安道爾公國係西南歐一個非常細嘅內陸公國,位於庇里牛斯山脈東部,同法國同西班牙毗鄰.旅遊業相當發達,亦都係避稅天堂.
意含
主文: 安道爾歷史
傳說查理曼大帝為左回報安道爾人同摩爾人作戰,頒布特許狀,喺安道爾設立教區,命烏格爾嘅伯爵擔任主教一職.11世紀嘅時候烏格爾主教同法國開始爭論安道爾嘅主權問題.
1278年雙方達成協議,安道爾由法國富瓦伯爵同西班牙烏格爾主教兩方一齊擁有主權(協議入面嘅範圍係今日安道爾政治同國土嘅雛型),後黎富瓦伯爵擁有嘅主權轉到納瓦拉國王手中,法王亨利四世喺1607年下令法國國家元首同烏格爾主教同時擁有安道爾嘅主權.
1933年法國以世界經濟大蕭條導致社會動盪為理由,佔領安道爾.1934年7月12號,一個俄羅斯冒險家Boris Skossyreff喺烏格爾同大眾宣佈,佢擁有安道爾嘅主權,同時又向烏格爾主教宣戰.但係佢喺幾天之後即係7月20號被西班牙當局逮捕,並即刻被驅逐出境.1936至1940年,法國因為西班牙內戰而派兵駐守安道爾.
二戰期間,安道爾維持中立,成為維希法國同西班牙之間嘅走私重鎮.
安道爾長時間與世隔絕,只係保持對法國同西班牙嘅關係.近年黎安道爾致力改善交通同通訊,又大力發展旅遊業.1993年,安道爾舉行公投,通過安道爾憲法,並且成為聯合國嘅成員.
政治
安道爾分為七個教區(parish):
安道爾城
卡尼略
恩坎普
萊塞斯卡爾德-恩戈爾達
馬薩納
奧爾迪諾
聖胡利婭-德洛里亞 行政區劃
主文: 安道爾地理
安道爾位於庇里牛斯山東部,境內是山地,平均海拔係1996米,最高點係科梅佩特羅薩,海拔達2,946米.成個國家被三條Y形的狹谷分割,喺呢度有兩條河會合,成為瓦利拉河並流向西班牙.氣候同鄰近地區,都係屬於溫帶氣候,但因境內地勢影響,夏天涼爽,而冬天降雪量較多.
地理
主文: 安道爾經濟
旅遊業">旅遊業佔GDP嘅80%,係安道爾經濟嘅主要來源.每年有大有九百萬人因免稅同冬夏兩季的度假設施而前往安道爾旅遊.近來由於法國同西班牙喺自己境內實施經濟改革,令安道爾失去一啲免稅嘅優勢.
作為免稅天堂,安道爾嘅金融業亦都好重要.由於國內只係有2%嘅土地可耕種的關係,農產品大多數係喺國外進口;畜牧業以羊為主;工業產品主要有煙同傢具.
安道爾並唔係歐盟會員國,但係佢地之間有特殊關係(歐盟對安道爾出口的產品實施0關稅).此外安道爾本身並無貨幣,1991年之前採用法國法郎及西班牙比塞塔,之後使用歐元.不同於歐盟內的小國,安道爾不能自製歐元.但由2004年10月起安道爾同達成歐盟協議,安道爾能夠鑄造自己嘅歐元.
自然資源有水力發電,礦泉水,木材,鐵礦同鉛等.
經濟
主文: 安道爾人口
奇怪嘅係,安道爾只有33%嘅人口係安道爾人,外國僑民以西班牙人為主(佔43%),另外仲有葡萄牙人(11%)同法國人(7%)等.
文化
安道爾通訊
安道爾公民婚姻
安道爾外交關係
安道爾郵政服務
旅遊">安道爾旅遊
安道爾交通
2007年12月4日星期二
關於藝術與美術嘅爭議
迄今,還沒有公認嘅藝術分類標準.各個藝術理論嘅派別有不同嘅分類方式,嚮時間軸上越靠近現代嘅藝術分類,就越繁複而且具有爭議.
一般來說,根據表現手段和方式嘅不同,藝術可分為
比較新嘅分法,則根據時空性質將藝術分為:
下列係常見嘅藝術類別
表演藝術(音樂,舞蹈等)
造型藝術(繪畫,雕塑,建築藝術等)
視聽藝術(電影,電視等)
語言藝術(文學等)
綜合藝術(戲劇,攝影等)
時間藝術
空間藝術
綜合藝術.
建築
文學
音樂">音樂
戲劇
迄今,還沒有公認嘅藝術分類標準.各個藝術理論嘅派別有不同嘅分類方式,嚮時間軸上越靠近現代嘅藝術分類,就越繁複而且具有爭議.
一般來說,根據表現手段和方式嘅不同,藝術可分為
比較新嘅分法,則根據時空性質將藝術分為:
下列係常見嘅藝術類別
表演藝術(音樂,舞蹈等)
造型藝術(繪畫,雕塑,建築藝術等)
視聽藝術(電影,電視等)
語言藝術(文學等)
綜合藝術(戲劇,攝影等)
時間藝術
空間藝術
綜合藝術.
建築
文學
音樂">音樂
戲劇
- 舞蹈">舞蹈
魔術
戲曲曲藝
雜技
電影
- 電視
攝影
廣播
美術
繪畫
- 油畫
中國畫
水粉畫
水彩畫
素描
版畫
- 木刻
浮水印
絲網
銅版
石版
書法
雕塑
- 木雕
泥塑
石雕
金屬雕塑
篆刻
陶藝
裝置藝術
行為藝術 藝術門類
請參看設計嘅文章 手工藝類別
E.H. Gombrich藝術嘅故事The Story of Art.雨雲譯.聯經出版社.1997.ISBN957081697X
- 木雕
- 木刻
- 油畫
- 電視
2007年12月2日星期日
2007年12月1日星期六
日本喺1878年2月20號,開始簽發日本帝國海外旅券,亦即係日本護照.由於日本曾經殖民統治過台灣同韓國,所以日本發出嘅旅行證件,對當地都有唔少影響.
日本本土
1917年,簽發有埋相片嘅護照,過往嘅旅券唔一定要貼埋相.1918年,由於日本同中國之間交通往來頻繁,雙方決定容許對方國民唔駛持護照出入境.1926年,簽發現代設計嘅護照.
戰後
1897年,台灣割讓俾日本後,大批日本浪人經台灣去到中國,造成治安問題,宣布要持有加註有台灣籍嘅日本旅券出入. 1907年,由於申請日本旅券手續太麻煩,台灣總督府宣布,去中國同香港嘅旅客,可以自己決定申唔申請日本旅券.
韓國
訂閱: 文章 (Atom)


text:
引用:
原帖由 Japan 於 2006-9-26 12:42 發表
電視讚助既野你都信
V 偈成本太高,Ben 屎品牌賣到價就有作為(可以加多 D 新技術改進),日本車做細cc V6就等破產
你 其 實 知 唔 知 點 解 當 年 Mazda 有 咁 多 V6 Engine 後 期 又 冇 晒 同 佢 因 咩 破 產
其 實 D V6 Engine 係 用 Ford Engine 改 良 發 展 出 來
所 有 2.0, 2.5 同 3.0 都 係 同 Ford 共 用 有 D 年 車 架 都 一 樣
後 期 所 有 engine 都 過 晒 擋 俾 Ford
1.8L V6 當 年 係 為 左 再 次 打 響 Mazda 係 中 小 型 車 市 場 開 發
講 真 果 個 年 代 有 幾 多 間 廠 有 V6 engine 同 時 又 做 得 好 架
你 要 記 得 架 野 係 90 年 尾 交 車 架 同 MX5 差 唔 多 係 同 期 架
當 年 呢 一 級 車 得 Nissan EXA, NX, Toyota Cynos 同 Honda Interge 1.6
你 講 有 邊 架 好 過 佢 先 得 架 今 時 今 日 你 搵 架 30x 易 過 搵 上 邊 呢 4 架 野....
其 實 1.8L V6 呢 副 野 係 香 港 出 咁 多 問 題 同 D 車 房 有 關
Engine Oil 用 錯, 唔 識 整 又 要 扮 識
Cam 帶 十 個 有 九 個 裝 得 唔 好 或 錯
最 死 連 香 港 代 理 D 友 都 係 咁 唔 死 有 鬼
我 係 外 國 果 架 上 年 先 賣 俾 人 行 左 廿 幾 萬 km
中 間 有 近 七 萬 km 係 長 期 丙 緊 既(平 均 4k~7k RPM)
我 都 冇 事 係 check 住 engin oil 同 火 咀 就 OK
(except 之 前 兩 架 Toyota 佢 係 最 少 野 壞 既 一 架 車)
by the way 1.3L V6 唔 係 M.Benz 做 架 果 副 野 係 Barbus 自 己 攪 出 來 架


text:
之前東航班大帝,個機師個牌懷疑淘返嚟,啲英文差到離晒譜,控制塔講嘢好似唔識聽咁,結果衝出跑道少少,香港機場北跑道停咗幾個鐘.你以中國啲國有航空公司 未膠夠?少年,你太天真,昨晚 Air China 去成都嘅航班,爭啲喺大澳對開撞山,爭啲係 CFIT 一級意外,間公司如果唔係中國嘅 flag carrier,真係執得.
Air China 爭啲玩 CFIT 難以饒恕
喺六四晚會後一個鐘,即晚上九點零七分,一架 Air China CA 428 由香港開往成都嘅 A320 Airbus 客機,原本應該一路爬升到一萬三千英尺,但突然喺三千英尺左轉到大澳方向,當時係低過大嶼山最高嘅鳳凰山少少,空管人員立即要求右飛,兼提升高度到五千英尺,好彩轉得切,否則就撞山空難,亦即所謂 CFIT.
CFIT 係一個航空界術語,全名係 Controlled flight into terrain ,係波音公司工程師發明嘅簡稱,一般嚟講,如果唔係機件故障,架機仍然可以受機師控制下撞落地面,就叫CFIT.當然,CFIT可以由控制塔搞出嚟,但由蘋果截錄錄音所見,CAD做得好好,十分之專業,英文口音無問題.咁好明顯,係 Air China 嘅機師發緊白日夢,睇嚟 Air China 必須交份report,解釋吓點解可以飛到爭啲撞山.
而點解呢次好大機會係 Air China 嘅失誤,睇番 CAD Aeronautical Information Publication 現行嘅離場ICAO標準離場路線圖就明,以下係一幅,如果要向西南方向飛離香港,再進入中國領空(越過深圳)嘅標準離場圖
當然,專業嘅嘢,最好大家請教公民黨籍國會議員,專業機師譚文豪MP,但照呢幅圖飛,一定係越過簡稱PRAWN呢個點,至可以左轉,同埋至少已經爬升到五千英尺,至可以左轉,呢個係有標準跟,所以點解我話呢單嘢,係好大機會 Air China 人為失當爭啲搞出 CFIT ,當然, Air China 亦有責任向CAD交出黑盒數據,確保當時架機無其他導航系統,或機件問題.
但可以肯定係,如果你要坐 Air China ,自己小心.


text:
源遠流長嘅粵語文化
2006年 10月 19日
所以我決定,尼個BLOG將會使用番我哋源遠流長又極具古代美感嘅語言嚟書寫(捍衛我哋嘅文化!烈火燃燒中).
經查据資料,粵語從上古時代便已經係嶺南地區嘅土著“南越”語言(粵語嘅一半),中原古漢語(粵語嘅另一半)係完全吾存在于整個嶺南地區嘅.到咗秦朝,秦始皇揮軍南下,攻取“百越”之地,而漢朝又封咗個咩南越王,所以嶺南地區先至開始有少量中原漢人定居,嶺南土著語言同中原古漢語就咁拉埋一齊,打開咗粵語嘅偉大第一頁.
到咗南北朝時期,戰亂不斷,吾少中原漢人為咗逃避戰亂而走難至嶺南,正所謂:見人講人話,見鬼講鬼話.所以南下走難嘅中原漢人就要學習土話同本地人溝通,而又同土著交流自己嘅漢語文化,致使粵語係尼個時期快速進化發展.
大唐盛世,係粵語開花結果又璀璨耀眼一個時代.尼個時候,漢人不斷南下移居嶺南:一部分土著居民已經被漢化,一部分土著居民被逼遷移至廣西地區(所以白話都係廣西其中一種本土語言),由於粵語進一步受到漢語影響,已經具有獨特嘅語言系統:擁有自己嘅語言體系,詞彙系統同語法結構——即係嶺南同中原已經變成雞同鴨嘅關係囉~
至於宋元明清,米繼續發展囉~~
有一點不得不提,由於唐朝民風相當開放,科考制度又盛行以廣納賢才,於是粵語區開始湧現上京考取功名嘅熱潮.功夫不費有心人,宮内粵語系官員(嶺南,廣西)數量增長非常快速,由於語言上嘅差別,受到排擠自然免不了.所以,雖然粵語並非唐朝官話(據聞唐朝官話近似現代閩南話,人家粵語係秦朝官話啊~ 哈哈~~),但都係唐朝四大流行語中之一,所以當時係京城内使用粵語完全可以通行無阻.至於後面幾個朝代,記得雖然並無確實記載,但都係朝中主要語派之一.
而我哋嶺南離開京城十萬九千里,吾似得中原胡漢混雜形成嘅大雜燴不停咁攪好多野落去,所以廣西,廣東一帶嘅語言文化受其他語言文化影響而至嘅變化非常緩慢,至今仍然完整咁保存當時好多雅言用語.所以點解現時我哋朗誦唐詩宋詞,用粵語朗誦永遠比普通話更押韻,更有古韻味,就係甘解喇.
所以話,你哋啲撈松吾好下下同我哋講正宗吖~ 我哋一齊玩《尋秦記》洩底肯定係你地吖!古代邊有人講普通話嘎~~ XD
注1/此文言文讀法係一種獨特嘅朗誦古韻,千期五好以爲古裝片入面果种奇怪嘅腔調就係啵!由於無法使用文字嘅方式記錄其朗誦韻律,現時除咗少數仲碩果僅存嘅老伯傅會使用尼种至少由唐朝開始流傳幾千年嘅方式朗誦文言文以外,基本可以視爲失傳了(名符其實千年遺珠啊啊啊啊~),記得廣州電視臺應該有一段錄像紀錄.


text:
「擁有」
曾幾何時雖然自己親手將擁有過嘅嘢拋諸腦後,但係仲記得由一個設計下網頁嘅細路到十年前開始管理一個團隊嘅管理層.一手將十三個人嘅團隊係四年之間擴展到二百幾人,講真好多時都唔使落手落腳做,大部份嘅時間都係開會同管理自己嘅團隊.以前因為打工,飛機同酒店變咗第二個屋企,去其他國家基本上公司俾錢,食好住好.有時其實唔敢相信六年時間過去,因為自己孤軍作戰,仲未返到家鄉!
「捨得」
你問我捨唔捨得放棄咗以前高薪厚職,放棄咗安穩嘅生活,放棄咗周遊列國嘅機會,放棄咗辛苦經營嘅團隊?同你講唔捨得就真係假嘅!邊有人唔想名成利就?邊有人唔想安居樂業?不過都係果句,雖然唔捨得,但係過去幾年係好充實.相信每個創業者都會經過堅持或者放棄嘅階段,除咗錢之外,我相信係得多個失.但係自己做咗嘅決定就要自己去承擔,因為都冇得返轉頭,只可以咬緊牙關向前行!
「將來」
當然到咗嚟一刻你問我之後有乜打算,我真係答唔到你,因為創業咗五年,啱啱先好似好啲,而家放棄都係個句「唔捨得」.但係正路係點就真係無人知,我都係不斷觀察同抱住開放嘅態度,因為嚟條路行唔通,仲有一條路行得通.世事無絕對,唔試過又點會心息呢?講到尾都係要為自己屋企去籌謀.最緊要開開心心咁過,事關到咗人生嘅終點係唔到你「唔捨得」!


text:
鍾氏姊妹開檔生意淡薄
贊助商連結
鍾舒漫(Sherman),鍾舒祺(Sukie) 呢對親姊妹花,早輪喺青衣戲棚搞咗一個賣飲品嘅檔位.雖然檔位只係喺墟期短做幾日,但係佢哋都好瞓身落力.
日前,東姑都去咗趁墟,仲特別走去鍾氏姊妹花嘅攤檔,睇下佢哋嘅生意情況.東姑離遠已經見到佢哋放大自己個樣做海報,掛喺當眼處做生招牌;而且,佢哋仲由朝企到晚,親身落手落腳做埋一份,由整嘢飲,收錢,執嘢,搬嘢,全部一腳踢,難怪天氣咁熱,做到身水身汗,要猛飲水兼撥涼,都算好捱得喇!
可惜,鍾氏姊妹花賣嘅一杯特飲要成四十蚊杯,東姑都嫌貴咗啲,所以,見佢哋檔嘢幫襯嘅客唔係咁多.反而,純粹要求同佢哋影相「運桔」嘅人就唔少;不過,佢哋都好nice,一概無任歡迎任影唔嬲,仲喺檔口度騰出騰入花姿招展咁,心情似乎幾雀躍下.就算生意淡薄,總算自得其樂,賺蝕似乎唔太在意喇!
Sherman同Suki呢對鍾氏姊妹花,喺青衣戲棚擺攤檔賣嘢飲,兩女仲親自落場一腳踢添.
鍾氏姊妹花嘅攤檔,棟咗佢哋嘅個人肖像相做生招牌,希望利用明星效應拉生意.
有唔少人經過見到Sherman,都搵佢影合照,而佢都無任歡迎.
飲品檔真係幫襯嘅客人唔多,反而「運桔」齋影相嘅就唔少.


text:
密碼雜湊函數
密碼雜湊函數(粵拼:mat6 maa3 zaap6 cau3 haam4 sou6,英文:Cryptographic hash function)喺密碼學入面係種有保密性質嘅雜湊函數,可以用來驗證身份或者檢查重要信息有無俾人篡改.佢嘅輸入係一條無定長短嘅字串(通常叫做消息),輸出係一個固定位數嘅數(叫做雜湊值).密碼雜湊函數嘅輸出經常用十六進制寫成有固定長度嘅字串,爾種字串會叫做信息摘要(message digest)或者數碼指模(digital fingerprint).
密碼雜湊函數有下面性質,
- 由消息好容易計出雜湊值;
- 由雜湊值倒推返消息嘅一般算法需要大量計算資源以至於實際上無可能做到;
- 想將個消息改少少,又想雜湊值唔變,現實上無可能;
- 想搵到兩個唔同嘅消息對應同一個雜湊值,現實上無可能.
爾一系列性質(單向性,one-way)保證密碼雜湊函數對基本嘅密碼學攻擊有好嘅抗性,可以用來做好基本嘅資訊保安工夫,喺現代信息社會有非常廣泛嘅應用.密碼雜湊函數亦係密碼學入面單向函數嘅經典例子.
同一般嘅雜湊函數一樣,密碼雜湊函數亦可以用來做信息索引.
目錄
應用[編輯]
驗證信息或者文件無俾人篡改[編輯]
例如,有個網站提供個文件俾人下載,有人通過唔安全嘅網絡環境下載咗個文件,想保證個文件傳輸過程中無俾人喐過,噉佢就可以自己計一下個文件嘅數碼指模,然之後同個網站上面寫出來個數碼指模比較一下,如果一樣,就可以放心噉用下載咗嘅文件喇.為咗保證網站道睇到嘅數碼指模本身係信得過,需要有一個加密嘅網絡連接,例如HTTPS.爾個過程係密碼學入面信任鏈(chain of trust)嘅一個例子.由於數碼指模係一個好短嘅字串(無論個文件本身幾大,數碼指模都係一行寫得嗮),兼且計起身好快,所以同比較文件內容本身相比,比較數碼指模會有效率好多.
就算唔涉及信息安全,比如話喺部電腦道複製一個好大嘅文件,想知道複製過程中有無出錯,都可以直接比較一下兩個文件嘅數碼指模.
儲低同驗證密碼[編輯]
今時今日用電子產品幾乎道道都離唔開密碼.操作系統同各種網站就需要儲低密碼.將密碼用明文形式儲落個文件道係好唔安全,因為衹有有人攞到個文件啲密碼就通嗮天.但係如果將密碼計出來個數碼指模存低就唔同,就算俾人攞到個文件,都唔會知道原本嘅密碼係乜.另一方面,需要驗證密碼嘅時候,只要計一次輸入嘅密碼嘅數碼指模,再將計出來嘅數碼指模同先前儲低嘅數碼指模比較,就可以知道個密碼啱唔啱.
當然,噉樣做重係唔夠安全,因為黑客手入面通常會有一份常用密碼表,如果衹係將密碼本身嘅數碼指模儲低,黑客就可以好容易將手上嗰份常用密碼表嘅數碼指模全部計出來,然之後同攞到個文件裡面嘅數碼指模比較一下,就可以破解大部分密碼.由於而今安全性得到認可嘅密碼雜湊函數總共先得幾種,所以計嗮常用密碼表入面各個密碼嘅各種數碼指模亦唔係難,之後黑客就可以攞住爾份表行遍天下.類似嘅方法重有彩虹表攻擊.
鑑於上面講到嘅爾個問題,好多密碼管理系統都唔係直接將密碼嘅數碼指模儲低,而係會將密碼本身修改之後(最簡單嘅方法係喺密碼前面或者後面加一個隨機生成嘅字串,嗰個字串叫做salt)然之後將修改密碼嘅算法同埋修改之後嘅密碼嘅數碼指模一齊儲低落文件道.由於修改密碼嘅方法本身可以係千變萬化,所以黑客係無可能事先儲低嗮常用密碼表入面啲密碼經過唔同嘅修改之後嘅數據指模會係怎然之後揸住份表去一個一個對,所以就算俾黑客攞到個文件,佢都需要相當長時間先可以破解出入面儲低嘅常用密碼表入面嘅密碼,至於其它密碼,現實上無可能破到.
零信息證明 (Zero-knowledge proof)[編輯]
有個密碼學入面嘅經典例子.阿甲出咗條難題,話佢自己知道答案,想考下阿乙.阿乙有興趣,但係佢覺得條題目太難,阿甲無可能知道答案.阿甲要向阿乙證明佢當時的確知道答案,但又唔想直接將個答案講出來,於是佢將答案嘅數碼指模講畀阿乙聽.阿乙記低咗,返去做咗一輪,計到個答案,之後佢自己計一次個數碼指模,同之前阿甲畀佢嗰個對比一下,就知道阿甲當時有無講大話.爾個過程就係零信息證明.因為阿甲既證明到自己講真話,又無洩漏到問題個答案或者任何有助於推出個答案嘅具體知識.
工作驗證系統 (Proof of work)[編輯]
工作驗證系統係種用來證明某個人的確用咗一定嘅時間去解決某一個一定難度問題嘅系統.佢可以用來防止分散式阻斷服務攻擊.
分散式阻斷服務攻擊係種段時間內向服務器發送大量請求導致服務器癱瘓嘅攻擊.工作驗證系統要求客戶端發送請求之前要先解決由服務器所出嘅一條題,一般嘅電腦可以喺好短時間內解決爾條題,即係話用戶唔會留意到解題造成嘅延遲,但係同時個問題大幅提高咗客戶端發請求嘅時間成本,令到客戶端無可能喺短時間內發出大量有效請求.
工作驗證系統亦可以用來對付垃圾郵件.例如,無工作驗證系統,一個惡意用戶可以喺瞬間發出一百萬份垃圾郵件.而工作驗證系統要求每個人發郵件之前先用部電腦來解決一個用時係 0.001 秒嘅問題.噉做嘅話一般用戶發郵件唔會有乜影響,但係個惡意用戶如果想再發出一百萬份垃圾郵件就需要一千秒嘅時間.
密碼雜湊函數喺工作驗證系統裡面可以用來出題.以Bitcoin所用嘅工作驗證系統為例.佢會要求用戶搵到一個消息嘅數碼指模頭幾位全部都係零,兼且人哋經已搵過嘅消息唔可以再用.目前來講,要解決爾個問題衹能夠一個個消息去撞,直到撞到為止,噉就需要一定時間.上面爾個過程就係Bitcoin裡面所謂嘅「挖礦」.挖礦所需要嘅平均時間係可以預計嘅,於是Bitcoin產生嘅速度亦都可以預計,噉樣Bitcoin就唔會因為瞬間產生出太多而大幅貶值.
信息索引[編輯]
同一般雜湊函數一樣,密碼雜湊函數可以用來做信息索引.
例如,版本管理系統經常會用到密碼雜湊函數來做信息索引.系統入面嘅每一個用戶,每一個文件,每一次修改,文件喺唔同時間嘅每一個版本,都會有自己嘅數碼指模.任何人只要攞一個數碼指模畀個系統,唔需要任何其它信息,個系統衹要查表,就可以馬上知道佢係講緊一個用戶,一個文件定係其它.將密碼雜湊函數用來做索引重可以用來保證系統入面嘅內容無辦法偽造.比如想偽造某一個文件嘅修改日期係做唔到,因為產生文件數碼指模嗰陣,密碼雜湊函數嘅輸入經已有齊嗮文作者,修改日期等等信息.
密碼雜湊函數甚至重可以保證文件嘅歷史無俾人篡改.比如一個文件有一百個歷史版本,每一次修改都有唔同作者.有人睇某個作者唔順眼,想喺歷史記錄道整走嗮佢做過嘅修改.如果個版本管理系統無設計成防止歷史被篡改,佢衹要喺個數據庫道刪走嗰幾個版本嘅數碼指模就搞掂.但係如果個版本管理系統喺產生每一個版本嘅數據指模嗰陣,都將上一個版本嘅數據指模放落密碼雜湊函數嘅輸入道,噉就無可能淨係刪走幾個版本而唔改變爾啲版本之後嘅所有版本嘅數據指模喇.
種類[編輯]
參考[編輯]
- 爾篇文部分內容由英文維基百科文章Cryptographic hash function(版本662781013)攞料,並以創意共享之下,署名兼共享版權嘅3.0版本協議授權使用.原文作者請睇嗰版歷史.
- 爾篇文部分內容由英文維基百科文章Comparison of cryptographic hash functions(版本639564314)攞料,並以創意共享之下,署名兼共享版權嘅3.0版本協議授權使用.原文作者請睇嗰版歷史.


text:
虎乳靈芝我都幾鐘意煲,因為味道唔錯之餘好飲又有益.見屋企仲有一份虎乳靈芝係度,所以又嚟煲個虎乳靈芝無花果百合靚湯,等小小豬增強抵抗力啦
小朋友容易感染傷風咳嗽,所以用虎乳靈芝加埋無花果,南北杏同埋百合一齊煲,有補血氣,強體質及潤肺止咳嘅功效呀!
虎乳靈芝可能唔係太多人識,就等我再同大家分享下先.其實個名就係叫靈芝,但就唔係屬於靈芝科,係真菌科嚟,對補益肺氣,增强肺都有一定療效.平日小朋友出入冷氣,很容易感染傷風感冒,所以飲多啲可以預防傷風感冒,强壯體質同埋增強抵抗力,打好個底咁就唔怕易病啦
材料:虎乳靈芝(我買左一両,落左三分一份量),無花果四粒,蜜棗三粒,南北杏一湯匙,百合半兩,蓮子半兩及瘦肉$40
煲內放約3L水,水滾後放入所有材料
待再次滾起時,用大火加蓋煲約半小時,最後轉慢火加蓋煲一個半小時
加少少鹽調味就飲得啦
小小豬一向都鐘意飲乳靈芝湯,所以今次都唔例外,話咁快就清左兩大碗了.依個湯雖然係好飲又有益,仲非常啱小朋友飲添,不過….如果係病緊嘅時候就千其唔好飲住,要等好番先可以飲啦!
溫馨提示:由於材料都涉及藥材成分,所以係好因應個人體質,大家記得煲之前了解下自己,或者問下相熟中醫/藥材店職員,呢個湯料啱唔啱自己呀!


text:
Uber 今日又被人拉,有廿一位司機被警方拉.跟住依家GoGoVan又被人拉,依家唔知有幾多人被人拉.由 Uber 到Hidden Agenda被人高調拉,大家可以睇到依家香港警隊已經唔係執法隊伍,而係用嚟俾梁振英,甚至林鄭月娥找數嘅機會.
Uber 變咗梁振英,林鄭月娥用嚟找數嘅提款機
其實依家 Uber 造成社會乜嘢問題, Uber 提供良好嘅服務,而且保險問題已經妥善解決,反之,的士經常拒載,我試過喺蘭桂坊同拒載嘅的士司機開拖,我向警方舉報,警方竟然話,因為我唔係受害者,所以唔係有ground去舉報,警方交通部,依家係為邊個服務. Uber 只不過危害譚惠珠呢條友手上幾百個的士牌價錢,依家香港警隊喺梁振英,林鄭月娥老友嘅私人部隊,定係為咗香港公眾服務嘅執法部門.依家又拉 Uber ,好明顯梁振英同林鄭月娥,要多謝譚惠珠嘅大力支持,所以至高調拉人,同狂拉HiddenAgenda果件事係一模一樣,公器私用同中國嘅程度越嚟越似.
依家如果政府要高調冚 Uber 同 HiddenAgenda 嘅話,香港人唯有可以做係超合作運作,首先,崇光門口果啲的士,我鼓勵大家用1823舉報,我想知道政府要對付崇光百貨門口果啲阻止巴士正常上落嘅的士重要啲,定係唔會喺禁區搞屎搞尿嘅Uber重要啲.
如果政府仲係咁唔公正執法,就不如搞超合作運作,以下係超合作對象嘅重要打擊對象
- 的士
- 潮聯紅色小巴
- 旺角演出嘅大媽
- 中環,灣仔賣唱嘅「傷殘」演唱人士
- 七月一日嚟支持政府遊行果班雙程證人士
大家報案果陣,最緊要係RN Number,因為有RN Number就無得hea你,如果用1823,就用1823 app,因為1823 app一交咗上去,系統就自動有個reference number,如果政府唔作出任何回應,可以用系統俾你果個reference number追,甚至可以用嚟向申訴專員公署,以及警察投訴科嘅理據,如果咁都唔理,全部上網囉,等大家知道點解,個個都叫呢啲差佬叫黑警.


text:
今日星期日休息好特別講相機,只不過講一部至今可能仍然係最細嘅一部 full frame 相機,唔計Minox 35 EL,最細嘅full frame機都仍然係菲林機,就係 Rollei 35 ,而 Rollei 35除咗係個樣仍然好經典(甚至機件配搭都係,你試吓 Sony 出部一樣咁細嘅機,枝蔡司鏡係唔係蔡司自己造),某程度上, Rollei 35 係一頁英國歷史,同一頁新加坡歷史.呢部機,見證新加坡艱辛獨立後嘅工業,亦係英女皇最喜歡嘅相機嚟.
Rollei 35 證明新加坡嘅工業實力
雖然 Rollei 係一間德國公司,但大部分 Rollei 35 都係新加坡勿洛區菜市甘榜嘅工業區製造,而現存好多 Rollei 35 ,包括新加坡製造嘅,都依然運作良好, Rollei 係1971年將 Rollei 35 生產線搬到新加坡,當時新加坡被馬來西亞驅逐咗六年左右,當時李光耀四處好似sales咁推廣投資新加坡,解決英軍撤出當地基地造成嘅就業問題,如果當時李光耀解決唔到就業問題,李光耀好快就應該會仆街.而當時李光耀引進咗兩間大公司過嚟新加坡設廠,一間係Seagate,到今日,Seagate主要生產基地都設喺新加坡,另一間就係 Rollei ,當時 Rollei 35係全世界最小巧嘅相機,機械結構嘅精細,到今時今日仍然係無出其右,當時德國Rollei敢賭自己嘅名譽上一個新生國家身上,都咪話唔藝高人膽大.
好多日本相機,到今日都唔知運唔運作到果陣, Rollei 35 仍然可以成為世界各地拍友嘅愛機,其實你可以睇到,新加坡嘅工業實力喺邊,當時點解新加坡會崛起,新加坡做到係唔單只人工平,而且工藝技術唔輸俾當時歐洲主要工業國家,呢個至係關鍵.正如香港崛起,其實係製衣,今日最靚嘅恤衫,仍然係要著香港製造嘅一樣.中國成日話自己世界工廠,我敢問,中國做唔做到一件工業產品,到咗四十幾年後,仍然耐用如昔,日本有能力,德國有能力,新加坡有能力,香港都有能力,但中國呢?1978年前仲有可能,近年嘅中國製工業產品,恐怕幾年後變垃圾,呢個正係解釋,一旦柬埔寨,緬甸,孟加拉呢啲國家進一步興起,我唔知中國工業能力仲有乜地方值錢.
Rollei 35 : 女皇陛下御用相機
眾所周知,我國女皇係好鍾意影相,經常攞住相機周街去,但女皇陛下攞住相機,仲要兩次被記者影到,應該係 Rollei 35 ,佢用果部金色版 Rollei 35,應該係德國製機型,係唔係新加坡製,可能遲少少用FOIA去問(應該好有趣一個題目),呢個亦係點解,好多人對呢部相機好有印象嘅原因,當然 Rollei 35 超級細部,細到手掌咁大,話雖佢係估焦相機,仍然可以有一席之地嘅原因.如果係新加坡製,應該可以更加係對當地新加坡嘅嘉奬,大家諗吓,點解好多英國公司,爭相喺自己嘅產品加上皇室徽號,同寫明係皇室指定供應商,因為英國皇室御用,本身就係品質嘅保證,呢個世界無其他皇室,比英國皇室更有牙力去推銷自己國家嘅產品,由marketing角度,英國人用公帑去養皇室,其實係超值.
當然,女皇依家用嘅相機,應該係數碼化咗,但大家要問一個問題,如果要出一個數碼版嘅 Rollei 35 ,有無可能?唔計 Rollei 公司已經破咗產,就算係Sony牽頭,蔡司肯貢獻鏡頭技術,今日嘅CMOS,CPU,RAM,電池等技術,可唔可以製造一部咁細嘅full frame相機.無錯,條街有好多傻瓜機,都好鬼細部,但呢啲傻瓜機,全部都唔係full frame,全部嘅感光元件都細到嚇死人,亦因為係咁,所以手機一出現,呢啲所謂細數碼相機即刻無晒市場,因為我唔要full frame,咁我點解唔用iPhone嚟做街拍?依家嘅數碼技術,係唔係真係登峰造極,我嘅答案,好明顯唔係,依家嘅數碼技術,仍然有十分之多嘅進步空間,至少喺影相呢個層面,唔少人仲會用菲林拍攝,唔係因為懷舊咁簡單,而係數碼仲有好多方面係有改進空間,單係縮細問題,呢個己經有待大家去努力,至少我依家,係唔會考慮買一部所謂輕便數碼相機,一係iPhone影,一係我要部菲林好過.


text:
等到_都長既Dead or Alive Xtreme 3終於推出啦,我地VjGamer特別將佢命名中文名為《咸濕排球3》.對上2集都只係出係Xbox真係實在令Playstation既玩家葡萄到核爆!好在今次終於係 PS4/PS Vita上面推出,再加上今次仲有埋獨家研發既『柔膚引擎』,完美地呈現出一班靚女既白滑肌膚 (嗚丫!),而遊戲內主要分為早,午,黃昏,夜晚四個時段,頭三個時段可以進行各種遊戲又或者用島主模式去
偷窺拍攝一眾女女既美態.而到夜晚就會返到酒店係床上面……休息(咪心邪),又或者可以去賭場玩返兩手咁,好啦廢話唔多講,立即為大家介紹下有乜玩!
挑戰攀岩
基本上即係攀石 (呢班女女果然個個都係格鬥家…空手赤腳咁攀石),只可以自己一個人玩,當遊戲完成爬去到頂之後就可以見到女女流出黎一滴滴既
甘露汗水.完成可提高滿足度
沙灘搶旗
可以選擇對手,鬥快跑去搶插係沙上面既旗仔.完成後2人既滿足度會稍微上升
頂屁屁遊戲 (嗚呀)
可以選擇對手,2人同時企係同一個浮台上面,目的係撞對方落泳池.完成後自己同對手既友好度皆會上升
泳池跳方塊
可以選擇對手,2人鬥快跳過浮係水上面既方塊,最快到達終點者贏.完成後自己同對手既友好度,滿足度皆會上升
拔河
咪即係拔河囉,可以選擇對手,2人各自企係自己既浮台上面,目的係拉對手落泳池.完成後可獲得大量報酬
沙灘排球
本作重點!可以選擇對手,必需有拍檔先玩得,2對2,先拎7分者勝.完成後4人都會提升滿足度,勝方會得到最多獎勵!
賭場遊戲
21點
即傳統21點,只要贏到莊就贏,注意遊戲裡面既啤牌係同特別版實體果套係一樣既,想睇實體版既可以點呢度 《DOA 3》PS4 典藏版 開箱!!
話事啤
即傳統話事啤,賭神玩果種,玩心理遊戲,但要小心老襯底比對方識穿時會報以一句:想偷我雞?
輪盤
最好賺錢既遊戲,即係買點數或者買冧把
評語:
老實講今集小遊戲真係比較少,略嫌有點搵笨,但係呢種係要黎『用』既 Game,有得同成班咁青春既女女一齊同陽光玩遊戲,你仲嫌乜丫!


text:
「時間」
唔經唔覺郭大少話咁快已經五個月大!時間真係過得好鬼快,而依家佢越嚟越多表情,但係最安慰嘅係佢都算係一個開心嘅小朋友.我相信除咗自己個仔之外都好少見到咁開心嘅小朋友.因為佢基本上好鍾意笑,除咗有要求,但係只要你同佢玩,一般佢都會俾返一個好燦爛嘅笑容俾你.有時出街嘅時候,有啲陌生人見到佢同佢笑,佢都會唔執輸咁俾返個招牌笑容人哋.
「長大」
好多時啲人話細路仔大得好快,真係完全冇錯.依家睇返郭大少啱啱出世嘅時候啲相同依家比較真係唔同晒.啱啱出世嘅時候真係好的骰,不過最好笑嘅係佢表情多多,成日古靈精怪.湊一個小朋友真係唔簡單,上年嘅今日仲係老婆個肚入面,今年已經五個月人仔.時間真係過得太快喇!有時希望佢快啲長大,但係又好矛盾地想佢停留係呢個咁得意嘅階段.父母嘅思想真係好難捉摸.
「樂天」
郭大少啲得意嘢真係數之不盡,有時雖然搞到我哋兩公婆一頭煙,但係只要佢開心,只要佢健康就得.夜晚瞓覺好甜嗰樣,到朝頭早一起身見到佢搵你然之後同你笑個樣,真係乜都唔記得,乜都忘記晒.希望郭大少繼續咁開開心心,做個快樂同樂天嘅小朋友.始終希望佢有一個快樂嘅童年,健健康康咁成長.做人父母我諗應該都係盼望小朋友咁啫!
Also published on Medium.


text:
奧巴馬一如以往喺佢圓形嘅寫字樓度處理佢啲文件.以黑人嚟講,佢嘅皮膚白中帶黃,算係罕見.圓房中間有兩排酸枝梳化,靠窗邊有一張啡色四方摺枱.摺枱上面有一棟書,通通係藍色書脊嘅線裝書,一棟用標楷體印刷嘅中文書函,仲有文房四寶.枱邊係一部崩咗角,俾人掟爛過嘅蘋果電腦.以一國之首嚟講,呢度嘅擺設顯得有啲簡約,簡約得嚟又好夠用. 佢每一日嘅生活都好單調,工作只得三樣:睇書,簽文件,寫字.聖經入面上帝用話語去創造世界.人間嘅世界,一切同樣係靠話語去推動.奧巴馬深知窮兵贖武無可能解決問題,所以佢習慣用文字去做佢想做嘅嘢. 「吖,總統上任之後,一定要發展新科技嘅.」 呢個係奧巴馬今日悟到嘅道理.不過寫實在係太慢,於是佢拎起聽筒,召喚咗Steve入去佢嘅圓桌辦公室. 「史刁拔,好耐冇見.」 「奧巴,我同你講咗幾多次我叫Steve,唔係stupid呀!」 「Oppa你叫㗎咩?囡囡叫?嘛.嚟啦,師傅今次有好嘢益你.」 呢個時候奧巴馬放低一部電話,同一隻 3.5″ 磁碟喺阿史面前. 「嗱,呢部嘢驚天地泣鬼神,叫攞你命三叔,外星科技嚟㗎.美國以後食粥食飯就睇你造化.」 Steve呆晒,講「喂唔好玩我啦,呢部咪 iPhone 囉.周街都用緊 smartphone 啦.」 「你拎隻手指出嚟」 跟住奧巴馬捉住Steve右手嘅手指公,將原本水平嘅右手手指公順時針掃咗90度:「由呢度去到呢度,係人類手指公可以操控嘅範圍,又叫神之領域.外星生物一早探知到地球人類嘅特性,先至生產到呢部咁完美嘅機器出嚟.攞去大量生產啦,包保你發達.隻floppy入面有晒設計圖㗎喇.」 Steve冇奧巴馬咁好氣,拎住兩樣嘢行出咗奧巴馬嘅辦公室.臨走佢放低咗幾本書:「老細叫我俾你㗎.」封面分別寫住《李居明雞年通勝》,《李天命的思考藝術》,《Make America Great Again》. Steve 出咗房終於忍唔住「Mark哥,你唔好咁黐線啦.iPhone都出到七啦,佢仲拎部iPhone第一代以為係新科技.」 「佢食咗藥就正常返㗎喇.你咪由得佢囉.」 奧巴馬繼續喺房入面,用漢語拼音輸入法記低佢對未來嘅預測:「特朗普提出 go local ,會發佈最新科技,大家拭目以待.」冇人知道呢句有幾成真,不過佢以前估中過一次,之後佢講嘅嘢就冇人再質疑過嘞. 門外嘅亞Steve同亞Mark仲記得今日係1月20號,係老師改名嘅日子.今日佢哋拎住一塊新嘅木牌過嚟,上面係好工整嘅毛筆楷書: \ 香 港 特 朗 普 \ 換好門牌之後,佢哋留低咗一條蒸魚,一碗白飯,就離開控制住世界各國嘅「美國總統府」,鎖好門,返去門外嘅香港,留低房入面嘅特朗普,繼續喺房入面用話語控制自己嘅世界.
Read More »


text:
2015年9月13日星期日
帶眼識人 ‧ 後記
Blog友買霸王衫唔比錢事件後 (網誌),
我無意中搵到對方送衫既女仔朋友FB (下稱L),
於是我pm 咗L,告知L 送衫比佢既人無比錢~
我同L 並唔係FB friends,預咗L 未必睇到個pm,
殊不知2星期後竟然收到L 回覆......
以上只係我同L 一部份對話既節錄,
睇完L 同我講既野之後,我真係覺得好震驚!
我一直以為果個人只係貪心先託我買野唔比錢,
我真係完全無唸過佢仲周圍問人借錢唔還,
而且用既係同一手法 - 永遠都係同人講"聽日過數",
但永遠都係得個講字......
L 其中一位朋友借咗1萬蚊比依個人,
幸好最後搵收數佬追數攞得返d錢!
(唔怪之唔理我依d只爭幾百蚊既魚毛蝦毛啦......)
依個人當初託Mr.T 畫咗3件漫畫t shirt
(2件送比一個男仔 + 1件送比L)
佢亦曾經同我講過已將衫送咗比男仔 + L ,佢地都勁鍾意d衫.....
不過根據L 所講 - L + 個男仔根本從來都無收過d衫!
個男仔亦從來無向依個人表白過!!
我唔知點解依個人要講咁多大話,
而家睇返轉頭,發現依個人今年根本無同我講過一句真話!
最可笑係我發現依個人最近將Whatsapp 既大頭相換成一句金句 -
"留三分餘地給別人,就是留三分餘地給自己"
原來依個世界真係有丁蟹 - 錯既永遠係其他人.......
坦白講L 同我講咗依個人咁多野之後,我並無心涼或抵佢死既感覺,
以我所知依個人背景唔係亂七八糟,唔係無讀過書,
唔係無親無故,更加唔係窮到住劏房,為乜野咁後生就要周圍呃神騙鬼,
仲要盜用人家個人資料去財務公司借錢,攪到比收數佬追數?
Miss.N~ 我一d都唔可憐妳同情妳,但我真係覺得好可惜,
生活上有唔如意,並唔係妳去做壞事既合理理由!
路係自己揀既,妳好自為之啦~
睇過上一篇 + 依一篇既你/妳,姑勿論你知唔知道Miss.N 係邊個都好,
又或者你是否抱住食花生既態度,我都希望依件事大家會有個警剔!
依種人世界上唔止得佢一個,莫講網友,有時自己身邊既朋友甚至係親人,
都可能會係依種人! 防人之心不可無~
8 則留言:
報警會唔會好d?回覆刪除回覆
對付佢依種人,報警係無用既!刪除
尤其係借錢比佢時無立借據, 咁報來有咩用?
佢用L 名義做財仔擔保人,L 去差館都只係可以備案
希望呢生人都遇唔到呢種人回覆刪除回覆
其實我相信每一個人或多或少都會遇到依種人,分別只係在於level 唔同刪除
而家一炮過知道哂依個人所作所為都係好既,都算係一個人生閱歷嘛 LOL
呢d人好得人驚呀~太恐怖...其實講大話好辛苦啫, 自己又要記住同咩人講左d 咩大話喎, 何必呢~!回覆刪除
希望大家以後都唔好再偶上呢d無謂人 :)回覆
佢講大話不知講得幾輕鬆呀! 幾大聲理直氣壯話自己寄咗張票比我呀,其實根本喺度虛張聲勢,不知所謂刪除
可能條友自己患左妄想症...乜都老作回覆刪除回覆
好坦白我真係覺得佢有病,應該去睇醫生刪除


text:
曾俊華 接受《眾新聞》專訪果陣,表示喺2014年9月28日催淚彈鎮壓,佢無份作出呢個決定,亦暗示佢唔同意呢個決定.
曾俊華 作風並非拒絕面對群眾
曾俊華 呢個訪問嘅說詞,好符合我第一身對財爺嘅印象,喺MaD第一屆果陣,最終係有當時 曾俊華 同反高鐵青年嘅對話,果陣嘅對話,我係其中一個有份力勸 曾俊華 見反高鐵嘅其中一個人(我係當時有份主催 MaD 嘅人之一),一個連公開活動都唔怕同反高鐵青年對話嘅人,點會好似社民連班友唔知聽邊個老點咁係咁屈 曾俊華 係力主檢控示威者果個.如果照呢啲歷史脈絡睇嚟,力主檢控社民連示威者,應該係保安局局長李少光,李少光係一件出名嘅人渣嚟,我相信大家都應該唔會反對.
好嘞,如果 曾俊華 係唔同意,亦無份作出放催淚彈嘅決定,咁呢個決定係邊個做?呢個戰略上極其愚蠢嘅決定,不單引發佔中,而且由果日開始,香港社會就返唔到轉頭,咁三司中喺香港果兩個,包括林鄭月娥同埋袁國強,以及保安局局長黎棟國,當時係點做決定,特別政府內部嘅email,呢個係必須要公開,雖然我懷疑依家梁振英,林鄭月娥一干人等,已經毀滅咗啲檔案,以防日後香港出現新政府,對佢地進行秋後算賬.
我相信,928催淚彈呢個決定,好大機會係梁振英呢個變態佬主導,因為唐英年爆嘅內幕顯示,2003年,梁振英條仆街已經想用防暴隊,好彩呢度係香港,同埋習近平並唔會再想犯1989年連佢老豆都挽救唔到嘅歷史大錯,否則以梁振英嘅心理狀態,香港出現大屠殺係唔出奇,屆時 曾俊華 真係會變咗香港版趙紫陽都似.
公眾希望林鄭月娥答吓大家,喺2014年9月28日,海富中心至演藝學院激戰期間,以下幾個問題:
- 佢喺邊度,當時佢知唔知金鐘嘅情況?
- 如果佢喺香港,佢由邊度得知金鐘戰況?
- 放催淚彈決定,佢有無參與,當時佢嘅意見係點?
- 依家睇番,佢會唔會贊同呢個決定?
- 當時佢知唔知,有人向北京申請向示威者開槍實彈鎮壓?
林鄭月娥被人話係鴿派,公眾都想知道,佢當時有幾鴿派,因為由第一線接觸經驗, 曾俊華 同林鄭月娥係兩回事嚟. 曾俊華 可以儲到一堆薯粉,唔係一日兩日嘅事.


text:
37億港元可以買到乜嘢?好多,衰啲講句,買起小弟都得…但係佢選擇買起你嘅卡路里同營養計數機.
實情係小弟不嬲用開一隻手機軟件,叫做MyFitnessPal, 仲經常推薦比其他人用.
簡單黎講就係一隻可以幫你記錄每日食過啲乜,計算卡路里輸入輸出,同埋幫你記錄蛋白質,碳水化合物同脂肪,營養等等嘅軟件.會咁樣計住計住嘅人係痴線嘅,不過同樣地,想將脂肪比減到10%以下嘅人都非等閒之輩,所以好啱佢哋用.
話說小弟亦痴痴地,所以好愛呢個軟件.至於點好用法?我承諾下篇同你介紹一下,而家講返主題.
大約個多月前(三月),MyFitnessPal突然自動更新,更新完之後,軟件圖案左上方突然出現咗一個熟悉嘅品牌Logo, 我認得呢個望落好似兩個櫻桃小丸子裡面野口嘅髮型上下放埋一齊嘅圖案,就係Under Armour(下稱UA).
我其實幾鍾意UA, 唯一係買唔起.
於是我就上網查過究竟,發現原來UA 喺今年二月正式收購咗MyFitnessPal,幾多錢?MY GOOD LORD! 475000000美金. 即係大約37億港元.
其實UA嘅瘋狂購物行為我之前亦略有所聞,因為佢曾經喺2013年用1.5億美金收購MapMyFitness,亦喺今年用8千五百萬美金收購咗著名運動軟件Endomondo.
邊得嚟咁多錢瘋狂購物架~!
原來UA嘅老細叫Kevin Plank, 本身熱愛美式足球,1996年23歲嘅佢,發現自己嘅運動底褲排汗能力超強,所以就開始匿埋喺外婆屋企地牢,將啲底褲變成底衫.
唔知係咪第一批底褲係紅色,加上努力,專門跑去搵啲大學校隊,幫佢哋做隊衫,年尾就已經做咗萬幾蚊美金生意,亦好快遷出外婆地牢,開設自己工廠,形成而家上市公司嘅基石...
呢個時候我又諗起讀書時候嘅一句說話:少壯不努力,老大淘古井… sorry… 徒傷悲.唉.
UA 之所以成功挑戰市場嘅既有大佬(Nike,Adidas,Rebook,NB…),除咗錢多,仲有佢嘅市場定位同形象做得非常專業,佢哋專門贊助美國州份大學嘅校隊,同埋國家隊嘅運動員,令人感覺佢哋真係認真做運動而賣,唔係因為以為你會相信蝕海皮,尋日信會認真做運動而買佢哋嘅產品.
越寫越似煽稿,我要澄清我從來唔寫煽稿的,純粹因為從來無人比過錢我寫.
而我所講嘅都係歷史同市場策劃上嘅嘢,而運動產品好唔好,係要用過先知的.
總之Under Armour 喺香港仍然屬於起步階段,能否打大佬挑戰成功,我拭目以待!
參考資料:Wikipedia
更多:
內地版Garmin 810 糾偏出奇制勝! (一)
杜光庭其他文章
Fitz裝備文章
分享連結:


text:
8月2日,下午12時,當天文台宣佈下午會落波時,我已經準備就緒,諗住去機場碰下運氣,睇下有冇一個半個機位可以上倒機.可惜,一落車已經見倒一大班沮留嘅旅客塞滿航空公司櫃位,心知不妙.幸好,全靠一位好心嘅地勤人員拯救左我,為我安排左一個去名古屋嘅機位,令我最終能夠成行.真係要衷心感謝呢位好心人﹗
經過濟洲嘅訓練之後,今次去北海道自駕簡值係冇難度呀﹗
天空海濶,想搵個人影都冇,再加上日本嘅衛星定位系統相當完善,
中英文俱備,去邊個景點都得心應手﹗
第一站---富田農場
呢片花田真係冇得頂﹗
四季彩之丘
日之出公園
早起的鳥兒有蟲吃﹗不枉我晨早出發,俾我第一個去到呢片花海,仲一個人都冇添﹗
美瑛--青池
去青池嘅路去,我哋因工程而需要改道,令呢段四十公里嘅路程更有挑戰性.但偉大嘅GOOGLE MAP真係非常利害,馬上為我地提供左另一條路線,花左三十分鐘,我哋順利到達目的地﹗
原來富良隨除左盛産蜜瓜之外,食咖喱都好出名喎﹗
呢間餐廳好特別,非常破舊,有好多蒼蠅飛來飛去,怕污糟的朋友要三思﹗但係呢個咖喱真係相當出色,如果你到櫃枱講一聲"wulululu"就可以添食喇﹗
呢條就喺著名嘅小樽運河,比沙田嘅城門河靚少少﹗
睇尼我應該冬天再尼過嘞﹗
雖然去到行程嘅尾聲,但係千祈吾好錯過新千歲機場呢個景點,有手信,有海鮮,有餐廳,有卡通人物樂園等,大家一定要預留最少兩個鐘尼呢到遊覽呀!


text:
有日放學,大仔問我:「媽咪呀,咩嘢係Stepmom呀,係點樣架?」我好奇點解佢會講起呢樣嘢,原來佢有個同班同學,爸爸媽媽離咗婚,個同學依家同爸爸及後母一齊住,小息時大家講起,所以佢放學就問我.由於我兩個小朋友都係仔,佢哋細個無聽過灰姑娘嘅故事,唔知咩係後母.童話故事一般都將後母塑造成變態惡毒嘅女人,一定會對繼子女施毒手的,所以一般細路都好驚後父後母呢樣嘢.
好似我咁,爸爸響我好細個時離開咗,之後媽咪結識咗男性朋友,我都必定親自搞破壞,當時係好怕有叔叔搶走媽咪,覺得叔叔唔係好人,更害怕會有後父呢個人出現.當然,大個先知道,咁樣係破壞咗媽咪得到幸福嘅機會,但小朋友想法就係咁簡單了.
人大咗,發現其實後父後母都唔係咩一回事,最重要都係父母兩個人相處得好,大家有個伴分享傾訴,當然最好就係對另一半嘅仔女都好,當親生一樣愛護.新聞時有報導,就算親生父母都可以唔錫自己仔女,甚至虐待,所以唔可以話親生一定好,後父後母一定衰,每個家庭既命運都唔同吧.
做仔女幸唔幸福其實都係睇彩數,睇吓父母係個點樣嘅人,呢啲真係唔到自己控制.當睇到呢啲虐兒新聞,可以把握機會教導小朋友,幸福唔係必然,父母唔一定愛錫仔女.當自己有個好爸爸好媽媽,全心照顧同愛錫自己,就要更加珍惜,更加愛護屋企,唔好做壞事令父母失望.
同時我亦教導佢哋,美國係一個自由開放既國家,其實好多人嘅家庭背景都好複雜,兄弟姊妹可以全無血緣,父母結婚離婚好多次唔係奇事.我哋生長於中國人家庭,對呢啲事可能接受能力較低,但都要教懂兩個仔尊重他人嘅意願.好似大仔嘅同學有後母,我教佢知道呢啲事嘅時候唔好覺得怪異,每個人都有權選擇自己開心生活嘅方式,即使他人同自己選擇嘅唔一樣,又或者唔係自己受接得到嘅事,都要尊重別人,唔可以講一啲傷害別人嘅說話.
我認為從小學懂尊重不同文化,對長大後處理人際關係很有幫助,父母亦可以從不同事件中教導仔女建立正確人生觀.


text:
除非無手提電話,否則我敢肯定每個香港人都受過 Cold Call 滋擾.一堆星展銀行,大眾財務,乳房協會,中銀乜乜乜,就算裝左小熊來電都唔會 Block 得晒.
對於呢啲煩到仆街嘅 Cold Call,政府唔做野,公司唔收斂,唯有由我嚟替天行道,屌佢地老母——唔係一般求其屌,係爆 Seed 喪屌,唔侮辱嘅都唔講出口.
屌 Cold Call,係迫於無奈.想象一下以下情況:早兩日見完工心急等電話,終於有個電話打嚟,點撚知係 Cold Call;趕時間個人已經心煩氣燥,呢個時候硬係要整個 Cold Call 你嘆;打麻雀輸緊幾百,咁啱又會有銀行 Cold Call 問你借唔借錢,都唔知攞景定贈興.無論任何時候打嚟,Cold Call 都係唔受歡迎,對我地嘅生活造成唔同程度嘅滋擾.
屌人唔算係一件賞心樂事.相反,我會將佢當成一場長期戰.辛辛苦苦爆一串粗口出嚟屌柒 Cold Call,目的係要令到班 Cold Call 撚返工成本增加.試諗下,日日返工九個鐘,分分鐘都受侮辱,老母一日被人屌幾百次,人格尊嚴全失,到時轉工只係遲早問題.長遠嚟睇,咁樣會有助減少投身 Cold Call 行業人數,「源頭減廢」就係咁嘅意思.每屌一次,Cold Call 撚嘅壓力就提升一分,有意義過啲乜鬼野 “1 like = 1 support” 多多聲.
有人話:Cold Call 都係打份工啫.我覺得「打份工」三個字難聽過粗口.打份工又點呀,大晒呀?搵食大晒呀?黑警毆打市民又係打份工,食環蝦阿婆又係打份工,係咪唔屌得丫?都烚戇嘅!而家 Cold Call 嘅工作性質就係騷擾人,喺你食緊飯開緊會煲緊煙上緊堂扑緊野果陣不請自來,透過浪費人地時間嚟到賺錢,被人屌返兩嘴都好應份丫?份糧包埋架嘛!
何況講到要搵食,香港根本大把工畀你做,搞乜好做唔做走去做 Cold Call?而家行落街,幾乎間間餐廳都請緊人;洗碗清潔少嘅都萬二,三起,有手有腳就做得,而且真係靠勞力搵錢,份人工駛都駛得有尊嚴.所以同我講要搵食先去做 Cold Call?慳啲啦,懶就認啦,廢柴.
好多時,當你好聲好氣講「唔駛喇唔該」,電話對面嘅 Cold Call 撚只會鍥而不捨繼續狂 Sell 你.你愈係唔 Cut 線(好似好無禮貌咁嘛~人地都係打份工啫~),佢地就愈係要煩住你——我親眼見過有朋友就係咁被 Cold Call 煩左幾分鐘,直至我忍唔住搶走佢個電話幫佢 Cut 線.
事實擺在眼前,對 Cold Call 撚寬容就等於縱容,而且唔止係對一個人,而係對成個 Cold Call 業界嘅縱容.阿頭見請啲 Cold Call 撚返嚟都同啲客吹得兩嘴喎,咁咪請多啲人囉,結果就係 Cold Call 愈做愈大,愈嚟愈多人受 Cold Call 騷擾.你一時嘅寬容,就變成對大眾嘅自私,呢個道理相信亦都唔難明.
所以,我誠邀各位學似我一樣,每次接到 Cold Call,就狠狠地屌對方老母,徹底摧毀佢對呢份厭惡性工作嘅熱誠,推佢去辭職,早日搵返份人做嘅工——講下笑啫,我先無咁偉大.我只係唔想再被 Cold Call 煩住咋.


text:
小弟今日收到朋友轉告,DAI ADORU四處向認識小弟嘅人,發送抹黑小弟嘅電郵.由於小弟今天真係好忙,喺貨倉對住啲貨對到頭暈眼花,所以依家至有時間公開回應.
DAI ADORU一定以為我係搵唔到佢嘅資料,我諗佢錯喇.
如果伍生真係要幫手搵工,或者搵freelance job,小弟本來不介意幫一幫手,小弟都知傳媒世界難撈,特別做文字方面出身,我對打爛人地嘅飯碗基本上無興趣.對住呢類人出傳票,好老實講,係小弟荷包大出血,因為除咗有關抹黑言論嘅禁制令,基本上堂費同埋民事賠償你都要預咗收唔到.簡單嚟講,我就係佢要搵嘅中小企客之一,你估我真係純粹靠freelance寫稿?
只不過依家DAI ADORU浪費自己嘅光陰做乜,一日到黑,唔係抹黑鄭金玲,累到人地都唔駛再賣公仔,就係抹黑林輝,一係就喺維基百科灌入大量你自己嘅文章做來源的內容,呢種損人不利己嘅行為,對社會嘅害處,講真勁過宅男好多倍囉.係唔係要由newsgroup年代開始,被你傷害過,抹黑過嘅人,一次過齊齊向你採取行動,你至走去收手.
抹黑人地係唔會為自已搵到份job,同樣,一味將自己嘅文稿用嚟自吹自擂都唔會為你自己搵到份job,講採訪名人,大把前記者採訪名人寫嘅稿好過你,亦出名過你,論創作廣告稿,大把人比你有創意?要搵到嘢做,只有認真而勤奮咁做嘢至可以.
維基中文嘅條目,好多內容唔係我寫,講真亦out晒date,本來我回退DAI ADORU只不過費時助長呢類抹黑行為咁解.醒吓喇,伍生,做人唔係咁做架.小弟對住小弟嘅朋友,感到唔好意思,因為真係被打攪,但另一方面,如果DAI ADORU繼續周圍搵人嚟批鬥落去,我相信最後就係全世界都知他們要做乜.


text:
作為英籍人士,一向都好難容忍持英籍人士,走去做中共走狗,無論係 馬斐森 ,周融定劉鳴煒都一樣,我對英籍人士係有番啲要求嘅.如果想做中共走狗,我對投資推廣署前署長盧維思係比較尊敬,佢真係歸化中國國籍,至少佢真心做中國人.
馬斐森 投共應該付出代價
馬斐森 就嚟唔做香港大學校長,將會就任愛丁堡大學校長,都走向聯署呢啲「反港獨聲明」,呢啲唔單只無腰骨咁簡單,如果愛丁堡大學俾 馬斐森 呢啲契弟做校長,唔變契弟大學就奇(做契丹人嘅契弟,你話幾核突).而 馬斐森 聯署聲明果陣,大概只諗到未來喺中國招到幾多富貴學生整臭大學個朵,無諗過愛丁堡大學所在地蘇格蘭,本身都鬧緊獨立運動.無錯,要 馬斐森 為投共付出代價,最好方法就係同愛丁堡大學,以及蘇格蘭民族黨(SNP)啲人講,呢條友係唔可以做蘇格蘭嘅大學校長,如果佢喺香港都可以反對港獨,你覺得呢位大學校長會對蘇獨採取支持立場乎,大家唔好唔記得,由於BREXIT本身係走咗蘇格蘭人數,蘇格蘭人好可能尋求二次統獨公投,務求留番喺EU之餘兼同時離開聯合王國獨立.
所以我建議有幾個做法:
- 向愛丁堡大學校董會講明依家 馬斐森 嘅情況,證明佢同中共合作嘅行為,已經唔適任一個蘇格蘭嘅大學校長,要求未就任就炒咗呢條友, 馬斐森 自己咁鍾意做中國大學校長,叫佢自己去中國另謀高就喇.
- 如果你係蘇格蘭居民,不論BNO定BC,你都應該搵吓你嘅MP,同埋MSP傾吓偈,如果你選區嘅MP或MSP係SNP黨員仲好,SNP一定對呢啲契弟嘅行為好有興趣,屆時我真係留名食花生,等睇 馬斐森 點回應.
- 如果你係愛丁堡大學嘅學生,梗係搵你大學嘅學生會傾吓喇,係咪?
呢啲有外籍嘅校長,不論乜族裔,投共係一個都唔可以放過.至於美籍果位郭位,佢仲係台籍,呢條友係馬英九啲老友,爭啲被國民黨推到做中研院院長,呢啲友仔十之八九有份食台灣人夾棍,台灣人應該積極搜集郭位危害台灣國家安全嘅證據,呢啲台奸,一返台灣探親係應該被情報部門拉去問話,蔡英文政府有時對呢啲人渣太仁慈.


text:
伍婉婷 搞出巴士按章工作事件,由於警方加強執法,係唔係都喺繁忙時間掃咗啲阻住地球轉嘅的士,所以至未搞到全港塞爆嘅局面,但由於巴士司機唔肯收貨,所以依家你話危機解除,就真係言之尚早.
所以, 伍婉婷 又出嚟道歉,只不過,除非 伍婉婷 辭職,喺灣仔區議會消失,否則,呢次事件無乜可能就咁了結.因為,時代已經唔同咗.
伍婉婷 啲老闆壓唔住的士佬,救唔到佢
如果 伍婉婷 嘅幕後老闆係可以壓住班的士佬,同的士佬講唔好再喺巴士站搵食,跟住的士佬喺巴士站消失好一段日子,咁樣 伍婉婷 或者仲可以捱到下屆區議會選舉,至少土共培養到新人接替 伍婉婷 先.問題係,如果獨裁政權真係咁強大,就唔會咁多獨裁政權最後變咗fail state.獨裁政權往往因為無民意,係靠四處巴結啲惡勢力結盟合作,果啲惡勢力往往至唔賣個政權帳, 伍婉婷 同佢後面老闆梁振英就係咁,梁振英政權根本無認受性,而無認受性政權要維持鎮壓民眾,咪買啲惡勢力怕,所以警隊急速惡化,的士佬目中無人,全部咪係梁振英同埋 伍婉婷 啲盟友以竊奪政權嘅方式控制香港政府嘅結果.既然 伍婉婷 啲老闆根本壓唔住的士佬, 伍婉婷 道歉一百次都無用,因為呢個唔係 伍婉婷 一個人嘅問題,而係成個罪惡集團嘅問題.
所以 伍婉婷 呢次道歉唔會有用,就算警方唔再執行 伍婉婷 嘅白痴建議,唔再喺軒尼詩道同怡和街抄果啲受阻巴士牌,公眾已經覺得呢個人無腦,或者只係既得利益分子嘅說客,只要銅鑼灣再出少少事,大家就會入晒佢數,互聯網唔會咁容易將一件事丟淡,相反,只要 伍婉婷 再喺區議會提出白痴建議,好快就會有人上網,然後再攞呢件事嚟講.呢個亦都係我話點解,依家 伍婉婷 除咗辭職外,並無其他可行選擇,因為選擇根本係唔存在嘅,呢個僽香港嘅政治現實.
香港人係唔會容忍有人攞自己區議員嘅身份,提出一啲白痴建議,特別係幫自己幕後老闆圖謀政治利益嘅建議,依家係互聯網年代,區議會會議內容錄晒音上晒網,大家要追究起責任好容易,以往香港人好少咁煮人,只不過, 伍婉婷 已經開咗先河,世界已經返唔到轉頭.


text:
「生活」
有小朋友嘅生活真係快到嚇死人,好似無幾耐之前先至話啱啱一歲.有時睇番郭大少啱啱出世啲相真係幾好笑,不過人哋話三歲定八十,我話係三日定八十.點解?因為佢永遠有一個永不改變嘅笑容,好希望佢一直保持嚟個大情大性嘅性格,唔好似我乜嘢事都收收埋埋.今個月終於識得叫「嗲啲」但係其實我一直叫佢嗌我做「爸B」,都唔知佢係邊度學返嚟.
「馬騮」
話咁快又過咗一個月,又係時候記錄郭大少今個月嘅趣事.今個月佢開始學行,其實之前佢都識得扶住啲嘢行,不過自從去完蘇梅旅行之後,佢終於知道要着鞋先至可以落地.又因為係蘇梅日日都可以係酒店房爬來爬去,返到香港豆膶咁細嘅屋企依然想四圍爬.老實講真係怕佢會撞親,因為去旅行嘅時候都試過,嚟個頑皮仔真係呢,簡直係一隻甩繩馬騮!
「教育」
教育一個小朋友真係好難,依家真係諗唔到點樣可以等佢食飯嘅時候可以坐定定.佢專注力真係好差,好分心,如果唔係自己最鍾意食嘅嘢,食兩食真係會唔識.當然老婆最擔心佢唔夠飽,因為本身已經唔係肥嗰啲.不過係網上面睇咗好多文章都講嚟個問題,所以慢慢試唔同嘅方法等佢知道食飯係要坐係到食.真係唔想追佢九條街先至食嘢.
Also published on Medium.


text:
エピレ 成功秘話(ここだけの話ですが・・・)
ここで買うのが一番安くて安心です.
こちらも人気です!
↓↓↓↓↓↓↓↓
◆年齢に打ち勝つ潤いの肌へ.3日で実感,高濃度馬プラセンタ配合の美味しいゼリーでハリと潤い復活
◆エステ顔負けの全身「美」痩せ術●大澤美樹監修 ボディスタイリングダイエット「ボディ☆スタ」
エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話 エピレ 成功秘話


text:
林作 向大律師公會通知,取消認許,換言之, 林作 好快唔再係執業大律師.當然,各人唔做大狀有佢嘅原因.但以香港嘅法律執業環境而言,要成為大狀,除非你家境好優渥,或者辯才好了得,否則早日唔做大狀,好過死捱爛捱.
林作 做一個大狀要負擔啲乜
大狀獨立性好強,但呢個獨立性唔係無代價,如果你無家境,點捱過呢段日子,其實好成問題.
- 大狀係自己做老闆,無生意就無糧出,仲要交喺chamber掛牌嘅費用,同埋專業責任保險,果啲全部都係一筆錢,特別好多大狀chamber嘅辦公室,都係中環,金鐘果啲甲級寫字樓,你話果啲係乜租金嚟
- 律師可以自己宣傳搏生意,我自己寫blog可以寫多幾篇搏廣告,但大狀唔係,大狀係一個喺街上等嘅的士司機,如果無事務律師轉介生意俾你,你可以成個月都唔知自己可以做乜.所以喺大狀嘅業務穩定之前,如果大狀無第二啲收入去維持,你根本玩唔掂
- 要成為執業大狀,你唔只要俾大學四年嘅學費,仲要打崩頭去考PCLL(法律專業證書),依家四年制大學計,你要準備五年嘅學費,如果你五年都係用grant and loan交學費,你俾得起?呢個問題, 林作 唔需要面對,但好多香港畢業,基層出身嘅大狀,就更加要有破釡沉舟嘅決心,否則好難捱過財政上嘅難關.
所以大狀唔怕得罪人,因為得罪大商家可能嘅責任,實際係由事務律師行去承擔,呢個亦係事務律師果啲合夥人,或老闆未必願意企喺捍衛法治嘅前線,甚至要同啲大商界,大官玩埋一齊嘅原因,但係大狀係相對獨立好多,大狀嘅獨立係有條件.
其實香港已經係好競爭激烈嘅地方,好多英國讀書嘅都要爭香港嘅PCLL,因為英國嘅競爭更激烈,英國係QC之間都打崩頭.新加坡之所以收緊英國受教育法律執業人員嘅原因,因為新加坡都自己競爭太激烈,結果咪成班友塞晒嚟香港.所以除非你喺官司上戰績好彪炳,或者一啲好有錢嘅二世祖,否則年青大狀其實係捱得好辛苦, 林作 早日離去,專門有鏡頭至蒲頭,或好鍾意上娛樂版咪幾好,至少可以俾其他有心嘅大狀上去先.


text:
鍾嘉欣
鍾嘉欣(Linda Chung/Chung Ka-Yan,1984年4月9號—)係一個香港女演員同埋歌手,而家係當紅嘅無綫電視花旦.
屋企[編輯]
佢係加拿大溫哥華華裔,喺加拿大溫哥華出世,鄉下喺廣東茂名.佢屋企有阿爸阿媽,一個阿哥同一個家姐.2002年,喺溫哥華嘅譚普敦中學(Templeton Secondary School)畢業.後來,喺英屬哥倫比亞大學度讀書.同一年,佢喺英屬哥倫比亞省本拿比市麗晶廣場第一次舉辦嘅選美比賽《麗晶活力新星大賽(Crystal Cover Girl)》攞倒第一名.
簡介[編輯]
鍾嘉欣喺2003年參加溫哥華華裔小姐得到冠軍同另外嘅三個獎,之後喺2004年參加國際華裔小姐競選同樣得到冠軍,係第三個來自溫哥華嘅國際華裔小姐.之後同香港無綫電視簽約成為旗下經理人合約藝員.之後,佢初時獲無綫委任做「翡翠新力量」,後來就獲安排加入時裝版《皆大歡喜》扮演洪白嵐,好快就得到觀眾鍾意,更加憑呢個角色競逐萬千星輝頒獎典禮嘅進步最快演員二十大.由於佢又乖女,演技又唔錯,所以得到唔少監制支持,佢亦喺好短時間之內,接咗好多個廣告同音樂錄影帶,無線都畀機會開始去力捧佢.
2006年,係鍾嘉欣嘅上位期,佢憑《法證先鋒》入面嘅林汀汀一角,獲雜誌選為「最理想的螢幕情人」,因此再成為「宅男女神」,迅速成為無綫電視嘅「當家花旦」之一.僅僅出道兩年嘅佢憑《隨時候命》,《人生馬戲團》同埋《法證先鋒》入面嘅角色上位,喺2006年萬千星輝頒獎典禮奪得「飛躍進步女藝員」.
2007年,佢以《溏心風暴》裏面嘅常在心而人氣急升,演技亦開始得到觀眾認同,更加憑呢個角色以黑馬姿態競逐2007年萬千星輝頒獎典禮「最佳女演員」,同一時間做埋「我最喜歡女主角」最後五強,常在心呢個角色亦攞咗「十大我的至愛電視角色」嘅獎.《溏心風暴》呢套劇更加令佢同林峰成為觀眾一致都認同嘅螢幕情侶,佢哋亦都憑呢套劇榮獲「我的至愛情侶檔」.重有,佢講到流利嘅英文,加上佢本身為人低調,又擁有甜美同高貴嘅氣質重有清純乖女嘅形象,呢啲都係佢喺娛樂圈嘅優勢.同一年,佢亦成功開拓埋電影市場,參與咗第一部電影《十分愛》,已經得到各界嘅認同,喺2008年1月,佢更憑呢一部處女作獲提名第27屆香港電影金像獎嘅最佳新演員.之後,喺《十分愛》電影嘅姊妹作《我的最愛》中雖然只係客串咗一幕,同樣得到好評.
2008年係佢喺演藝事業嘅高峰,喺呢一年佢總共有成五部電視劇同埋一部電影推出.其中由佢主演嘅電視劇《金石良緣》就為自己創下咗良好嘅口碑,演技進步神速,令到覺得佢冇演技嘅人亦都改變咗睇法,佢喺劇入面再度同馬浚偉拍戲並且再一次飾演兩公婆,氣質就好似金童玉女咁,仍然非常之受觀眾歡迎.喺《法證先鋒II》裏面,佢只能夠喺呢套劇客串其中幾集,表現亦都一樣獲得好嘅評價,佢嘅觀眾緣亦都愈來愈好.喺《溏心風暴之家好月圓》度,原本飾演李司棋個女嘅佢,無線電視見佢同林峯喺《溏心風暴》度嘅銀幕情侶檔受到大部分觀眾嘅歡迎,最後佢就被安排飾演于素心,並且要周旋喺林峯同黃宗澤飾演嘅角色之間,繼上年佢喺《溏心風暴》嘅戲份兩度做咗最高收視之後,呢套嘅姊妹作《溏心風暴之家好月圓》亦都係全年嘅收視冠軍,而最高50點收視亦要歸功喺佢同米雪轉讓股份嘅一幕戲度,佢嘅表現亦都得到好嘅評價.
以前曾經喺節目度現場唱歌嘅佢,都得到唔錯嘅評價.以前曾經喺一啲節目度現場獻唱嘅佢,獲得不俗嘅評價.喺2006年,佢亦都唱出佢第一首嘅歌曲《發誓》,收錄喺《金牌女兒紅》入面,呢首係佢第一次主演嘅《搜神傳》嘅片尾曲.之後,佢唱咗唔少由佢演出嘅電視劇嘅主題曲同片尾曲.除咗電視劇嘅主題曲同片尾曲,佢亦有唱兒歌,都好受小朋友嘅歡迎.除咗拍劇集,電影同廣告,無綫重幫佢開拓歌唱事業,同星娛樂(Star Entertainment Ltd)簽約正式做歌手,成為歌,影,視三棲嘅藝人.同年嘅8月20號推出咗第一張個人專輯《1人晚餐,2人世界》,喺10月21日推出埋第二版,銷量都幾好,發行咗三個月就有金唱片15,000張嘅銷量,獲得「最暢銷本地女新人」嘅稱號.佢嘅第二主打歌曲《其實我不快樂》亦喺網上面熱播,大受歡迎.喺年尾,佢以《金石良緣》同埋《搜神傳》裏面嘅施嘉嘉同薊彩芝同前輩級演員一齊競逐2008年萬千星輝頒獎典禮「最佳女演員」同「我最喜歡女主角」最後五強.另外,佢亦喺唔少香港大型音樂頒獎典禮度攞咗多個女新人嘅獎項.
另外,同一年佢同廖碧兒,林峯和蕭正楠一齊擔任「奧運之星」幫北京奧運宣傳.
喺2009年11月12號,佢推出第二張個人大碟《My Love Story》,當中嘅《日夜想你》,《生死也為愛》同《有一天》都係佢自己作曲嘅.《日夜想你》做咗嗰年嘅第一主打,佢嘅創作因為呢首歌而得到外界嘅肯定,更加憑呢首歌曲喺幾個音樂頒獎典禮度獲頒發歌曲獎項,佢嘅專輯喺發行大約一個月亦獲得金唱片嘅銷量.喺2009年萬千星輝頒獎典禮,佢就以《珠光寶氣》裏面嘅宋子凌入圍「最佳女配角」嘅最後五強.喺呢一年,佢雖然只係得一部電視劇推出,不過因為喺《老友狗狗》裏面飾演中性嘅角色黎羨如,個樣更加被指好似台灣嘅人氣偶像吳尊,亦都因為佢嘅演出有突破,角色有新鮮感,所以得到好多好評.
2010年,由曾志偉所領導嘅賀歲電影《72家租客》裏面,佢飾演曾志偉同袁詠儀嘅女,第一次做一位詠春打女,演技都得到好評.2010年3月,佢已經連續三年攞到壹電視大獎嘅「十大電視藝人」.
同一年,佢有三套主演嘅電視劇喺無綫電視度播,其中《老友狗狗》更係嗰年嘅第一季劇集收視冠軍同埋全年劇集收視頭五名.另外,佢又憑《蒲松齡》裏面嘅柳心如得到「十大我的最愛電視角色」,同時間又憑《蒲松齡》裏面嘅柳心如入圍咗2010年萬千星輝頒獎典禮「最佳女演員」,同一時間做埋我最喜歡女主角最後五強.之後喺11月後期播映嘅《囧探查過界》飾演鬼魂飄鍾意得,外間頭一兩集對呢套劇同佢個角色好壞參半,但係好快已經對佢嘅表現全部都一致畀好嘅評價.
喺2011年1月5號,繼2010年早期同鄭融合唱嘅派台歌《愛得起》之後,隔咗接近一年時間,終於派出今年佢嘅第一主打改篇歌曲《If You Want Me》去各大電台同埋電視台.商業電台不嬲都唔支持無綫電視出身嘅歌手,新人一年之後好多都唔會有機會再次上佢個榜,但就喺呢首歌派台之後,佢嘅感情同歌唱技巧唔單止令到外界對佢改觀,佢亦都榮獲商業電台嘅唱片騎師黃君慧,余迪偉同鄺兆昌喺電台度讚賞,最後佢終於可以上倒903專業推介.
3月25號,佢發行咗佢第三張嘅個人音樂大碟《My Private Selection》,亦喺同一日舉行咗首賣會同埋喺4月3號舉行簽唱會,《My Private Selection》係佢出道至而家嘅第一張新曲加精選.呢隻碟除咗收錄得到媒介都認同嘅第一主打歌《If You Want Me》,亦都收錄咗另外嘅四首新歌,包括佢嘅創作作品《得閒找你》,同埋另外嘅三首《囉嗦》,《I'll Be Waiting For You》,《愛得起(獨唱版)》.隻碟裏面更加收錄埋十三首精選嘅單曲,包括《1人晚餐.2人世界》同《My Love Story》裏面嘅歌.
2011年,佢憑住之前喺電視劇裏面出色嘅演出,佢獲傳媒捧為「花旦嘅接班人」,更加譽為無綫電視旗下嘅新「四大花旦」之一,再一次奠定佢嘅視壇地位.
2011年4 - 5月,電視劇《點解阿Sir係阿Sir》播映,係佢另一部代表作.佢響劇入面做嘅古嘉嵐喺第八集先至出場,戲份同第二男主角嘅吳卓羲差不多,都係自作多情咁鍾意第一男女主角嘅炮灰角,而且佢哋冇編埋一齊,令唔少人不滿,都為佢哋唔抵.佢出場之後,最初係扮酷嘅保齡球教練姿態現身,好快做咗觀眾同網民嘅討論焦點.後來,Miss Cool嘅冰山融化咗,佢同陳豪嘅感情戲受到熱烈嘅關注,佢哋「愛的抱抱」重令到觀眾同網民回味無窮.到咗後期劇情發展就嚟尾聲,陳豪嘅角色臥底身份畀人揭發,令到畀人呃感情嘅鍾嘉欣崩潰.觀眾一方面讚賞佢嘅演技,另一方面就不齒陳豪角色嘅所作所為,大鬧佢係世紀賤男,觀眾唔單止一面倒咁稱讚佢嘅演出,覺得佢比楊怡喺呢部劇同《談情說案》嘅表現重好.同一時間話佢絕對有能力喺頒獎禮上面爭獎,各大報章都罕有咁熱烈報道呢件事.喺大結局之前,喺冇龐大嘅製作同宣傳之下,「Miss Koo」成功掀起咗全城嘅熱話,佢都親身上咗《東張西望》接受訪問.
參演過嘅劇集[編輯]
參考[編輯]
出面網頁[編輯]
- 官方網站
- 鍾嘉欣喺香港影庫嘅資料(繁體中文 - 香港)
- 鍾嘉欣喺互聯網電影資料庫嘅資料
- 鍾嘉欣喺豆瓣嘅資料(大陸簡體)
- 鍾嘉欣喺時光網嘅資料(大陸簡體)
- 香港網絡大典:鍾嘉欣
- 2004 年度國際華裔小姐選舉
- 钟嘉欣 - my official artist profile -alivenotdead.com
- 鍾嘉欣嘅騰訊微博頁面
- 鍾嘉欣嘅新浪微博頁面


text:
姓邊的好聽的名字有哪些呢?名字對人的一生是至關重要的,它在見面之前就已經決定瞭別人對你的第一印象,而且在漫長的人生裡,還無數次地暗示著你自己對未來的判斷,因此給孩子起名,一定要慎重,那姓邊的寶寶該如何取名才好聽,下面由姓名網為大傢介紹,姓邊的好聽的名字!
姓邊的好聽的名字
(1)姓邊的好聽的男孩名字
邊振江 邊浩清 邊標 邊沁淑 邊孟蟠 邊傢樂 邊恩其 邊科 邊子鈺 邊政 邊安然 邊青子 邊江安 邊佳琦 邊宇邏 邊曉瑜 邊藝馨 邊雨桐 邊浩嚴 邊智嗔 邊曦予 邊琬鈴 邊坡 邊雨琪 邊貝欽 邊梵州 邊馳 邊元暉 邊藝圓 邊思蕓 邊保昕 邊榮傑 邊鈺蓮 邊慧雯 邊子弈 邊絹 邊輿彤 邊大山 邊湘雲 邊奕慶 邊靖禎 邊葦 邊婉研 邊世翔 邊宇軒 邊子俊 邊鐵鋒 邊鵬勇 邊夕愛 邊釗桐 邊定生 邊鑫寶 邊伊濠 邊秋衛 邊而曼 邊傢瑞 邊一齊 邊海琬 邊雅逸 邊曉萌 邊輝輝 邊春明 邊心沂 邊文廣 邊月 邊多拉 邊雨欣 邊博雨 邊惜緣 邊湘君 邊奕雲 邊嘉韻 邊國邦 邊衣谷 邊楚楚 邊耀燁 邊澤平 邊良鋒 邊毓祺 邊寶奇 邊鐸華 邊儷煊 邊旭如 邊瑋林 邊乙乙 邊元辰 邊蕓靜 邊鈺昕 邊焉 邊含光 邊鑫兆 邊剛 邊展暢 邊藝竟 邊姝雅 邊葆明 邊嘉矍
邊嘉瑞 邊飛 邊傲然 邊鈞禹 邊凡勹 邊衍 邊紅斌 邊惠鑫 邊衡偉 邊銘禹 邊忍 邊杭雨 邊銳瀅 邊鴻尉 邊慎海 邊赫元 邊朗 邊發軼 邊雅兒 邊依妮 邊楊枷 邊琛琪 邊恩茜 邊羿杉 邊幼賢 邊汀雍 邊冰堰 邊鴻羽 邊璐 邊志豪 邊瀟聰 邊琪冰 邊刖蕓 邊冬冬 邊秋麟 邊廣銀 邊微微 邊宸昕 邊鵬 邊風禾 邊畫 邊海浪 邊象彬 邊全尹 邊子舒 邊友翔 邊箐蔓 邊依笑 邊宇航 邊維吣 邊飛 邊文智 邊琰諄 邊沐靈 邊小鳳 邊柯妤 邊釋心 邊瑞陽 邊亦柔 邊君傑 邊志祁 邊和弘 邊傢珂 邊軼梵 邊莫田 邊韻惠 邊為安 邊春彩 邊芳名 邊蘭國 邊鼎豪 邊禦禮 邊澤業 邊巧華 邊俊明 邊揚旋 邊振寧 邊夕鶴 邊鈺玫 邊逸楓 邊旺財 邊石欣 邊小育 邊清平 邊忠心 邊欣榮 邊裕蕉 邊遠東 邊碧莎 邊昊生 邊筱馨 邊惠桃 邊廷蓮 邊幸禪 邊小遠 邊新華 邊恩起 邊體龍 邊張沁 邊辰斐 邊子立 邊昊青 邊鵬晨 邊眾博 邊尚承 邊采青 邊奕修 邊顏濱 邊潮 邊十六 邊夢璇 邊沐春 邊穹宇 邊浩強 邊搌華 邊晟愷 邊國演 邊敏姬 邊瑾涵 邊均 邊秀慧 邊樹寶 邊迪夫 邊煒酃 邊魏彭 邊虹霖 邊嘉俊 邊正東 邊雪峰 邊榮騰 邊芷菁 邊權孫 邊涑先 邊熙曉 邊錦程 邊淑秋 邊哲海 邊可源 邊均湖 邊幻 邊銀銀 邊其海 邊濼歡 邊薇帆 邊鬱涵 邊至暄 邊凡 邊中平 邊中茗 邊利吉 邊夢菲 邊萌萌 邊峻 邊嘉良 邊曉偉 邊立評 邊傢樂 邊玉嫦 邊韻蕾 》》還是沒有找到滿意的名字?不妨問問大師.
邊博騰 邊安和 邊賾印 邊東源 邊亦萱 邊詠蕊 邊劉松 邊梓洛 邊述聖 邊瑞禹 邊嘉惠 邊紫菱 邊宗立 邊揚豪 邊小杉 邊雯雯 邊四 邊琰顏 邊添緣 邊倬煥 邊世軍 邊秋羽 邊宇章 邊晨林 邊運 邊牲畜 邊序鑒 邊天呈 邊德木 邊博汶 邊學龍 邊憶深 邊亞雯 邊健超 邊境紫 邊名輝 邊智浩 邊大尉 邊柯任 邊世雄 邊文范 邊新宦 邊慶羽 邊世軒 邊曉鱗 邊曉薔 邊東足 邊舜兵 邊奇 邊浩鋒 邊睿茗 邊改鋒 邊娃 邊益智 邊浩成 邊緣淼 邊光陽 邊明敏 邊槐合 邊子勛 邊肛 邊桂葉 邊曙鵬 邊子澈 邊得宗 邊瑞清 邊艾芹 邊思貝 邊向東 邊志碹 邊水 邊詩琦 邊楚漢 邊建林 邊森林 邊衛民 邊城瑜 邊雨博 邊丹 邊紅羽 邊梭燁 邊芳禮 邊才 邊曉瀾 邊蘭溪 邊慶 邊永純 邊毅 邊維鐘 邊心鶴 邊軍成 邊廣榮 邊志然 邊灝 邊嵐平 邊天傑 邊冬晨 邊立新 邊兒童 邊夢珂 邊志樂 邊鐸恒 邊中秋 邊如茴 邊小軍 邊高賢 邊雨辛 邊淳海 邊瀅至 邊育熙 邊文邱 邊若南 邊巍峰 邊剛柱 邊諺閔 邊欣 邊思婕 邊豐雨 邊婉童 邊智剛 邊傢淵 邊慶義 邊圓圓 邊文浩 邊小齊 邊中昱 邊思壯 邊崇埴 邊文樂 邊音夫 邊延俊 邊明越 邊睿子 邊勤峰 邊宜韜 邊唯 邊堯 邊銘善 邊鬱晗 邊傢友 邊啟光 邊琪 邊瑾 邊姚[1] [2]
(2)姓邊的好聽的女孩名字
姓邊的好聽的名字
邊振紅 邊殿紅 邊彩莉 邊建芳 邊茹雲 邊春美 邊玉梅 邊諫冉 邊恩娟 邊怡芮 邊健文 邊碧琳 邊嘉霞 邊璐霞 邊石娟 邊卓玲 邊松芳 邊恩怡 邊窈婷 邊秀虹 邊小潔 邊曉琴 邊怡宸 邊笑冉 邊春燕 邊庭芳 邊柯瑤 邊怡澤 邊尚玉 邊孚紅 邊金梅 邊惠琴 邊丞琳 邊莉沙 邊玉瑤 邊婷 邊文文 邊秋婷 邊怡人 邊培婧 邊瑜潔 邊雨妍 邊秀蕊 邊莉花 邊詩潔 邊昕紅 邊錦潔 邊阿婷 邊怡純 邊紜妍 邊樹萍 邊啟文 邊泓茹 邊媛婷 邊燕汐 邊婉玲 邊曉娟 邊聰穎 邊俊玲 邊志霞 邊廷秀 邊艷燕 邊鑫玉 邊軍艷 邊林美 邊旭文 邊子嫣 邊抒文 邊玉 邊長紅 邊蓓麗 邊心茹 邊靜芳 邊君燕 邊珂穎 邊夢玉 邊林蓉 邊芝萍 邊子瑩 邊鑫悅 邊矯瑩 邊怡涵 邊竹婷 邊麗 邊珍英 邊秀芳 邊祉美 邊君娜 邊梓婷 邊小妍 邊春梅 邊雅婷 邊伊琴 邊麗芬 邊正玲 邊婷亭 邊莉雯 邊琳林 邊毅娜 邊梁悅 邊靜娜 邊娟娟 邊再莉 邊紹玉 邊雨妍 邊姿倩 邊俊文 邊瑛雪 邊韻潔 邊功玉 邊妙倩 邊琳潤 邊權芳 邊莉菲 邊惠婷 邊欣妍
邊陳婷 邊鳳瓊 邊詠玲 邊素霞 邊婧如 邊睿雪 邊宏燕 邊文秀 邊守雪 邊婧文 邊依瑤 邊君婷 邊紫穎 邊雅燕 邊洋倩 邊錦娜 邊昭悅 邊進蓉 邊昔蓉 邊倚文 邊虹秀 邊倩宜 邊虹麗 邊小玲 邊輝芬 邊麗芳 邊四美 邊和萍 邊汐瑤 邊琳帆 邊志霞 邊莉婷 邊小梅 邊夢婷 邊名美 邊名花 邊燕平 邊凌嫣 邊鐵瑛 邊廣文 邊春艷 邊語瑤 邊秀妍 邊婧宜 邊如玲 邊鳳麗 邊正怡 邊莉萍 邊泗媛 邊雅娟 邊喻茹 邊昊玲 邊冰瑤 邊淑蓉 邊九倩 邊頤妍 邊玉萍 邊鑫妍 邊焉婭 邊愷婧 邊麗萍 邊秀茹 邊愛萍 邊義瑩 邊一美 邊慧娟 邊金雪 邊鋃瑩 邊燁穎 邊瀛萍 邊蓉蓉 邊潔梅 邊美怡 邊芳梅 邊彩婧 邊麗琴 邊秀芬 邊妍馨 邊會芬 邊良婷 邊麗琴 邊瑞艷 邊澤怡 邊思琴 邊慶怡 邊茗婧 邊嶼霞 邊進花 邊曉霞 邊天悅 邊倩汶 邊巧英 邊媛鈴 邊俊霞 邊彩霞 邊明莉 邊怡沁 邊花花 邊志文 邊恩玲 邊萱瑤 邊泓瑛 邊琳莆 邊莉泊 邊少娟 邊偉麗 邊婧柔 邊月茹 邊棠倩 邊悅蕊 邊婧翔 邊宜婷 邊婧藝 邊悅祺 邊莉琴 邊韋紅 邊希琳 邊韋艷 邊琳玲 邊悅澤 邊歆娟 邊昊冉 邊雪悅 邊山紅 邊後文 邊羽娜 邊玉 邊傢妍 邊婧璐 邊婧淼 邊淑霞 邊佳文 邊玉瑩 邊麗霞 邊慧娟 邊歆瑩 邊雨潔 邊瑩蕓 邊心妍 邊鳳萍 邊瑤琪 邊向麗 邊王芳 邊玉萍 邊婧恩 邊幸潔 邊姝穎 邊采瓊 邊朝霞 邊海昊 邊友瑜 邊禎怡 邊敏婷 邊雯悅 邊思穎 邊諾怡 邊呂美 》》還是沒有找到滿意的名字?不妨問問大師.
邊子婷 邊美艷 邊琳 邊婭雙 邊雅瓊 邊紫麗 邊裘瑛 邊麗芳 邊朋芳 邊文婷 邊唯倩 邊淑潔 邊悅蜓 邊永娜 邊瑞芳 邊得婷 邊春玲 邊雯娟 邊怡丁 邊清文 邊巧穎 邊紅娟 邊懿梅 邊姝瑩 邊嫣然 邊小芳 邊茹夏 邊天穎 邊巧英 邊嫣娉 邊淑英 邊細燕 邊悅琪 邊嬋兒 邊新悅 邊莉文 邊茹文 邊海茹 邊亞文 邊盈玉 邊蒽婷 邊婭可 邊佳穎 邊婧淵 邊成玉 邊臨雪 邊香梅 邊薇玉 邊偉琴 邊利玉 邊俊英 邊鈺倩 邊千紅 邊晴瓊 邊怡潤 邊其英 邊偉娟 邊金玲 邊義婷 邊檢英 邊雯萍 邊儷文 邊悅楷 邊汗文 邊琳恬 邊文艷 邊紫嫣 邊燕 邊琳瑯 邊祥倩 邊科文 邊悅濤 邊華芳 邊怡穎 邊紹雪 邊可 邊偉明 邊佾蕊 邊茹彥 邊妍舒 邊福麗 邊源倩 邊琴凰 邊鈺蓉 邊瑞玉 邊鉉萍 邊紫琳 邊珂妍 邊佳美 邊露瑤 邊翠容 邊建力 邊華彤 邊汶茹 邊怡蘭 邊瑛滎 邊淑瓊 邊艷蓉 邊漢文 邊昕茹 邊偉莉 邊杏玲 邊陵艷 邊穎 邊笑冉 邊嘉婷 邊婉怡 邊煊婷 邊宏悅 邊連英 邊蘭萍 邊學琴 邊慧悅 邊婧婷 邊小萍 邊靖秀 邊繼紅 邊昭婷 邊永麗 邊小琴 邊曉潔 邊妍漣 邊美玉 邊雨潔 邊瑛 邊翰穎
一, 姓氏起源
1, 商代有諸侯國邊國(今地不詳),為伯爵,稱邊伯,其後以邊為氏.至周王朝時,有大夫亦名邊伯.
2, 出自子姓.周朝時,宋國國君的兒子名城(一名禦戎),字子邊,其後世子孫便以邊為姓,成為邊姓一支.(責任編輯:八字免費算命網)[1] [2]


text:
2016年5月14日 星期六
2016 道南8天自駕遊 - 洞爺サンパレス 夕食篇
18 則留言:
唔好講泡菜或者冬瓜團,就算係特區團都一樣,只要佢地人多勢眾就好巴閉,完全唔會顧及其他人,所以食飯我情願一人一份免得激氣傷胃口.回覆刪除回覆
我地唯有包容囉-_-#刪除
大型酒店大多數都會有團住,尤其洞爺湖依D團必到嘅地方,所以宜家儘量少住,就算要住夕食可以的話都會揀會席回覆刪除回覆
我喺洞爺湖又唔見到香港團,登別仲見得多.酒店直情聽唔到廣東話,喺酒店大堂,水上樂園同溫泉都係唔多人,但去到餐廳就突然多咗人-_-#刪除
旅行團一般較遲check-in,上到房放低行李一陣就可能夠鐘要去食晚餐,上當年我跟團去玩都係咁,根本無太多時間俾你享受酒店設施,又或者d團員事前根本唔知酒店有水上樂園都唔定,溫泉一般晚上會多人過早上,因為佢哋晨早morning call食完早餐就走人刪除
香港團洞爺湖大多數會去昭和新山和熊牧場,我有同事及朋友跟團去過
我前兩篇都有提到當年跟團住万世閣,又係好夜到一早就走.一般5天團會住登別或洞爺湖,當年我地係夏天去,所以住洞爺湖有花火睇.今次冬季冇花火,我諗旅行團會揀住登別,我係登別住間酒店就有幾個香港團.刪除
單睇D相 , 食物又唔係差得咁差 , 我覺得唔錯添 . ^^回覆刪除
可能係之前果D太超班 , 所以先至比下去咁唶 . XD回覆
珠玉在前,所以我講係比之前兩間差些XD刪除
熱食吾吸引,反而甜品我覺得好吸引,由其是圓形一個的蛋糕真係好少見﹗回覆刪除回覆
我都覺得甜品唔錯,所以今餐係食甜品飽架XD刪除
個自助餐好豐富,影相都影到手軟啦 :p回覆刪除回覆
真係好豐富,所以而家影自助餐都係用手機影,一來影得快D又唔太礙眼:P刪除
大國崛起,全世界旅遊區都係咁㗎嘞.惟有改變自己心情,睇唔到睇唔到.回覆刪除
我想試部雪糕機喎.回覆
大型酒店係咁架, 只可以在佢地未到享受設施先...回覆刪除
通常buffet 都唔會太好食, 呢間都不算太差, 起碼甜品ok, 我試過有d仲差....
但我地帶住小朋友就prefer buffet, 因佢地坐唔定, 食buffet 可以出去搵野食....回覆
好彩玩其他設施時冇咩人^^刪除
原本搵酒店時都有揀會席食,後尾揀下揀下就變咗全部都係buffet><


text:
澳洲紙咁貴,我當然唔會真金白銀去睇演唱會啦.話說上文講到同我4月份一齊出差的美國同事S份人好可愛,呢度可以解釋到點人見人愛,車見車載法.
S係我based係美國總部的同事,由於時差關係她4月27日到OZ,我雖然早過佢到不過請左2日假伴屋企人,28日先同佢會合所以27日佢自己一個.
故事就由此開始:話說S27日自己食完飯去酒店內的酒吧飲酒.飲到半夜有個好高大好性感的男士坐係佢旁邊後來仲問S攞煙食(等我以後都放包煙係身先).好自然地佢地傾起來.S飲到有少少醉問人係咪做金融(雖然後來佢自己都話人地化晒妝畫晒眼線點睇都唔係做banking)?男答自己係英國一隊ROCK BAND的成員,S心想成日都有人車大炮話自己係咩名人,搞到佢都差的想答自己係富豪大亨個女.男問佢來緊幾日有咩做,S答”你睇我一個人係度飲酒就知我幾多節目啦,無野做呀”.男話”我來緊有個演唱會你都來睇啦”,S膚顯(唔記得點寫遲D補返)佢話”好呀等我上網買張飛啦”.男話”所有飛賣晒啦,你有興趣我請你去唔使買0架”.S酒醉都仲清醒話”我同埋個同事出差,如果有飛我要2張”然後俾左自己張卡片男方.
後來S上網查先知原來男方真係band友,但係個晚大家都醉醉地都唔知係咪吹水0既.而且個晚之後S雖然見過佢地個主音(S話我地有日係lift都撞到佢,不過我完全無印象,所以我都估唔係我鍾意個種靚仔,後來見到完全係典型英國”死靚仔”一個)幾次但無再見到男方了,所以唔知人地係咪記得.我同S講平常心,如果真係聯絡我地,我地就去睇如果唔係咪算.結果開show前一日,個band manager用電郵聯絡S問我地係咪真係有時間去.既然唔使錢我地當然話去,人地就留左3張飛(唔知點解3張?)俾我地.S唔想浪費人地一番心意仲即刻係公司度問有邊個可以一齊去.我係OZ Office都唔識人淨係識A君個老闆.但A君老闆個晚唔得,不過全靠佢幫我地問到原來reception妹妹係個隊band 0既fans,所以我地3個一齊去.本來我都係抱住有得去就去,無就算.而家有得去,搞到我都緊張埋,結果仲買左一埋行頭去睇concert(我帶去0既全係返工衫,唔適合睇rock show).而且我同S仲係個幾日猛聽隊band的歌費事到時一首都唔識.好彩隊band只係出過幾張CD,還好.
結果個show真係好rock,嘈到拆天,個主音不愧係後生仔,成個幾鐘係度跳來跳去,S個”男友”就cool曝.去睇show既全都係後生女多,少量後生仔,我同S真係將全場既平均年齡向上拉高左唔少.S既飛原來包埋after show party既.係完show後可以係會場個bar度同隊band吹水既.個show 9:30pm開始10點幾未到11點就完.Reception妹妹第日要一早返公司開門等唔到隊band出來就走左.佢離開左都無15分鐘,隊band就出來了,S個”男友”仲有過來同我地吹左下水,真係好有禮貌.
由於第日我地都要返工,所以雖然S好唔情願我都拉左佢走,走時都成點幾啦.雖然第日返工眼瞓到死,不過有咁好玩的經歷都唔錯啦


text:
或者我根本唔應該為呢D事而頭痛,大家各有各既文化,我應該努力去適應.
1. 語音短信
有時收到D人既 whatsapp 係用語音既模式傳送,i.e.唔係講電話又唔係短信,係聲音既短信.呢件事令到我感到十分困擾.為甚麼會覺得我可以係大庭廣眾,又或者係公司學校聽一個短信呢?冇 headphone 聽就會好大聲,要不我就為左你一個語音短信要去搵headphone.就因為你懶得打字,就係咁騷擾到另一個人既生活.有咩係打唔到出黎既呢?又或者如果好急要搵人,點解唔打俾我呢?
定係我唔識用 whatsapp,其實可以細細聲咁聽呢?但我聽完都唔會用語音覆,因為會打擾到其他人;又唔似電話咁傾完就完結!so confusing !
2. 跟得太近
英國人出名鐘意排隊,但其實排隊既時候係人與人之間係隔好遠既.尤其係排隊㩒錢,出於避嫌和禮儀,係會隔好遠等前面既人安心咁玀錢.但係香港,我好驚,我遮住個 Keyboard 都覺得已經俾後面果個人透視到我既戶口資訊.所以我從來係香港都唔會查自己戶口有幾多盈餘,請不要迫得我太近.
3. 好易嗌交
香港地少人多,碰撞同誤解時有發生.好似如果係火車上有人唔小心撞到另一個人,又或者有人唔記得行入少少俾更多人上車,有時會見到即時發怒,表達不滿的人.有時我唔明,點解唔可以有禮貌咁叫人行入少少,加返句唔該?每次我係街上見到有人可以當眾嗌交,呢件事總係令我感到十分可怕.為甚麼要這麼 defensive?難道不能心平氣和去表達個人意願?
4. 港式坦率
最近我阿媽 cap左一幅圖俾我,係專欄作家王思慧既一篇文章,叫 ,提到香港人既直率總是令外國人大吃一驚,感到 offended.
大家農曆新年成日笑D 三姑六婆點樣問人地好私人既問題,我留意到唔至係新年,我返親去都會有人問我,或者隨便評價我既外表﹑生活等等.好似我有一粒暗瘡係個額頭度,一個我連名都講不出來的auntie就會表達佢見到我粒暗瘡,問我做乜咁殘,係咪成日去玩.Excuse me? 關你咩事呢auntie?你D粉底就黎乾到會甩粉我都冇出聲表達我既意見啦﹗冇人問你既意見,你的意見也沒有人value,只會令人尷尬萬分,十分困擾.
(我知一定會有人鬧我乜乜七七,都係果句,唔鐘意就唔好睇啦;更重要係請唔好對號入座,obviously唔係個個香港人都係咁.感謝關注.)


text:
運豬署之所以得到運豬署之名,因為班友個腦唔知用乜構造.
「惟運輸署以三大難以令人信服的理由反對.第一,在現時的公共運輸政策中,小巴只擔當輔助角色,當未來數年多條港鐵支線投入服務後,乘客對小巴的需求將維持穩定,現時大部分繁忙時段班次較密的路線,於總站開出時仍有剩餘座位;第二,增加座位只會延長繁忙時間的候客時間;第三,較長的車身會影響路面交通.」
運豬署班豬頭知唔知佢地答緊啲乜:
1. 好多綠Van就係輔助港鐵,好似小西灣邨到柴灣嘅47M就係,只不過如果你唔喺小西灣邨佳翠苑嘅總站上車,喺小西灣商場上車包保你中伏,經常有人等幾架至上到車.因為太多人上唔到車,所以咪侷住坐新巴城巴嘅特快巴士,包括新開去太古嘅82X.小巴都唔夠座位,點輔助你港鐵呀,玩呀?
2. 更加唔好講數碼港嘅69A/69X,次次繁忙時間都排到想死.政府喺法例上又硬膠膠,規定小巴數量上限係4350,想加車都無得加,咁無車加,唔加座位加條毛.
3. 有啲地方無港鐵,好似羅便臣道,咁點呀,唔駛坐車呀,鄭汝樺你有私家車坐,好多人都無,定係你迫個個屋企都要幫菲傭配架車,搞到港島成街都係車.
4. 增加座位即係增加等候時間係無稽之談,綠Van係定時定候要開車.
5. 較長車身影響交通,咁淘汰晒單層成十二米長嘅巴士喇笨.更何況二十座位小巴,同新嘅十六座位小巴一樣都係七米長,有乜問題?
講真,綠Van加座位,係大勢所趨,政府死都唔俾,唔該俾啲合理理由我囉.


text:
宜家網絡咁方便,大家都將自己嘅簡介放晒上網咁濟,獵頭公司當然慳唔少功夫去周圍搵目標,所以只要見到你資歷啱就可以聯絡你問你拎Resume,如是者更係更快脆同直接啦.
踏入年頭,打工仔們就最雀躍,事關好快就定一年最開心時間,公司派Bonus!辛苦咗一年,當然就要睇下有幾大份Bonus作回報啦!不過美國嘅打工仔今年就慘情喇,因為新稅制推出之後,唔少公司面臨超級重嘅徵稅,據最新嘅調查所得,今年只有63%公司會出年尾Bonus,比去年75%大跌唔少!因為唔少公司原來為咗避稅,左計右計度縮數,竟然計出,如來與其畀錢員工,不如捐出去畀慈善組織獲得免稅額,反而仲有數!今年話會捐出去畀慈善組織嘅公司有38%,而前兩年則只有5%同7%,勁升!嘩,真係名副其實,掉落海都唔益你呀!各位打工仔,今年真多得Donald Trump唔少喇!
見工時候,大家一定被問過唔少好私人嘅問題,其中近幾年比較難答嘅一條係,要你披露過去上一份工作嘅薪金.唔知大家有無為意,其實呢條問題,係非常無厘頭,因為你見緊嘅新工作,計嘅人工理論上係睇你嘅現有工作經驗同實際工作,而上一份工嘅人工係幾高,根本唔應該帶到落嚟呢份工.不過香港人不嬲奴性重,好多時候都會照直講.不過美國就唔同,始終佢哋比較著重個人私隱,原來有好多求職者係選擇唔講
有雞先定有蛋先?從來都係千古問題.黃子華都曾經講句:「要有第一層樓,就會有第二層樓,咁第一層樓點嚟?」其實換轉喺職場,喺外國都有一句名言「It’s easier to get a job when you’ve got a job.
踏入2018年,祝大家開工大吉,工作順利!做打工仔嘅,當然希望自己份工人工高又有前景,最好係年年升職加薪啦.根據今年美國媒體嘅推算,2018年最大需求嘅職業就啱啱公佈咗,唔少都係平日無咩留意冷門職業,如果你係有份或者有心準備做呢行,我真係恭喜你呀! 健身教練 隨著大家愈嚟愈重視健康,入會做GYM成為平常事,當中無論係1對1定係 班式教學嘅健身教練都好吃香,美國估計2022年健身教練需求會增至8%.
宜家個個都做低頭族,返工放工搭車行街食飯有邊個唔會拎住個電話吖?偏偏矛盾嘅係,大人一邊做低頭族,一邊又擔心小朋友會變低頭族,幾諷刺呢?一項調查指,小朋友每日平均會對住個Mon 263分鐘;年輕人仲厲害,有391分鐘.至於成年人有71%受訪者都覺得玩手機,平板電腦會對8至11歲嘅發育有影響,咁事實上有無實質證據支持先?近日英國牛津大學聯同卡迪夫城大學有一個研究出咗,好有聲地顯示,原來年輕人唔係過度沉迷,其實做低頭族,唔及唔食早餐或者唔夠瞓嘅害處大!
時間倒退返去十年前,大學生一畢業,就算唔係自己去搵工,都會有工作主動Offer,即係話大學畢業生幾乎唔會有失業問題;不過時易世移,現今大學生反而唔係無工開,而係有工都唔係肯開,因為愈嚟愈多大學生選擇唔返長工,有啲會返下兼職,有時乾脆全Freelance.究竟係咪嫌錢腥?定覺得另有其他出路? 做咪又係無發達 當樓價已經升到正常打工根本無可以應付到之時,好多大學生根本已經絕望,既然知道返工係無可能上到車,咁不如趁後生去玩盡試盡,唔係仲抵咩
香港人出名勤力,做起嘢上嚟非常賣力;有時直情係「奴性」重,點解咁講?原來有討論區上有網民就批評,有同事結婚之後三年抱兩,原本應該係喜事,點知就畀公司嘅同事背後不齒,覺得佢返工係為生仔拎產假,「放產假多過返工」;仲話呢位媽媽同事知道後覺得好唔開心,嚴重到患有輕微嘅產後抑鬱.香港人其實真係好鍾意返工,鍾意到要迫其他人都鍾意埋.如果話同事生仔係走咗去,留低工作畀你做;但同時間你又何嘗唔係少左一個競爭對手呢
細細個阿媽就教落長大後工作,要努力做足一百分,要有突出成績先可以出人頭地;可惜現實就係咁反智,以為做足滿分就會得到成功?反而望一望周圍,上到位升到職嘅,無一唔係面面俱圓,同公司上下都有計傾嘅「世界仔」,「世界女」,佢哋都有一個共同特點,就係工作能力唔係最Top;反而最Top嗰班?一直得個「做」字,竟然成為存在感可有可無之人.最Top嘅人,做唔到最Top嘅位,全因為槍打出頭鳥!
一間有規模嘅公司,絕對有番咁上下多嘅員工同部門,而當部門一多,人事又多,好多時候大家返工放工,除咗自己Team同部門,或者同自己有工作開嘅部門之外,好多時大家根本唔認識其他人.當大家空閒時,唔知大家有無抽空突然諗一諗,究竟公司入面有一堆人係做緊咩呢?近日討論區就有網民話,成日唔知有一Team人究竟有咩做,好似日日遊手好閒咁;當然其他網民各有兩極,有人話樓主好可能都會畀其他部門嘅人一樣咁形容,「你咁睇人時,人哋何嘗唔會咁睇你?」;亦有網民同意,話一間公司的確有一班喺度呃飯食,網民仲有解釋喎.
大家都知日本工作壓力奇大,而且日本人對工作嘅熱誠同執著可以話世界之冠;偏偏日本經濟其實未算好好,好多大學畢業生都為求一份好工,不惜用盡一切努力.但原來大家未必知,日本其實有好多神科,當中嘅畢業生完全唔使愁搵好工之苦,反而係好工輪流去搵佢哋,爭住請呀!根據日本媒體報道,2018年畢業嘅大學生,有唔少已經被著名公司請咗,其中神科包括: 金融系 應用經濟科,尤其對貨幣體制嘅知識非常充份,理所當然成為各太投資銀行,保險公司,證券公司瘋搶嘅人才啦. 電子工程系 當然喺現代化尤其日本,電子工程係一大神科,包括電器產品,電機工程,電力系統,設計開發等知識嘅專才,都係唔憂無人請嘅職業.
依家中國大學生最想從事嘅行業係咩?原來仍然係感覺高級又舒服嘅辦公室白領工作.不過大家又知唔知,大陸白領工作其實月薪有幾多?最近一個統計就指出,大陸全國平均白領新入職人工為7,599人民幣,其實已經算相當唔錯
迷信呢樣嘢就真係好難搞,好多時一個人迷信,唔單止影響自己,仲會影響公司,尤其迷信嗰位就係老細的話!至有姐有位朋友就投訴,話公司老細好信星座,連請人都第一時間睇下對方星座同自己夾唔夾先,萬一唔夾就連面試機會都無.近年仲變本加厲,開始連工作上都特別同夾佢嘅星座同事特別易話為;老細自己係天秤座,就明顯對雙子座,水瓶座呢個同佢夾嘅星座同事和顏悅色,近日仲對位全公司都知佢廢嘅「雙子座朋友」升職,搞到公司上下都士氣盡失.面對呢類神婆上司,又真係奈佢唔何,唔知除咗星座之外,你哋仲有無見過以下迷信上司呢?
好多人話辦公室識唔到真朋友,係嘅,大部份囉;其實如果夾到,喺返工嘅過程入面一樣識到好多好朋友㗎!不過最近至有姐有個朋友就感到好煩惱,因為佢同Team幾個同事都好熟,仲好朋友到諗住一齊去旅行,但估唔到老細知道後,就有所怨言,仲捉咗我呢位同事入房傾.大致上係話唔希望同事之間太親密,同埋一齊放假會影響公司咁話.至有姐呢位朋友就好嬲,因為覺得放假後嘅私人時間,其實老細無權干涉;更何況佢哋放假嘅時間係公司淡季,絕對唔會出現人手不足問題咁話
香港打工仔工時長,壓力大,加上人工同樓價永遠唔成正比,日捱夜捱唔單止身體壞,連精神上都有好大損傷.根據精神科數字,全港情緒病患者例如焦慮症,抑鬱症之中,有20%病人都表示係因為工作而引致!日前討論區就有人話自己確診患上抑鬱症,醫生亦開咗兩星期病假畀佢,但佢就好猶疑究竟請唔請好;因為一請嘅話,唔單止老細會知佢有情緒病,而工作亦會滯後.不過好多網民都話有病就應該要休息,唔好驚咁話
員工返工講嘅係個人經驗,對工作嘅專業技能,個人性格等等唔同元素;不過有時候唔係講呢啲架,好多時一位員工嘅形象高低,係取決在好微細嘅事上面.最近討論區有人話,公司有一位同事因為寫字寫得靚,得到老闆賞識,仕途亨通!老闆唔單止讚佢字靚,好多公司要出嘅信件如果要有人寫字,都會搵佢,甚至老闆有時候連私人心意咭都會搵佢幫人寫一,兩句字;難怪上位咁快.的而且確,係今時今日嘅年代,用電腦咁多,打字打得快就話周街都係啫,寫字寫得靚,真係絕種咁濟
面試係講求心理戰嘅地方,唔單止係講你對該工作嘅學問同認識咁簡單,仲要講你應變,從而睇出你嘅性格人品各樣;所以面試好多時唔係單單問你工作專業學問,反而係一啲令你舉晒手投降唔知點答好嘅問題.其中一條令人非常頭痛嘅就係「你對OT有咩睇法?」嗱,咁大家唔使至有姐我講都知,無可能答:「我唔會加班.」「我唔加得班.
始終返工都係收錢做嘢,唔係為咗去交朋友,所以就算唔戴面具都無問題.但係大家要小心,唔戴假面具唔代表係無禮貌都周圍得罪人呢,以下3大乞人憎行為...
求職人士最緊要係要突圍而出,而好多人為咗令自己份履歷更突出,會各出其謀,其中一樣比較常見,就係用顏色Highlight重點喇.大家都係細細讀書嘅習慣,就係揀重點用熒光筆Highlight;去到大個搵工,都會咁做.不過係咪合適呢?根據國際企業入面嘅HR頭頭Corinne Clawson就提醒,係錯㗎!
時光倒流幾十年,大學生真係社會上嘅天之驕子,入得大學代表前途一片光明,行步路講句嘢都威過人.但時移世易,加上唔少成功人士帶頭作用之下,發現好多有錢人好似Bill Gates呢種中途退學,喺美國竟然得出一個恐怖數字,就係只有54.8%大學可以如期完成大學課程取得畢業證書. 目前美國大學生共有4,400萬位,大部分大學生都有申請政府借款,其中牽涉金額達到1.4萬億美金!如果好似數字咁顯示近半大學生都無讀完就離開,即係白借,真係要諗清楚喎!
出嚟做嘢,好多嘢唔係自己揀,人在江湖身不由己,特別係自己老細,就更加可以話控制唔到.姑勿論老細能力如何,性格如何,最基本講到性別,是男是女都無權你揀!美國網站Gallup就訪問過千位打工仔,如果有得揀,希望老闆係男定女呢? 結果結論顯示,46%認為男同女都無乜所謂,而33%則希望係男Boss,20%係希望女Boss
十個打工仔,九個憎老細,真㗎!唔係話要見佢前面憎佢後面咁嚴重,只不過或多或少都會睇老細唔順眼,始於老細有嘅係Power,就算平時點Nice都好,總有機會提出唔合理要求,或者令你唔開心嘅事.外國網站就做咗一個1千位打工仔嘅訪問,選出佢哋最討厭老細嘅十大行為.大家一齊數榜!第十位:無講清楚工作要求第九位:只睇你的弱點而忽視你強項第八位:任何小事也要管第七位:欠缺指引及教導第六位:當跟其他公司有爭拗時,唔支持你第五位:請錯人/升錯人第四位:唔為你爭取加薪第三位:完全唔理會你工作量過多第二位:唔信任你或唔重用你第一位:搶你功勞
唔少人知慳識儉,Lunch Time都會選擇帶飯,佢哋有各種原因,可能係公司附近無嘢好食,可能係家人幫佢哋準備,又或者最直接嘅為咗慳錢.的確,如果日日帶飯,一個月的確可以慳到4位數都唔定.但係至有姐同好多網民都有另一種睇法,帶飯,慳到嘅係飯錢,但損失嘅嘢,你又知唔知有幾多?如果閣下已經係老細級或者中年老屎忽都還好啲,但如果你係初出茅蘆或者入世未深嘅員工,就會諗清諗錯喇.
喺各個唔同規模嘅私人公司,政府機構,甚至民營企業中,大家可能都會發現,有一種職位永遠都會出現,就係「合約員工」;呢種員工通常係公司用嚟解決短期人手短缺之用,可能只會簽一年半載,或者最多兩年,然後或者會好似好好人咁提供「約滿酬金」,但實際上員工嘅薪酬福利,雙糧Bonus等全部都同正式工差得非常之多.不過呢種畸型工種喺世界各地都有所增加趨勢,對於公司,呢種方法的確可以快截方便慳成本咁取得勞動力,對於合約工呢?就慘啦!


text:
網絡世界話大唔大,話細唔細,原來叫我飛走我bf 的人,就係個狐狸精!
首先,好多謝鄭法新師傅鬧醒我!令我不得不正視自己長久以來性格上的缺點:我鍾意將自己的事乜都開心share,乜都倒晒出來同人R水吹,而我唔知咁樣做係會影響好多人.就好似你幾可見金比走出黎講大劉d私生活呀?做成功男人背後既女人,「慎言」的確好重要,仲有唔同俾身邊既慚言所影響呀!
我同bf同居差不多兩年,我一直都以為我bf係鍾意我健談開朗既性格;bf開頭傾生意間中都會帶埋我去;佢同d朋友去睇波都會預我,但去到第二年就慢慢少,臨分手時就更加無.去到第二年,本身我只係認為佢d脾氣越黎越古怪,越黎越暴躁,小小事就發我爛渣(又話分手又話大家唔好再勉強,當時有同佢傾過),但佢過左度氣轉頭又好似無事禁,加上,佢有時又會好似小朋友禁嗲我(通常係去到模型鋪,我唔想佢買模型但佢又想買返屋企時),攪到我都唔知點好.初初我以為佢可能係因為公司工作辛苦,做老闆24小時on call而情緒有起伏,所以屋企所有家務我都一手包辦,等佢返黎可以舒舒服服,但佢都好似唔領情(我知佢好倦但無理由返到黎面燶燶架),我都好難受! 我以前份人就係咁直,咩都忍唔到,道氣谷住屈埋係心放唔到耐,就搵人傾.大家知啦,現今科技發達,上網大把爸打絲打同你出頭獻計嘛!我咪將我既心情放上forum呻,可能網上有人同我互動無禁悶,我開始習慣上網搵唔同人埋怨每日感情生活上的大小事,連我bf上床有無令到我有高潮,我都可以拎出黎同網友討論,我個人覺得無嘢,但意想不到既係網絡世界話大唔大,話細唔細,我bf同埋之後離間我們關係既狐狸精原來都係同一個forum有account.
當然,bf見我描述既細節就已經估到我既網絡id,我思前想後咗好耐先發現就係自從我上網share「男朋友15分鐘出咗,令我無高潮過」一post之後,我們既關係就開始改變;而萬萬想唔到係post入面斬釘截鐵叫我飛咗我bf,同我講:「女人性得唔到滿足,個男人不要也罷」既網友竟然就係狐狸精,而佢仲扮晒嘢一邊pm我同我做friend勸我分手關心我;另一邊就做d同我相反既嘢去滿足我bf需要,去撬牆腳!例如:我上網post bf要求我著襪帶同佢做,但我唔肯,個狐狸精就特登約我bf食飯時著短裙加襪帶去引誘我bf;我上網講一邊煲劇一邊做,我唔覺得係唔尊重bf,但部分網友就覺得咁做同扑條死魚係無分別!而個狐狸精就當然係我bf面前唱反同唱尻我係死魚,無尊重過bf,話自己打飛機都好過扑死魚之類啦.總之,賤人就是嬌情!好多故事作出黎!
之後我開始搵鄭師傅幫忙,師傅話為我揀選既復合法事第一戒就係忌多口,但我都唔識死,仍然繼續上網同人R水吹,我好努力pm晒所有我認為係師傅既客,不論新或舊,我以為可以係舊客身上問到更多成功復合要訣,加強壯大自己既意志;而同新客可以成為戰友,大家互相支持,撐過等待復合既苦日子.我真係錯晒!就係因為我太健談,狐狸精係我既字里行間估到我做復合法事,就搵其他師傅落法破壞我既好事!當然,她既干擾令我既復合計劃拖延不少時間;而如果唔係鄭師傅及早發現幫我既法事做後著,我諗我都死於不明不白,怪就怪自己多口,懶醒!
成功復合之後,我同bf感情比以前好係一個事實,兩個人通過之前既事更了解對方,關係更好.以前好多網友得知我做和合法事,一般都有幾個疑問:
1)做咗和合法事令伴侶重新復合,愛火重燃,伴侶回來後會唔會變咗另一個人?
ANS:鄭師傅呢度唔會囉.我bf都係原先我愛嗰個佢,所有嘢都無變.
2)做和合法事會唔會有乜報應,副作用?
ANS:鄭師傅幫我揀呢個復合法事無副作用既,原因我係求神去幫我達成願望.但我經歷既同你唔同,你既閱歷同我亦唔一樣,學師傅話齋:「唔同病情用唔同藥」,所以請自行問鄭師傅.
3)鄭師傅係咪傳聞中好快見效,專醫奇難雜症的?
ANS:我認為係既,我既經驗係分手後,我煩我bf想撩佢講嘢,佢話無嘢同我講;做完法事之後未到7日,我bf自己打電話俾我講佢自己近況,好神奇!但搵得鄭師傅,你要預咗佢會久唔久打電話俾你更新加持情況,所以電話真係要識響,震機就唔係咁好.
Last but not least,我想講「慎言」係好重要好重要好重要!特別當你處於分手想/等復合既階段.
同bf講嘢要「慎言」;
係網絡同人share心情都要「慎言」;
網絡上好多花生友,見到你話想同劈腿bf復合,就通常話「散得一次有第二次」,「睇你好快又分手,結婚又離婚……」等等.咁樣好易令自己情緒變得負面,我覺得就好似考DSE公開試咁,d人唔識想逃避就周圍同個個人講好難呀,想多d人陪佢一齊唔讀,拉低條curve,齊齊衰.見愈多人陪自己衰就最好,但努力讀書,想成功既人相反會諗方法理解,去明條題目,再學答問題.A同E咪咁分囉!做成功男人背後既女人,「慎言」的確好重要,講錯嘢令男人無面事少,背後所失去既都唔知要用乜嘢去彌補呀!


text:
修改《議事規則》終於在立法會大比數通過,建制派爭相抽水出POST 認叻就一定架喇,例如連阿太叫佢都唔起身嘅容大小姐都為賤不甘後人,影住毛姨姨幾十歲人都咁唔錫身同幾位猛男圍住主席檯玩遊戲,某啲角度真係以為自己睇緊動作電影.
反對派呢排嘅soundbite 係乜?睇下幾日前嘅舊聞先:
估唔到,明明早幾日仲講緊,「今日改議事則規(無誤),明日23條立法」,咁前半句就琴日過左啦,後半句呢,就立即轉左:
先唔好討論新娘個笑容發生咩事,張相呢,就係湯家驊民主思路嘅麥嘉晉今日擺上FB 嘅.
公民黨楊岳橋似乎未玩夠,今日就親身否定反對派話嘅明日23條,而係明日擺喜酒,好成功咁呃到唔少like 唔少心心.
古時候屋企死左人,扮下嘢都要守喪,就算現代城市生活唔容許足不出戶唔做嘢,點不孝都要戴下孝啦.
又係佢哋講到件事有幾嚴重,又係佢哋講到立法會變左人大,又係佢哋講到中共可以直接管轄香港,講到咁,咪又係婚照結酒照擺?仲要請曬所有「敵人」去佢嘅婚宴,唯恐有咩遺漏.
最慘嘅係好似長毛呢啲,仲咁真心(睇落啦至少)同你呼籲啲人元旦遊行,我就去俾個haha 當幫手推POST 又點話?
睇完堆低質政工作者,又係時候去踩下單車打下機,返風天口涼呀,睇得太多心再涼啲就好容易凍親.
大道之行也,天下為公,選賢與能,講信修睦.---《禮運.大同》


text:
「傳統」
我其實有啲位真係都幾傳統,我希望每一年都會同老婆同郭大少可以影全家福.因為好多時都係自己影相多過俾人影,所以甚少一家三口一齊影相.而全家福當然就係希望記錄每一年嘅生活,每一年嘅改變,到咗自己老咗嘅時候可以同老婆一齊回味一番.就算依家睇返自己同老婆幾年前影嘅相都覺得自己不再年輕,有時甚至乎懷念兩公婆嘅日子!
「全家」
早前一家大細去咗影全家福,因為郭大少不經不覺已經一歲大,所以希望用相片去將佢記錄落嚟.今日終於有相睇,而真係好耐都無影過全家福,尤其係唔駛顧住部相機嘅同時又要顧及郭大少有無望鏡頭.自己影全家福真係有難度,所以都係搵人影好過.不過影小朋友真係好難,因為佢哋無時停,而之前自己都試過影郭大少,真係影到人都癲!
「山頂」
今次影全家福特登去山頂公園影,因為細個係山頂長大,有好多屋企嘅回憶.而我同老婆嘅結婚相,大肚相,都係係山頂影.所以今年嘅全家福都係去嗰度影嘅原因係記錄我同老婆由拍拖,結婚,生仔嘅每一個階段.當然我哋都變咗好多,而我希望每年都可以去同一個地方影相,盛傳郭家嘅傳統去記錄郭家每一年嘅改變.希望郭大少大咗唔會嫌我老土啦!
Also published on Medium.


text:
自從我開始注意到How to learn any language,我就花咗好多時間去睇呢個網嘅各種學習建議,同埋睇過唔少外語教材同外語高手嘅討論.由於外國論壇(同埋甚至中國學術界)都已經詳細討論過古今中外嘅語言專家,我諗我只需要係呢度簡介一啲資料,方便大家去研究吓.以下先介紹幾個我聽過嘅專家.
How to learn any language呢個網(下稱 HTLAL)本身個名出自一本書,正正係How to learn any language,作者係Barry Farber.台灣曾經出過中譯版"如何學會任何語言".我喺發現個網之後,就睇咗呢本書.雖然本書年代已經有少少遠(1990年),不過當中唔少技巧今日仍然有用,而呢啲技巧日後會討論.
同時,當年HTLAL論壇出現咗一位可能係當世識最多語言嘅其中一人,就係美國籍外語教授Alexander Arguelles.當時我不斷搜尋同埋研究佢啲帖文.後來佢過咗幾年先再重返呢個論壇,並且起咗一個網站(上述)介紹Polyglottery.佢對我影響幾大.一,佢正如其他Polyglots一樣,都有介紹過一啲學習技巧同心得,令我得益好大.二,雖然我覺得佢作為學者,學外語嘅種種條件都比大部份人優勝,好多人都未必可以好充份咁用佢嘅方法學語言,但係單係聽過佢嘅分享,對學外語已經有好大幫助.我今日嘅外語學習計劃,好大程度都係由參考佢嘅意見(包括佢分析過我嘅計劃)而嚟.HTLAL由建站到而家,仍然係網上少有大型學外語網站同埋論壇,雖然以美英用戶為主,但係都有唔少世界各地嘅用戶.除咗上述嘅教授,仲有好多其他專家.
歷史上都有唔少著名語言專家.如果維基百科嘅資料屬實,歷史上識三四種語言嘅名人可以話比比皆是.但係HTLAL就介紹過一位近代超級多語言專家(Hyperglot),匈牙利人Kató Lomb(1909-2003),世上少數可以用多種語言進行傳譯嘅翻譯家,據聞今日係匈牙利仍然有好大名氣.中國其實都有,例如據聞季羨林同陳寅恪(音確)都係學術界少有識最少十種八種語言嘅人,當代反而好少再聽到有呢類專家.Polyglots我聽過,睇過書嘅有好多人,但係好多時我有好大嘅疑問,就係好難去證實一個語言專家究竟識幾多語言(即使只計幾多"國"語言).據我所知,中國好幾位歷史名人嘅外語背景表面上並無好詳細嘅證據.而根據Arguelles(喺HTLAL論壇)同Lomb自述,佢哋都並唔係所有語言都同時聽說讀寫一流,有一啲係比較流利,有一啲只係閱讀較好,有一啲可能唔識講.呢啲事情,我諗都係根據需要而定.其中,Lomb喺佢唯一一本有英譯版嘅著作Polyglot : How I learn languages(呢本書原文應該係匈牙利文版,大陸人曾經譯過俄譯本,名為"我是怎麼學外語的",但係作者名可能因為筆誤,譯成卡莫·洛姆布)自述過由二戰時學俄語開始,到佢晚年識大約十六種語言嘅過程,技巧同心得.
以上係我對好幾個聽過嘅現代語言專家比較簡短嘅介紹.雖然可能有排都未必有以上Arguelles,Lomb等人文章/網站/書籍嘅中文版可以睇,但係希望上文可以補充一吓中文網域長期缺乏嘅一啲關於Polyglottery嘅指南資料.


text:
有無朋友鍾情木製品?大部份木製品嘅功夫比較多同需要精準啲,而每一片木頭嘅圖案都各有不同,獨一無二深得大家喜愛.如果你都係木迷,相信Orée公司一系列嘅木製電子產品一定吸深深吸引住你! Read More »
數碼配件
最細亦都係最大嘅Scanner
成日聽到人哋話如果唔想冇咗啲文件,相就scan佢落電腦道啦!的而且確,用電腦去記錄整齊之餘,搵起上嚟都方便咗好多,更加唔洗怕整唔見.美個公司Dacuda製造咗一個全球最細嘅無線掃瞄器PocketScan,隨便一掃就sca ... Read More »
耳筒?耳塞? 你分得清嗎?
平時搭車等人無咩嘢做嘅時候都會塞住隻耳仔,用電話聽歌,聽收音機,睇片等等,幾乎每一個人出街身上都有一條耳筒.但耳筒用起上嚟好麻煩,除咗會同其他嘢纏住之外,更容易拉扯損壞.至於無線耳機,雖然無咗線材打結嘅問題,不過長時間夾 ... Read More »
你今日飲左水未?
醫生除咗話一日一蘋果之外,重叫大家每日都要飲八杯水,但平日做野咁忙咪話要數飲左幾多杯水,就連飲過啲咩都好難數得清楚.咁沖濟飲品,果汁,運動飲品又算唔算係呢?Vessyl經過7年時間的研發,生產出一款可以測量 ... Read More »
手動的充電器 電話唔會斷氣
宜家搭車一抬頭你就會發現十個人有九個半都係低頭㩒緊部電話,重有個半個咪你自己岩岩抬起頭囉!但無時無刻都用電話,舊電又點可以夠用到番屋企/公司呢?所以外置嘅充電器已經變成你嘅必須品.但有冇朋友即使帶多舊電都唔 ... Read More »
積木可以傾電話 絕對唔係童話化
積木真係由細路到大人都啱玩,不分年齡性別,甚至可以誇行業添.因為遲吓你部電話都可以變成積木啦!Google又開始搞搞新意思,利用積木嘅形式由你自行設計想要嘅電話.Phonebloks 將會係年底出爐,宜家就 ... Read More »
擴大你隻耳 聽歌好EASY
耳擴係啲咩?等PUFF話你知,喺男朋友面前威番次先! 女生們知唔知點聽靚聲?用大喇叭音響?買木製耳筒?咁對追求靚聲有咩感覺,貴?佔位?其實宜家好多人都唔再盲目追求貴價嘅音響,耳機,相反如何令你嘅耳筒,喇叭發揮得更好.咁就 ... Read More »
搞搞新意思IPhone6新趨勢?!
今時今日多數人都成為低頭族一份子,無論搭車,食飯,行街,聚會都機不離手.智能手機日新月異要咩有咩,隨時重要過你部電腦.有啲人會追求大嘅顯示屏,有啲追求影相靚,有啲追求外形,但無論有想要咩都好,你都會發現今日 ... Read More »
3D淨係用黎睇戲浪唔浪費?
3D除咗用嚟睇戲外重可以做啲咩呢?大家有留意開的話,其實有種3D打印嘅技術外國用緊架啦!至於成本當然係有番咁上下價碼啦,因此普羅大眾或者少機會去用到,所以今日想介紹啲你日後可能有機會接觸到,將來一大重要行業 ... Read More »
FabriShop自由設計‧豪華皮製手機保護套
好多時都會有人問,點樣整個手機套可以突顯出強烈嘅個人風格?點樣可以輕易咁設計出心目中嘅圖案?仲想搵埋心水嘅保護套用料?FabriShop嘅自家設計系統就幫到你啦!FabriShop本身已經提供唔同種類嘅新款手機保護套比用 ... Read More »


text:
居里夫人
居里夫人(又叫居禮夫人,全名瑪莉亞·沙洛美亞·斯郭多夫斯卡-居里,Maria Salomea Skłodowska-Curie,1867年11月7號—1934年7月4號)係波蘭物理學家同放射化學家,亦係世界上第一個獲得諾貝爾獎嘅女科學家.
佢攞過兩次諾貝爾獎,一次係化學,一次係物理.1903年同丈夫皮耶·居里(Pierre Curie)同埋安托雲·昂希·碧格希勒(Antoine Henri Becquerel)分享咗諾貝爾物理學獎,1911年又因放射化學方面嘅成就獲得諾貝爾化學獎.而佢之所以得到諾貝爾化學獎,係因為佢發現咗鐳呢一種元素.
佢亦係「居里學院」嘅始創人.
生平[編輯]
居里夫人1867年喺波蘭華沙出世,曾經患咗一年嘅精神病.由於係女性,佢唔可以響任何俄羅斯或者波蘭嘅大學繼續進修,所以做咗幾年嘅家庭教師.最後,佢喺家姐嘅經濟支援下移居法國巴黎,而且響法蘭西大學(以前叫做索邦書院,1896年改名做巴黎大學)學數學同物理,後來重成為咗法蘭西大學嘅第一名女性講師.
居禮夫人響 Sorbonne 識咗另一名講師,皮埃爾·居禮(Pierre Curie),即係佢後來嘅丈夫.佢哋兩個成日一齊做放射性物質嘅研究,以瀝青鈾礦石為主,因為呢種礦石嘅總放射性比佢所含嘅鈾嘅放射性重要強.1898年,居里夫婦對呢種現象提出咗一個邏輯嘅推斷:瀝青鈾礦石中一定有某種未知嘅放射成分,佢放射性遠遠大過鈾.響12月26號,居里夫人公佈咗呢種新物質存在嘅設想.
之後嘅幾年裏面,居里夫婦不斷噉提煉瀝青鈾礦石中嘅放射成分.努力不懈之後,佢哋終於成功分出咗氯化鐳,重發現咗兩種新嘅化學元素:釙(Polonium, Po, 84)同鐳(Radium, Ra, 88).因為佢哋喺放射性上嘅發現同研究,居里夫婦同亨利·貝克勒爾一齊分享1903年嘅諾貝爾物理學獎,居里夫人亦因此成為歷史上第一個獲得諾貝爾獎嘅女性.八年之後嘅1911年,居里夫人又因為成功分離鐳元素而獲得諾貝爾化學獎.出乎意料嘅係,居里夫人喺獲得諾貝爾獎之後,冇為提煉純淨鐳嘅方法申請專利,而係將提煉方法公佈咗出來,呢種做法有效推動放射化學嘅發展.
居里夫人係歷史上第一個獲得兩項諾貝爾獎嘅人,而且係僅有嘅兩個喺唔同領域獲得諾貝爾獎嘅人之一.喺第一次世界大戰時期,居里夫人提倡用放射學救護傷者,推動放射學喺醫學領域裏面嘅運用.之後,佢曾經喺1921年去美國旅遊並為放射學嘅研究籌款.居里夫人由於過度接觸放射性物質而喺1934年7月4號死喺法國上薩瓦省.
後來,居里夫人個大女伊軒·左里俄-居里(Irène Joliot-Curie)喺1935年獲得諾貝爾化學獎;細女伊芙·居里(Eve Curie)喺居里夫人死咗之後寫咗《居里夫人傳》.喺1990年代嘅通貨膨脹期間,居里夫人嘅頭像曾經出現喺波蘭同法國嘅貨幣同郵票上.化學元素鋦(Curium, Cm, 96)就係為紀念居里夫婦而命名嘅.


text:
呢個假期,有單好膠嘅 假新聞 ,香港,大馬,台灣啲傳媒傳個不亦樂乎,完全係黐線,啲友仔集體中伏乜都唔知.呢件事,簡直係香港傳媒嘅反面教材,唔該各位編輯,對content farm嘅假新聞尤其要小心,因為一單膠聞可以令你個傳媒被人笑足一世.
假新聞 唔可以當係source嚟報
話說呢個假期,有單好膠嘅 假新聞 ,一名新加坡女人,佢喺沙灘裸體曬太陽果陣,下陰被螃蟹誤會係蠔,所以被夾到,跟住佢嘅朋友,仲走去吸佢下體.我唔係話南洋唔會出現呢啲膠聞,但如果有呢單膠聞真係入咗醫院,至少新加坡報業控股旗下嘅中文報章,例如《聯合晚報》或者《新明日報》會報,因為呢兩份嘢係行相對嚟講嘅小報路線.就算SPH唔肯報,新加坡都有相對有江湖地位嘅網媒,例如mothership.sg,或者independent.sg,甚至hardware zone都會講,hardware zone話係新加坡高登,但SPH係有份,SPH唔會容許一啲大亂嚟嘅嘢出街.
但依家出自一個 Sunday Register嘅網站,仲要呢個聲稱新加坡嘅網站,事實上WHOIS係南非佬註冊,你應該估到係乜事,就係content farm嘅 假新聞 .而《中國報》班友不求甚解,亂登一通都算,最仆街係,Changi Beach係樟宜都唔識,我好懷疑《中國報》嘅編輯係咪搬咗去中國,因為南洋人,或者香港人,都知道Changi即係樟宜.跟住《壹週刊》,以至一大堆台灣傳媒不求甚解,照炒《中國報》嘅新聞,搞出n車連環相撞,我呢個南洋人睇完真係笑咗.一單唔合乎常識嘅 假新聞 ,因此喺中文傳媒亂走一通,反映中文傳媒做外電班友,究竟係乜水平.
當然,有一個聲稱打 假新聞 嘅facebook page,完全唔敢提呢件事,果間嘢叫求驗傳媒,因為求驗傳媒係明報班友做,明報喺大馬嘅兄弟公司膠咗,你覺得求驗傳媒敢講?有時候,明報中人呢啲岳不群作風十分之乞人憎,大家明點解我對求驗傳媒呢個page係採取一個不齒嘅態度,有啲嘢真係一睇就現形.


text:
乙年
各位兄弟姊妹:上個主日我哋所睇到嘅係基督齋戒嘅嚴酷生活.今日我哋所見嘅係基督喺山上顯聖容,顯示佢輝煌燦爛嘅影像.耶穌嘅來臨駛我哋現世同永世 嘅生活,都充滿天主嘅光輝.對我哋有信德嘅人嚟講,呢啲唔係夢想,而係一個現實.四千年嚟從信德之父亞巴郎開始, 呢個天主嘅光明不斷召叫人,召叫每一個人信從佢.亞巴郎完全信賴天主,佢願意接受嚴厲嘅考驗,獻上佢嘅獨生子.天主所要求我哋嘅就係對佢嘅完全信賴.通過 福音,通過我哋嘅教友生活,通過我哋嘅兄弟姊妹,同埋通過世界嘅需要,天主不斷召叫我哋,我哋要好似亞巴郎咁樣,隨時隨地回答天主嘅召喚,獻上我哋最珍貴 嘅事物,好似我哋私人嘅意願,個人嘅舒適等等….因為信德唔係一種安寧嘅保証,唔係一種單純嘅消極,而係一條光明嘅道路,駛我哋每日能夠體驗到天主嘅召 喚,體驗到天主嘅光輝. 請大家起立,參與呢台彌撒,一齊唱進台詠.
今日嘅讀經一俾我哋確切知道天主唔辜負人嘅意願,佢寧願人生存,而唔願見人喪亡.請打開主日感恩祭第24頁.
讀經二要我哋明白,越過死亡之後就係生命嘅延續,我哋憑呢個信仰就無所畏懼.請打開主日感恩祭第25頁.
主祭:各位兄弟姊妹:有時我哋要上山同天主親密相會,有時又要落山同他人分享生活嘅情趣.我哋信賴救世主耶穌而一齊祈求:
主祭:主耶穌,當祢喺山上顯聖容嘅時候,天主聖父俾我哋預先睇到將來嘅世界:復活嘅世界,光明嘅世界.求祢恩賜我哋都能死於罪惡,生活於天主,一個充滿光明同平安嘅世界.祢是天主,永生永王.
基督經過死亡先至獲得復活嘅光榮,我哋信賴天主會喺我哋受苦之後,俾我哋得到天上嘅永福.而家……教友家庭代表我哋將呢個信心帶上祭台.
(領聖體後)
請大家坐,而家我哋做一個感謝聖體嘅祈禱. 透 過人生旅途嘅痛苦,分享咗基督復活嘅喜樂;冇死亡嘅痛苦,就冇復活;如果基督冇痛苦,咁信仰係空嘅.由於矛盾同痛苦成咗旅程嘅基石,意志經過琢磨而產生堅 強嘅信念;天主,盼望祢,賜俾我步履穩定,心目雪明,認清目標,穩渡世途!現世嘅苦楚,豈能同將來嘅榮耀較量?所以,主!雖然身處世幻之途,而心懷基督徒 嘅信念,就係──希望,永世,成義,呢個信念將有一日要得到完滿.
祝大家喺生活中睇到基督光輝嘅容貌.